മലയാളത്തിൽ കുറഞ്ഞ സിനിമകൾക്കൊണ്ട് പ്രേക്ഷകരുടെ ശ്രദ്ധ പിടിച്ചുപറ്റിയ നടിയാണ് റായ് ലക്ഷ്മി . ജൂലി 2 എന്ന ബോളിവുഡ് ചിത്രത്തിൻറെ പ്രമോഷൻ തിരക്കിലാണ് താരമിപ്പോൾ . ചിത്രത്തിൽ അതീവ ഗ്ലാമറായാണ് ലക്ഷ്മി എത്തുന്നത് . ചിത്രത്തിലെ വീഡിയോ ഗാനം പുറത്തിറങ്ങി . ഗാനത്തെ അനുകൂലിച്ചും പ്രതികൂലിച്ചും നിരവധി അഭിപ്രായങ്ങളും എത്തിയിട്ടുണ്ട് . ദീപക് ശിവദാസാനി സംവിധാനം ചെയ്ത നേഹ ദൂപിയ നായികയായി 2006 ൽ പുറത്തിറങ്ങിയ ജൂലി എന്ന ചിത്രത്തിൻറെ രണ്ടാംഭാഗമാണ് ജൂലി2 . ചില സാഹചര്യങ്ങളാൽ ലൈംഗിക തൊഴിലാളി ആകേണ്ടി വരുന്ന യുവതിയുടെ കഥയാണ് ജൂലി 2 പറയുന്നത് . ഹിന്ദിക്ക് പുറമെ തമിഴ് , കന്നഡ , തെലുങ്ക് എന്നീ ഭാഷകളിലും ചിത്രം പുറത്തിറങ്ങും . നവംബർ 24 ന് ചിത്രം പ്രദർശനത്തിന് എത്തും .


ശ്രീലങ്കയ്ക്കെതിരായ ആദ്യ ടെസ്റ്റിൽ അരങ്ങേറ്റംകുറിച്ച ഓൾ റഔണ്ടർ ഹർദ്ദീക് പാണ്ഡ്യയ്ക്ക് അപൂർവ റെക്കോർഡ് . എട്ടാമനായി ക്രീസിലെത്തിയ പാണ്ഡ്യ അർധ സെഞ്ചുറി തികച്ചാണ് ക്രീസ് വിട്ടത് . 49 പന്തിൽ അഞ്ച് ഫോറും മൂന്ന് സിക്സറും പറത്തി 50 റൺസടിച്ച പാണ്ഡ്യ അരങ്ങേറ്റ ടെസ്റ്റിലെ ആദ്യ ഇന്നിംഗ്സിൽ തന്നെ മൂന്ന് സിക്സർ പറത്തുന്ന ആദ്യ ഇന്ത്യൻ താരമെന്ന റെക്കോർഡാണ് സ്വന്തമാക്കിയത് . നേരിട്ട മൂന്നാം പന്തിൽ തന്നെ ബൌണ്ടറിയുമായാണ് പാണ്ഡ്യ തുടങ്ങിയത് . എന്നാൽ അശ്വിനും ജഡേജയും പുറത്തായതോടെ പ്രതിരോധത്തിലേക്ക് വലിഞ്ഞ പാണ്ഡ്യ മുഹമ്മദ് ഷാമിയിൽ മികച്ച പങ്കാളിയെ കിട്ടിയതോടെയാണ് അടിച്ചുതകർത്തത് . ഇതിനിടെയ കരുണരത്നെ പാണ്ഡ്യയെ ഒറു തവണ കൈവിടുകയും ചെയ്തു . എന്നാൽ പിന്നീടങ്ങോട്ട് തകർത്തടിച്ച പാണ്ഡ്യ ഇന്ത്യൻ സ്കോർ 600 എത്തിക്കുന്നതിൽ നിർണായക പങ്കുവഹിച്ചു . അ അരങ്ങേറ്റ ടെസ്റ്റിൽ രണ്ട് സിക്സർ വീതം അടിച്ച ഏഴ് ഇന്ത്യൻ താരങ്ങളുണ്ട് . എന്നാൽ മൂന്ന് സിക്സർ അടിക്കുന്ന ആദ്യ ബാറ്റ്സ്മാൻ പാണ്ഡ്യയാണ് . രാജ്യാന്തര ക്രിക്കറ്റിൽ അരങ്ങേറ്റ ടെസ്റ്റിൽ ഏറ്റവും കൂടുതൽ സിക്സറുകളടിച്ച റെക്കോർഡ് പക്ഷെ ഒരു ബാറ്റ്സ്മാന്റെ പേരിലല്ല , ബൌളറുടെ പേരിലാണ് . ന്യൂസിലൻഡ് പേസർ ടിം സൌത്തിയാണ് അരങ്ങേറ്റ ടെസ്റ്റിൽ 9 സിക്സർ അടിച്ച് റെക്കോർഡ് ഇട്ടത് . ഇംഗ്ലണ്ടിനെതിരെ 40 പന്തിൽ 77 റൺസായിരുന്നു അന്ന് സൌത്തി അടിച്ചത് . അരങ്ങേറ്റ ടെസ്റ്റിൽ നാല് സിക്സർ അടിച്ചിട്ടുള്ള ഓസ്ട്രേലിയയുടെ മൈക്കൽ ക്ലാർക്കാണ് പട്ടികയിൽ രണ്ടാമത് . പാണ്ഡ്യയ്ക്കൊപ്പം അരങ്ങേറ്റ ടെസ്റ്റിൽ മൂന്ന് സിക്സർ അടിച്ച 9 താരങ്ങൾ കൂടിയുണ്ട് രാജ്യാന്തര ക്രിക്കറ്റിൽ .


ബിഗ് ബോസ് മലയാളം സീസൺ ഒന്നിലേക്ക് ഞായറാഴ്ച മോഹൻലാൽ അവതരിപ്പിച്ച പുതിയ മത്സരാർഥി ഇന്ന് ബിഗ് ബോസ് ഹൌസിലെത്തി . കൊച്ചി പെരുമ്പാവൂർ സ്വദേശിയും മോഡലുമായ ഷിയാസ് കരിമാണ് അവശേഷിക്കുന്ന പതിനാല് മത്സരാർഥികൾക്കൊപ്പമുള്ള ബിഗ് ബോസ് ഹൌസിലെ വാസം ആരംഭിച്ചത് . മിസ്റ്റർ ഗ്രാന്റ് സീ വേൾഡ് മത്സരത്തിൽ രണ്ട് ടൈറ്റിലുകൾ നേടിയ മോഡലാണ് ഷിയാസ് . ബിഗ് ബോസ് ഹൌസിന് പുറത്തെ നീന്തൽക്കുളത്തിന് സമീപം മത്സരാർഥികൾ മിക്കവരും നിൽക്കുമ്പോഴായിരുന്നു പ്രധാന ഗേറ്റിലൂടെ ഷിയാസിന്റെ പ്രവേശനം . പശ്ചാത്തലത്തിൽ അപ്രതീക്ഷിതമായി ചന്ദ്രോത്സവത്തിലെ മോഹൻലാൽ കഥാപാത്രത്തിന്റെ പഞ്ച് ഡയലോഗ് പ്ലേ ചെയ്തതിനൊപ്പമാണ് ഷിയാസ് എത്തിയത് . മോഡലിംഗിനൊപ്പം രണ്ട് സിനിമകളിലും അഭിനയിച്ചിട്ടുള്ള ഷിയാസിന് ബിഗ് ബോസ് ഹൌസിലെ നിലവിലെ മത്സരാർഥികളിൽ പലരെയും നേരിട്ട് പരിചയമുണ്ടെന്ന് അദ്ദേഹം തന്നെ വെളിപ്പെടുത്തി . പുതിയ മത്സരാർഥിയുടെ രംഗപ്രവേശവും അയാളെ പരിചയപ്പെടലുമായിരുന്നു തിങ്കളാഴ്ച എപ്പിസോഡിന്റെ പ്രധാന ഭാഗം . അതേസമയം ഇത്തവണത്തെ ശനി , ഞായർ എപ്പിസോഡുകളിൽ എലിമിനേഷൻ ഒന്നുമുണ്ടായില്ല . പേളി മാണി , അരിസ്റ്റോ സുരേഷ് , അനൂപ് ചന്ദ്രൻ എന്നിവരിലൊരാൾ പുറത്തുപോകേണ്ടിവരുമെന്ന് ശനിയാഴ്ച മോഹൻലാൽ സൂചന നൽകിയെങ്കിലും ഞായറാഴ്ച എപ്പിസോഡിൽ അത്തരത്തിലൊരു പുറത്താക്കൽ സംഭവിച്ചില്ല .


ആശിർവാദ് സിനിമാസിൻറെ പുതിയ പ്രോജക്ട് അനൌൺസ് ചെയ്ത് മോഹൻലാൽ . ' ഇട്ടിമാണി മേഡ് ഇൻ ചൈന ' എന്ന് പേരിട്ടിരിക്കുന്ന ചിത്രം സംവിധാനം ചെയ്യുന്നത് നവാഗതനായ ജിബി ജോജുവാണ് . ടൈറ്റിൽ കഥാപാത്രമായാണ് മോഹൻലാൽ എത്തുന്നത് . മറ്റ് ആശിർവാദ് ചിത്രങ്ങളെപ്പോലെ മാക്സ്ലാബ് വഴിയാണ് റിലീസ് . ചിത്രത്തിൻറെ ടൈറ്റിൽ പോസ്റ്റർ പുറത്തുവിട്ടെന്നല്ലാതെ കൂടുതൽ വിവരങ്ങൾ പുറത്തുവിട്ടിട്ടില്ല . രഞ്ജിത്തിൻറെ ഡ്രാമാ , ശ്രീകുമാർ മേനോൻറെ ഒടിയൻ എന്നവയാണ് മോഹൻലാലിൻറേതായി പുറത്തുവരാനുള്ള ചിത്രങ്ങൾ . കേരളപ്പിറവി ദിനമായ നവംബർ ഒന്നിന് ഡ്രാമാ പുറത്തെത്തും . ഭൂരിഭാഗവും ലണ്ടനിൽ ചിത്രീകരിച്ച സിനിമ , ലോഹത്തിന് ശേഷം മോഹൻലാലും രഞ്ജിത്തും ഒന്നിക്കുന്ന ചിത്രമാണ് . കനിഹ , കോമൾ ശർമ്മ , നിരഞ്ജ് , സിദ്ദിഖ് , ടിനി ടോം , ബൈജു , സുരേഷ് കൃഷ്ണ എന്നിവർക്കൊപ്പം മൂന്ന് പ്രമുഖ സംവിധായകരും ചത്രത്തിൽ കഥാപാത്രങ്ങളായെത്തുന്നുണ്ട് . ദിലീഷ് പോത്തൻ , ശ്യാമപ്രസാദ് , ജോണി ആന്റണി എന്നിവരാണ് ചിത്രത്തിൽ വ്യത്യസ്ത കഥാപാത്രങ്ങളായെത്തുന്നത് . അതേസമയം ഒന്നര വർഷം നീണ്ട ഒടിയൻറെ ഷൂട്ടിംഗ് ഷെഡ്യൂളുകൾക്ക് കഴിഞ്ഞ ദിവസം അവസാനമായിരുന്നു . 145 ദിവസത്തെ ചിത്രീകരണമാണ് നടന്നതെന്ന് ശ്രീകുമാർ മേനോൻ അറിയിച്ചിരുന്നു . ഡിസംബർ 14ന് റിലീസ് ചെയ്യുന്ന ചിത്രത്തിന് ഇനി അവസാനവട്ട പോസ്റ്റ് പ്രൊഡക്ഷൻ മാത്രമാണ് അവശേഷിക്കുന്നതെന്നാണ് അദ്ദേഹം പറയുന്നത് .


രാജ്യത്തെ മൊബൈൽ ഫോൺ കോൾ ചാർജ്ജുകൾ കുത്തനെ കൂടാൻ സാധ്യത . സ്പെക്ട്രം ലേലത്തിൽ രാജ്യത്തെ പ്രമുഖ സേവന ദാതാക്കളായ എയർ ടെല്ലും വോഡാഫോണും മത്സരിച്ചു പങ്കെടുത്തതാണ് പ്രശ്നം . സർക്കാറിന് ലഭിക്കുന്ന പണത്തിന്റെ 62 ശതമാനത്തോളം നൽകേണ്ടത് ഈ രണ്ടു കമ്പനികൾ മാത്രമാണ് . മൊത്തം 61000 കോടി രൂപയുടെ വരുമാനമാണ് സർക്കാറിന് ലഭിക്കുന്നത് . ഇരു കമ്പനികളും 18000 കോടി രൂപ സർക്കാറിന് ഉടൻ അടയ്ക്കേണ്ടതുണ്ട് . ധനകാര്യമന്ത്രിയെ സന്തോഷിപ്പിക്കുന്ന തീരുമാനമാണിത് - ടെലികോം മന്ത്രി കപിൽ സിബൽ അറിയിച്ചു . താരിഫ് വർദ്ധന ഒഴിവാക്കാൻ കഴിയാത്തതാണ് . പുതിയ ബാധ്യതയുടെ ഒരു പങ്ക് ഉപഭോക്താക്കൾക്ക് നൽകിയേ പറ്റൂ . ആദ്യഘട്ടത്തിൽ ഓഫറുകളും ഡിസ്കൌണ്ടുകളും കട്ട് ചെയ്യാനായിരിക്കും കമ്പനികൾ ശ്രമിക്കുക - ഭാരതി എയർ മുൻ സിഇഒ ജയ്ദീപ് ഘോഷ് അഭിപ്രായപ്പെട്ടു . നിലവിലുള്ള വരിക്കാരെ നിലനിർത്താനാണ് കമ്പനികൾ കൂടിയ വിലയ്ക്ക് സർക്കിളുകൾ ലേലത്തിനെടുത്തത് . പുതിയ പ്രദേശങ്ങൾ സ്വന്തമാക്കാൻ വോഡഫോണിനു മാത്രം ചെലവാകുന്നത്് 18530 കോടി രൂപയാണ് . ഐഡിയ സെല്ലുലാർ , റിലയൻസ് ജിയോ ഇൻഫോ കോം , എയർ സെൽ , ടാറ്റാ ടെലിസർവീസസ് , ടെലിവിങ്സ് , റിലയൻസ് കമ്യൂണിക്കേഷൻ തുടങ്ങിയ കമ്പനികളും ലേലത്തിൽ പങ്കെടുത്തിരുന്നു .


ജുറാസിക് വേൾഡ് എന്ന ഹിറ്റ് ചിത്രത്തിന്റെ രണ്ടാം ഭാഗം റിലീസിന് ഒരുങ്ങുകയാണ് . ജുറാസ്സിക് വേൾഡ്ഃ ഫാളൺ കിംഗ്ഡം യുഎസ്സിൽ റിലീസ് ചെയ്യുന്നതിനും രണ്ടാഴ്ച മുമ്പേ ഇന്ത്യയിൽ റിലീസ് ചെയ്യുമെന്നാണ് പുതിയ വാർത്ത . സിനിമയ്ക്ക് ഇന്ത്യയിൽ വലിയ വിപണിയുണ്ടെന്ന് തിരിച്ചറിഞ്ഞാണ് തീരുമാനം . ചിത്രം ജൂൺ എട്ടിനാണ് ഇന്ത്യയിൽ റിലീസ് ചെയ്യുക . യുഎസിൽ 22നും . 2300ലധികം സ്ക്രീനുകളിലാണ് ചിത്രം റിലീസ് ചെയ്യുക . ജെ എ ബയോണയാണ് ചിത്രം സംവിധാനം ചെയ്യുന്നത് . ക്രിസ് പ്രാറ്റ് , ബ്രെയ്സ് ദാല്ലസ് ഹൊവാർഡ് തുടങ്ങിയവർ പ്രധാന കഥാപാത്രങ്ങളെ അവതരിപ്പിക്കും .


പ്രളയത്തിനുശേഷം കൊടുംചൂടിൽ വലയുന്ന കേരളത്തിന് ആശ്വാസവാർത്ത . വെള്ളിയാഴ്ച മുതൽ 5 ദിവസത്തേക്ക് കേരളത്തിൽ മഴക്ക് സാധ്യതയുണ്ടെന്ന് കാലാവസ്ഥ നിരീക്ഷണകേന്ദ്രം അറിയിച്ചു . പ്രളയശേഷം കേരളത്തിലെ നദികളിലും കിണറുകളിലും ജിലനിരപ്പ് ഏറെ താണിരുന്നു . മിക്ക ജില്ലകളിലും ഉയർന്ന താപനില രണ്ട് ഡിഗ്രിയോളം കൂടി . ഈമാസമാകട്ടെ മഴ തീരെ കുറഞ്ഞു . അടുത്ത 24 മണിക്കൂറിൽ ബംഗാൾ ഉൾക്കടലിൽ പുതിയൊരു ന്യൂനമർദ്ദം രൂപപ്പെടും . ഗുജറാത്ത് തീരത്തേകക്ക് എത്തുന്ന ഈ ന്യൂനമർദ്ദത്തിൻറെ ഫലമായി കേരളത്തിൽ പരക്കെ മഴക്ക് സാധ്യതയുണ്ട് . പക്ഷെ ആശങ്കപ്പെടേണ്ടെ സാഹചര്യമില്ല


വിവോ വി9 ഇന്ത്യയിൽ അവതരിപ്പിച്ചു . ഐഫോൺ X അടക്കമുള്ള ഫോണുകളെ അനുസ്മരിപ്പിക്കുന്ന നോച്ച് ഡിസ്പ്ലേയോടെ എത്തുന്ന ഫോണിൻറെ ഡിസ്പ്ലേ 19:9 അനുപാതത്തിലാണ് . ഒപ്പം 24 എംപി സെൽഫി ക്യാമറയാണ് ഈ ഫോൺ വാഗ്ദാനം ചെയ്യുന്നത് . ഒപ്പം ഫോണിൻറെ പിന്നിൽ ഇരട്ട ക്യാമറ സംവിധാനവും നൽകുന്നു . ഇരു ക്യാമറ സംവിധാനവും എഐ ഇൻറഗ്രേഷനോട് കൂടിയുള്ളതാണ് . ആൻഡ്രോയ്ഡ് ഓറിയോയിൽ പ്രവർത്തിക്കുന്ന ഫോണിൻറെ വില 22,990 രൂപയാണ് . ഓൺലൈനായും ഓഫ് ലൈനായും ഈ മാസം തന്നെ ഫോൺ വിപണിയിൽ എത്തും . ആമസോൺ , ഫ്ലിപ്പ്കാർട്ട് , പേടിഎം , വിവോ ഇ - സ്റ്റോർ എന്നിവിടങ്ങളിൽ നിന്ന് ഓൺലൈനായി ഫോൺ ഇപ്പോൾ തന്നെ ഓഡർ ചെയ്യാം . 2 , 000 - 2,200 റേഞ്ചിലാണ് ഫോണിൻറെ പ്രീ ഓഡർ ഡിസ്ക്കൌണ്ട് . ഒപ്പം ചില ഓൺലൈൻ ഷോപ്പുകൾ വൺ ടൈം സ്ക്രീൻ റീപ്ലേയ്സ്മെൻറ് വാറണ്ടിയും നൽകുന്നുണ്ട് . ഏപ്രിൽ 2നായിരിക്കും ഈ ഫോൺ ഓഫ് ലൈനിൽ ലഭിക്കുക . ഇരട്ട സിം സംവിധാനമാണ് ഫോണിന് ഒന്ന് മൈക്രോയും , മറ്റൊന്ന് നാനോയും . ഫുൾ വ്യൂ ഡിസ്പ്ലേ 6.3 ഇഞ്ചാണ് വിവോ വി9ന് നൽകിയിരിക്കുന്നത് . ഫുൾ എച്ച്ഡി പ്ലസ് ഡിസ്പ്ലേയുടെ റെസല്യൂഷൻ 1080x2280 പിക്സലാണ് . ക്യൂവൽകോം സ്നാപ്ഡ്രാഗൺ 626 എസ്ഒസിയാണ് ഫോണിൻറെ ചിപ്പ് . 4ജിബിയാണ് റാം ശേഷി . പിന്നിൽ 16 എംപി പ്രൈമറി സെൻസറും , 5 എംപി സെക്കൻററി സെൻസറും അടങ്ങുന്ന ഡ്യൂവൽ ക്യാമറ സെറ്റപ്പാണ് ഉള്ളത് . സെക്കൻററി സെൻസർ അൾട്ര എച്ച്ഡിആർ എന്ന പ്രത്യേകത നൽകും . ഇത് ഫോണിൻറെ പിറകിൽ ഇടതുഭാഗത്തായാണ് . മധ്യഭാഗത്തായി ഫിംഗർപ്രിൻറ് സ്കാനർ നൽകിയിട്ടുണ്ട് . മുന്നിലെ സെൽഫി ക്യാമറ 24 എംപിയാണ് , ഇതിൻറെ അപ്പർച്ചർ എഫ് / 2.0 ആണ് . ഇതിന് എല്ലാം പുറമേ ഈ ക്യാമറയിൽ എഐ ബൈസ്ഡ് ഫേസ് ബ്യൂട്ടിഫിക്കേഷൻ ആപ്പുണ്ട് . ഇത് വീഡിയോ കോളിംഗ് ബ്യൂട്ടിഫിക്കേഷനും ഉപയോഗപ്പെടുത്താം . ഇതിന് പുറമേ എആർ സിറ്റിക്കറുകളും ലഭിക്കും . ഇതിന് പുറമേ ഫേസ്റെക്കഗേനേഷൻ ചെയ്യുന്ന ഫേസ് ലോക്കും വി9 നൽകുന്നുണ്ട് . എന്നാൽ ഇത് ഫിംഗർ പ്രിൻറിൻറെ അത്രത്തോളം പൂർണ്ണതിയിൽ അല്ലെന്നാണ് ടെക് വിദഗ്ധരുടെ അഭിപ്രായം . 64 ജിബിയാണ് ഫോണിൻറെ ഇൻബിൽട്ട് മെമ്മറി ശേഷി . മൈക്രോ എസ്ഡി കാർഡ് ഉപയോഗിച്ച് ഇത് 256 ജിബിയായി വർദ്ധിപ്പിക്കാം . 3260 എംഎഎച്ചാണ് ഫോണിൻറെ ബാറ്ററി ശേഷി . ചാംമ്പ്യൻ ഗോൾഡ് , പേൾ ബ്ലാക്ക് , ഷാപ്പിയർ ബ്യൂ എന്നീ നിറങ്ങളിൽ ഈ ഫോൺ ഇറങ്ങുന്നുണ്ട് .


ഐഫോൺ ബാറ്ററി ലൈഫിനെ കുറിച്ച് പരാതിയുണ്ടോ ? , ഐഫോൺ ഉപഭോക്താക്കളെ എല്ലായ്പ്പോഴും അലട്ടുന്ന ഒരു പ്രശ്നമാണ് ഫോണിന്റെ ബാറ്ററി പ്രശ്നം . ഏതായാലും ഇൻ ബിൽറ്റ് ബാറ്ററി ഉപയോഗിക്കുന്നവർ തത്കാലം ബാറ്ററി മാറുന്നതിനെക്കുറിച്ച് ആലോചിക്കാതെ നമ്മുടെ ഫോണിന്റെ സാധ്യതകളുപയോഗിച്ച് എങ്ങനെ ബാറ്ററിയുടെ ന്യൂനത പരിഹരിക്കാമെന്ന് നോക്കാം ലോവർ പവർ മോഡ് ഓണാക്കിയിടുക ബ്രൈറ്റ്നസ് കുറച്ചിടുക ബാറ്ററി ചാർജ് കുറയുമ്പോൾ സെല്ലുലാർ ഡാറ്റ ഓഫ് ചെയ്യുക ബാറ്ററി ചാർജ് കുറയുമ്പോൾ വൈഫൈ ഓഫ് ചെയ്യുക ആവശ്യമില്ലാത്ത ആപ്പുകള് ഒഴിവാക്കുക നിങ്ങളുടെ ഫോൺ ആപ്പുകളിൽ ഏറ്റവും കൂടുതൽ ബാറ്ററി ചാർജ് ഉപയോഗിയ്ക്കുന്നവ ഏതാണെന്നറിയാൻ ' ബാറ്ററി ഓപ്ഷന് ' തുറന്ന് ! ഏതാനും നിമിഷം കാത്തിരിയ്ക്കുക . പ ഏറ്റവും കൂടുതൽ ചാർജ് ഉപയോഗിയ്ക്കുന്ന ക്രമത്തിൽ അവയുടെ പട്ടിക കാണാം . ആവശ്യമില്ലാത്തവ ഒഴിവാക്കുക


കഴിഞ്ഞ വർഷം ജനുവരി 1 മുതൽ 31 വരെ നിർമിച്ച ഇയോൺ കാറുകളാണ് തിരിച്ചുവിളിക്കുന്നത് . ഇക്കാലയളവിൽ പുറത്തിറങ്ങിയ കാറുകളുടെ ഉടമസ്ഥർക്ക് അടുത്തുള്ള ഹ്യൂണ്ടായി സർവ്വീസ് സെന്ററുമായി ബന്ധപ്പെടാം . പരിശോധന തീർത്തും സൌജന്യമായിരിക്കുമെന്നും കമ്പനി അറിയിച്ചിട്ടുണ്ട് . കമ്പനി തന്നെ ഉടമകളുമായി ബന്ധപ്പെട്ട് മേൽപറഞ്ഞവിധത്തിലുള്ള ക്ലച്ച് തകരാറിനായുള്ള പരിശോധനകൾ നടപ്പിലാക്കുന്നതായിരിക്കും . ക്ലച്ച് കേബിളിൽ അല്ലെങ്കിൽ ബാറ്ററി കേബിളിൽ തകരാറുകൾ കണ്ടെത്തുന്ന പക്ഷം സൌജന്യമായിട്ടു തന്നെ ഉടൻ പരിഹരിച്ചുനൽകും . ഉപഭോക്താക്കൾക്കായി നൽകുന്ന വാഹനങ്ങളുടെ ഗുണമേന്മയും മറ്റും എക്കാലവും ഉറപ്പുവരുത്തതുമെന്നും ക്ലച്ച് തകരാറുബാധിച്ച എല്ലാ ഇയോൺ കാറുകളേയും ഡീലർഷിപ്പുകളിലേക്ക് സ്വാഗതം ചെയ്യുന്നുവെന്നും ഹ്യുണ്ടായ് പ്രസ്താവനയിൽ വ്യക്തമാക്കി . ഇതിനു മുൻപ് ഹ്യൂണ്ടായുടെ സാൻട്ര മോഡലുകളാണ് കമ്പനി തിരിച്ചു വിളിച്ചത് . ഹ്യൂണ്ടായിയെ കൂടാതെ വോക്സ്വാഗൺ , സ്കോഡ തുടങ്ങിയ കമ്പനികളും ഇന്ത്യയിൽ നിന്ന് വാഹനങ്ങൾ തിരിച്ചു വിളിച്ചിട്ടുണ്ട് .


വരുന്ന നാല് വർഷത്തിനുള്ളിൽ രാജ്യത്ത് എടിഎം കൌണ്ടറുകളും ഡെബിറ്റ് - ക്രെഡിറ്റ് കാർഡുകളും അപ്രസക്തമായി മാറുമെന്നും മൊബൈൽ ഫോൺ മാത്രം ഉപയോഗിച്ച് ജനങ്ങൾ സാമ്പത്തിക ഇടപാടുകൾ നടത്തുന്ന കാലം വിദൂരമല്ലെന്നും നീതി ആയോഗ് സി . ഇ . ഒ അമിതാഭ് കാന്ത് . നോയിഡയിലെ അമിറ്റി സർവ്വകലാശാല ക്യാംപസിലെ ബിരുദ ദാന ചടങ്ങിൽ പങ്കെടുത്ത് സംസാരിക്കുകയായിരുന്നു അദ്ദേഹം . ലോകത്തിൽ തന്നെ ഏറ്റവും കൂടുതൽ മൊബൈൽ ഫോൺ കണക്ഷനുകളും ബാങ്ക് അക്കൌണ്ടുകളും ഉള്ള രാജ്യമാണ് ഇന്ത്യ . അതുകൊണ്ട് തന്നെ ഭാവിയിൽ ഡിജിറ്റൽ ഇടപാടുകളിൽ വൻ വർധന ഉണ്ടാവാനുള്ള സാധ്യതയുണ്ടെന്നും അദ്ദേഹം പറഞ്ഞു . ജനസംഖ്യയിൽ 72 ശതമാനവും 32 വയസ്സിൽ താഴെയുളളവരുള്ള ലോകത്തെ ഏകരാഷ്ട്രമാണ് ഇന്ത്യ . ഇത് ഭാവിയിൽ ഇന്ത്യയ്ക്ക് ഗുണം ചെയ്യും . 2040 വരെ ഇന്ത്യയുടെ ജനസംഖ്യ ഊർജസ്വലമായി തുടരും . എന്നാൽ അതേസമയം 2040 ആവുമ്പോഴേക്കും യൂറോപ്യൻ രാജ്യങ്ങളുടെ ജനസംഖ്യ പ്രായാധിക്യത്തിലേക്ക് കടക്കുമെന്നും അദ്ദേഹം പറഞ്ഞു . പ്രതിവർഷം 7.5 എന്ന നിരക്കിലാണ് രാജ്യത്തിന്റെ സമ്പദ് വ്യവസ്ഥ വളരുന്നത് . ഇത് 9 - 10 ശതമാനത്തിലേക്ക് എത്തിക്കാനാണ് രാജ്യം ശ്രമിക്കുന്നതെന്നും അദ്ദേഹം കൂട്ടിച്ചേർത്തു .


കമ്മട്ടിപ്പാടത്തിലൂടെ വെള്ളിത്തിരയിൽ ശ്രദ്ധേയനായ മണികണ്ഠൻ ഇനി മമ്മൂട്ടിക്കൊപ്പം . ഗ്രേറ്റ് ഫാദർ എന്ന ചിത്രത്തിലാണ് മണികണ്ഠൻ മമ്മൂട്ടിക്കൊപ്പം അഭിനയിക്കുന്നത് . ഹനീഫ് അദീനിയാണ് ചിത്രം സംവിധാനം ചെയ്യുന്നത് . അതേസമയം അയാൾ ജീവിച്ചിരിപ്പുണ്ട് എന്ന സിനിമയിൽ പ്രധാന കഥാപാത്രമായും മണികണ്ഠൻ അഭിനയിക്കുന്നുണ്ട് . വ്യാസൻ എടവനക്കാട് ആണ് ചിത്രം സംവിധാനം ചെയ്യുന്നത് . വിജയ് ബാബുവും ചിത്രത്തിൽ ഒരു പ്രധാന കഥാപാത്രത്തെ അവതരിപ്പിച്ചിരിക്കുന്നു . സമൂഹത്തിന്റെ രണ്ടു തുറകളിലുള്ളവരെ പ്രതിനിധാനം ചെയ്യുന്നതാണ് ഇരുവരുടെയും കഥാപാത്രങ്ങൾ . ജീവിച്ചിരിക്കുന്ന രണ്ടു വ്യക്തികളെ അടിസ്ഥാനമാക്കിയാണ് ഇരുവരുടെയും കഥാപാത്രങ്ങളെ രൂപപ്പെടുത്തിയിരിക്കുന്നത് .


ചാമ്പ്യൻസ് ലീഗിൽ ഇറ്റാലിയൻ ക്ലബ് യുവൻറസിന് ആദ്യ തോൽവി . യുവൻറസിൻറെ മൈതാനത്ത് ഒരു ഗോളിന് പിന്നിട്ടുനിന്നശേഷം രണ്ടുഗോൾ തിരിച്ചടിച്ച് മാഞ്ചസ്റ്റർ യുണൈറ്റഡ് വിജയക്കൊടി പാറിച്ചു . ഗോൾരഹിതമായിരുന്ന ആദ്യ പകുതിക്ക് ശേഷം 65 - ാം മിനുറ്റിൽ ബെനൂച്ചിയുടെ ലോംഗ് പാസിൽ ക്രിസ്റ്റ്യാനോ റൊണാൾഡോയുടെ വണ്ടർ വോളിയിൽ യുവൻറസ് മുന്നിലെത്തിയിരുന്നു . എന്നാൽ അവസാന നിമിഷം പിറന്ന രണ്ട് ഗോളിൽ യുവൻറസിനെ സ്വന്തം മൈതാനത്ത് യുണൈറ്റഡ് മറിച്ചിടുകയായിരുന്നു . മനോഹരമായ ഫ്രീ കിക്കിൽനിന്ന് 86 - ാം മിനുറ്റിൽ സ്പാനിഷ് താരം മാറ്റ യുണൈറ്റഡിന് ലീഡ് നേടിക്കൊടുത്തു . മൂന്നു മിനുറ്റുകളുടെ ഇടവേളയിൽ യുവൻറസ് പ്രതിരോധതാരം അലക്സ് സാൻറോയുടെ പിഴവിൽ നിന്നുള്ള സെൽഫ് ഗോളിൽ യുണൈറ്റഡ് വിജയഗോൾ കണ്ടെത്തുകയായിരുന്നു . ആഷ്ലിയുടെ ഫ്രീകിക്കാണ് ഗോളിലേക്ക് വഴിതുറന്നത് . സീസണിലെ ആദ്യ പരാജയം നേരിട്ടെങ്കിലും ഒമ്പത് പോയിൻറുള്ള യുവൻറസ് തന്നെയാണ് ഗ്രൂപ്പി എച്ചിൽ ഒന്നാമത് . എന്നാൽ ജയത്തോടെ ഏഴു പോയിൻറുമായി രണ്ടാം സ്ഥാനത്തേക്കുയരാൻ യുണൈറ്റഡിനായി .


എടിഎം വഴി പിൻവലിക്കാവുന്ന തുകയ്ക്ക് നിയന്ത്രണമേർപ്പെടുത്തി സ്റ്റേറ്റ് ബാങ്ക് ഓഫ് ഇന്ത്യ . എസ്ബിഐയുടെ മാസ്ട്രോ , ക്ലാസിക് ഡെബിറ്റ് കാർഡുകൾ വഴി ഒക്ടോബർ 31 മുതൽ 20000 രൂപ മാത്രമാണ് എടുക്കാൻ കഴിയുക . ഒരു ദിവസം 40000 രൂപ വരെയാണ് എടുക്കാൻ കഴിഞ്ഞിരുന്നത് . ഇതാണ് പകുതിയാക്കി കുറച്ചത് . എന്നാൽ ഒരേ ദിവസം കൂടുതൽ തുക പിൻവലിക്കാനുള്ളവർ മറ്റ് ഡെബിറ്റ് കാർഡ് വേരിയന്റുകൾക്ക് അപേക്ഷ സമർപ്പിക്കണമെന്നാണ് ബാങ്ക് നൽകിയിട്ടുള്ള നിർദേശം . എസ്ബിഐ ഗോൾഡ് , പ്ലാറ്റിനം ഡെബിറ്റ് കാർഡുകൾക്ക് ഈ നിയന്ത്രണം ബാധകമല്ല . ഒക്ടോബർ 31 മുതലാണ് സ്റ്റേറ്റ് ബാങ്ക് ഓഫ് ഇന്ത്യ ഉപയോക്താക്കൾക്ക് നിയന്ത്രണം നിലവിൽ വന്നിട്ടുള്ളത് . രാജ്യത്ത് എടിഎം തട്ടിപ്പുകൾ വർധിക്കുന്ന സാഹചര്യത്തിലാണ് ഇവ തടയാൻ പ്രതിദിനം പിൻവലിക്കാവുന്ന തുക പകുതിയായി വെട്ടിക്കുറച്ചിട്ടുള്ളത് . ഡിജിറ്റൽ പണമിടപാടുകൾ ഉയർത്തുന്നതിനും ഇത് സഹായിക്കുമെന്നാണ് എസ്ബിഐയുടെ മറ്റൊരു വാദം . എടിഎം തട്ടിപ്പ് തടയുന്നതിനൊപ്പം ഡിജിറ്റൽ പണമിടപാടുകളിലേക്ക് ഉപയോക്താക്കളെ നയിക്കാൻ നിയന്ത്രണം സഹായിക്കുമെന്നാണ് എസ്ബിഐ മാനേജിംഗ് ഡയറക്ടർ പികെ ഗുപ്ത ചൂണ്ടിക്കാണിക്കുന്നത് .


ചണ്ഡിഗഢിൽ നിന്നുള്ള 16 വയസുകാരന് ഗൂഗിളിൽ 1.44 കോടി വാർഷിക ശമ്പളമുള്ള ജോലി . ചണ്ഡിഗഢ് സെക്ടർ 33ലെ ഗവൺമെന്റ് മോഡൽ സീനിയർ സെക്കന്ററി സ്കൂളിലെ പന്ത്രണ്ടാം ക്ലാസ് വിദ്യാർത്ഥിയായ ഹർഷിത് ശർമ്മയ്ക്കാണ് ആരെയും മോഹിപ്പിക്കുന്ന ശമ്പളത്തിൽ ഗൂഗിളിൽ ജോലി ലഭിച്ചത് . ഗൂഗിളിന്റെ ഐക്കൺ ഡിസൈനിങ് വിഭാഗത്തിലാണ് ഹർഷിതിന് ജോലി ലഭിച്ചതെന്ന് ദേശീയ മാധ്യമങ്ങൾ റിപ്പോർട്ട് ചെയ്യുന്നു . ഓഗസ്റ്റ് പകുതിയോടെ ജോലിയിൽ പ്രവേശിക്കാനായി ഹർഷിത് അമേരിക്കയിലേക്ക് പോകും . കമ്പനിയുടെ സ്പെഷ്യൽ പ്രോഗ്രാം അനുസരിച്ച് ആദ്യ ഒരു വർഷം ട്രെയിനിങ് നൽകും . ഇക്കാലയളവിൽ പ്രതിമാസം നാല് ലക്ഷം രൂപയായിരിക്കും സ്റ്റൈപന്റായി നൽകുക . പരിശീലനം വിജയികരമായി പൂർത്തിയാക്കിയ ശേഷം 12 ലക്ഷം രൂപയായിരിക്കും മാസം ശമ്പളം നൽകുക . സർക്കാർ വിദ്യാലയത്തിൽ പന്ത്രണ്ടാം ക്ലാസിൽ ഐ . ടി മുഖ്യ വിഷയമായെടുത്താണ് ഹർഷിത് പഠിച്ചത് . പല ജോലികൾക്കായും താൻ ഇന്റർനെറ്റിൽ പരതാറുണ്ടായിരുന്നെന്നും ഗൂഗിളിലെ അവസരം ശ്രദ്ധയിൽപെട്ടതോടെ കഴിഞ്ഞ മേയിൽ അപേക്ഷ അയക്കുകയായിരുന്നുവെന്നും ഹർഷിത് പറഞ്ഞു . പത്ത് വർഷത്തോളമായി ഗ്രാഫിക് ഡിസൈനിങിൽ കമ്പമുണ്ടായിരുന്ന ഹർഷിത് സ്വന്തമായി ഡിസൈൻ ചെയ്ത പോസ്റ്ററുകളും അപേക്ഷയോടൊപ്പം അയച്ചു . ശേഷം ഓൺലൈനായി ഇന്റർവ്യൂ നടത്തിയായിരുന്നു തെരഞ്ഞെടുപ്പ് . ഹർഷിതിന്റെ മാതാപിതാക്കൾ അധ്യാപകരമാണ് . ഏക സഹോദരൻ പത്താം ക്ലാസ് വിദ്യാർത്ഥിയും . അമ്മാവനോടൊപ്പം നിന്നാണ് ഹർഷിത് പഠിച്ചിരുന്നത് . സ്കൂളിലെ മികച്ച വിദ്യാർത്ഥികളിലൊരാളായിരുന്നു ഹർഷിതെന്നാണ് അധ്യാപകരും അഭിപ്രായപ്പെട്ടത് .


കോപ്പ അമേരിക്ക ശതാബ്ദി ടൂർണമെന്റിൽ പാരഗ്വായെ ഏകപക്ഷീയമായ ഒരു ഗോളിന് തോൽപിച്ച് ആതിഥേയരായ അമേരിക്ക ക്വാർട്ടറിലെത്തി . 27 - ാം മിനിറ്റിൽ ക്ലിന്റ് ഡെംസിയാണ് അമേരിക്കയുടെ വിജയഗോൾ നേടിയത് . തോൽവിയോടെ പാരഗ്വായ് ക്വാർട്ടർ കാണാതെ മടങ്ങി . ആദ്യ മത്സരത്തിൽ കൊളംബിയയോട് തോറ്റ അമേരിക്കയ്ക്ക് ജയത്തിൽ കുറഞ്ഞതൊന്നും മുന്നോട്ടുള് വഴി തുറക്കുമായിരുന്നില്ല . ഈ തിരിച്ചറിവിൽ ആക്രമണ ഫുട്ബോളുമായാണ് അമേരിക്ക കളത്തിലിറങ്ങിയത് . ഒടുവിൽ 27 - ാം മിനിട്ടിലാണ് ആരാധകർ കാത്തിരുന്ന നിമിഷമെത്തിയത് . ഇരുപത്തിയേഴാം മിനിറ്റിൽ ഗ്യാസി സാർഡെസിന്റെ മനോഹരമായൊരു ക്രോസിൽ ഡെംസിയുടെ വിജയഗോൾ പിറന്നു . ലീഡ് നേടി ഏറെ കഴിയും മുമ്പെ അമേരിക്കയ്ക്ക് രണ്ടാം മഞ്ഞകാർഡ് കണ്ട യെഡിനെ നഷ്ടമായതോടെ പത്തുപേരായി ചുരുങ്ങിയെങ്കിലും ഈ അവസരം മുതലെടുക്കാൻ പാരഗ്വേയ്ക്കായില്ല . മൂർച്ച കുറഞ്ഞ നീക്കങ്ങളും മുനയൊടിഞ്ഞ ആക്രമണങ്ങളും അമേരിക്കയ്ക്ക് തലവേദനയായതുമില്ല . ഗോളിനടുത്തെത്തിയപ്പോഴൊക്കെ അമേരിക്കൻ ഗോൾ കീപ്പർ ഗുസാൻ അവർക്ക് മുന്നിൽ വൻമതിലാവുകയും ചെയ്തു . പാരഗ്വേ ഗോളെന്നുറച്ച ആറോളം ഷോട്ടുകളാണ് ഗുസാൻ തടത്തിട്ടത് .


പാക്കിസ്ഥാൻ - ദക്ഷിണാഫ്രിക്ക ബോക്സിംഗ് ഡേ ടെസ്റ്റിൽ പിറന്നത് നാണക്കേടിൻറെ അപൂർവ റെക്കോർഡ് . ദക്ഷിണാഫ്രിക്കൻ നായകൻ ഫാഫ് ഡുപ്ലസിയും പാക് നായകൻ സർഫ്രാസ് അഹമ്മദും രണ്ടിന്നിംഗ്സിലും പൂജ്യത്തിന് പുറത്തായി . ടെസ്റ്റ് ക്രിക്കറ്റ് ചരിത്രത്തിൽ ആദ്യമായാണ് നായകൻമാർ രണ്ട് ഇന്നിംഗ്സിലും പൂജ്യത്തിന് പുറത്താകുന്നത് . ആദ്യ ഇന്നിംഗ്സിൽ നാല് പന്ത് നേരിട്ട് ഒളിവിയറിന് സർഫ്രാസ് വിക്കറ്റ് സമ്മാനിച്ചു . രണ്ടാം ഇന്നിംഗ്സിൽ രണ്ട് പന്ത് നേരിട്ട താരത്തെ റബാഡ മടക്കി . ആദ്യ ഇന്നിംഗ്സിൽ ഷഹീൻ അഫ്രിദിയുടെ പന്തിൽ ഗോൾഡൺ ഡക്കായാണ് ഡുപ്ലസി പുറത്തായത് . രണ്ടാം ഇന്നിംഗ്സിൽ ആറ് പന്ത് നേരിട്ടെങ്കിലും ഷഹീൻ അഫ്രിദി തന്നെ താരത്തെ പറഞ്ഞയച്ചു . മത്സരത്തിൽ ദക്ഷിണാഫ്രിക്ക ആറ് വിക്കറ്റിന് വിജയിച്ചു .


പാക് ക്രിക്കറ്റ് താരം ഷൊയ്ബ് മാലിക്കിനെയാണ് ഇന്ത്യൻ ടെന്നീസ് താരം സാനിയ മിർസ വിവാഹം ചെയ്തത് . ഇരുവരും ഒരു കുട്ടി ജനിക്കാൻ പോകുന്നതിൻറെ സന്തോഷത്തിലാണ് . തൻറെ ഗർഭകാലത്തെ കുറിച്ച് നിരവധി തവണ സാനിയ മനസ് തുറന്നിരുന്നു . പാക് ക്രിക്കറ്റ് താരം കൂടിയായ ഷൊയ്ബ് മാലിക്കിൻറെ പ്രതീക്ഷകളും ആഗ്രഹങ്ങളുമെല്ലാം പലപ്പോഴും വാർത്തയായി . ഇതിനിടയിൽ ആരാധകർ പലപ്പോഴും ചോദിച്ച ചില ചോദ്യങ്ങളുണ്ടായിരുന്നു . ജനിക്കുന്ന കുട്ടി ക്രിക്കറ്ററാകുമോ , അല്ലെങ്കിൽ ടെന്നീസ് താരമാകുമോ എന്നതായിരുന്നു അതിലൊന്ന് . പലപ്പോഴും സാനിയ ഈ ചോദ്യങ്ങൾക്ക് മറുപടി നൽകിയിരുന്നില്ല . എന്നാൽ ആരാധകരുടെ വലിയ സംശയത്തിന് മറുപടി പറയുകയാണ് സാനിയ . ഹിന്ദുസ്ഥാൻ ടൈസിന് നൽകിയ പ്രത്യേക അഭിമുഖത്തിലാണ് സാനിയ ഈ ചോദ്യങ്ങൾക്ക് മറുപടി നൽകുന്നത് . ഏറ്റവും അപകടം പിടിച്ച ചോദ്യങ്ങൾക്ക് ഞെട്ടിക്കുന്ന മറുപടിയാണ് സാനിയ നൽകിയത് . ക്രിക്കറ്ററാകുമോ ടെന്നീസ് താരമാകുമോ എന്ന ചോദ്യത്തിന് മറുപടി ഇങ്ങനെ . . ' ഇവ രണ്ടുമല്ല ജനിക്കാൻ പോകുന്ന കുട്ടി ഒരു ഡോക്ടറാകണമെന്നാണ് തൻറെ ആഗ്രഹം ' . കുട്ടി ആൺകുട്ടിയോ പെൺകുട്ടിയോ ആകട്ടെ അതിലൊന്നും എനിക്ക് അഭിപ്രായമില്ല , പക്ഷെ ഷൊയ്ബിന് പെൺകുട്ടിയെ വേണമെന്നാണ് ആഗ്രഹമെന്നും സാനിയ പറഞ്ഞു . ഏത് രാജ്യത്തെ പൌരത്വം സ്വീകരിക്കും എന്നതായിരുന്നു ഏറ്റവും കുഴപ്പം പിടിച്ച മറ്റൊരു ചോദ്യം . തൻറെ കുഞ്ഞ് ഇന്ത്യയുടെയോ പാകിസ്ഥാൻറെയോ പൌരത്വം സ്വീകരിക്കണമെന്ന് എനിക്ക് നിർബന്ധമില്ല . ചിലപ്പോൾ മൂന്നാമൊരു രാജ്യത്തിൻറെ പൌരത്വം സ്വീകരിക്കുമായിരിക്കും , കുട്ടിയുടെ പൌരത്വം ഏതായാലും താൻ അതിനെ കുറിച്ച് ചിന്തിക്കുന്നില്ലെന്നുമായിരുന്നു സാനിയയുടെ മറുപടി .


കളിക്കളത്തിലെ മോശം പെരുമാറ്റത്തിൻറെ പേരിൽ കുപ്രസിദ്ധനാണ് ദക്ഷിണാഫ്രിക്കൻ പേസർ കഗിസോ റബാഡ . മോശം പെരുറ്റത്തിൻറെ പേരിൽ റബാഡയെ കഴിഞ്ഞ വർഷം ഐസിസി വിലക്കിയിരുന്നു . പോർട്ട് എലിസബത്ത് ഏകദിനത്തിൽ ഇന്ത്യൻ താരം ശീഖർ ധവാനോടുള്ള റബാഡയുടെ പെരുമാറ്റവും ഇപ്പോൾ വിവാദത്തിലായിരിക്കുകയാണ് . ഇന്ത്യൻ ഓപ്പണർ ശീഖർ ധവാനെ പുറത്താക്കിയ ശേഷം റബാഡ കാട്ടിയ ആംഗ്യമാണ് വിവാദത്തിന് തിരികൊളുത്തിയത് . ഓപ്പണർമാരായ ശീഖർ ധവാനും രോഹിത് ശർമ്മയും മികച്ച തുടക്കമാണ് ഇന്ത്യയ്ക്ക് നൽകിയത് . ശീഖർ ധവാൻ അതിവേഗം സ്കോർ ഉയർത്തിക്കൊണ്ടിരുന്നു . എന്നാൽ 23 പന്തിൽ എട്ട് ബൌണ്ടറികൾ സഹിതം 34 റൺസെടുത്ത ധവാനെ റബാഡ ഫെലൂക്വായോയുടെ കൈകളിലെത്തിച്ചു . ഇന്ത്യൻ ഇന്നിംഗ്സിൽ ആദ്യം നഷ്ടമായ വിക്കറ്റായിരുന്നു ഇത് . വിക്കറ്റ് വീഴ്ച്ചയിൽ അമിതാഹ്ലാദം പ്രകടിപ്പിച്ച റബാഡ ഇന്ത്യൻ താരത്തോട് കൈവീശീ ഡ്രസിംഗ് റൂമിലേക്ക് മടങ്ങാനാവശ്യപ്പെട്ടു . ടാറ്റാ ബൈ ബൈയ്ക്കൊപ്പം അശ്ലീല പദപ്രയോഗവും നടത്തി . കളിക്കളത്തിൽ താരങ്ങളുടെ പെരുമാറ്റം സംബന്ധിച്ച് ശക്തമായ നിരീക്ഷണം ഐസിസി നടത്തുന്നതിനാൽ സംഭവത്തിൽ താരത്തിനെതിരെ നടപടിയുണ്ടായേക്കും .


കരീന കപൂർ , സോനം കപൂർ , സ്വര ഭാസ്കർ എന്നിവർ ഒന്നിക്കുന്ന വീരേ ദി വെഡ്ഡിംഗിന് എ സർട്ടിഫിക്കറ്റ് . പെൺസൌഹൃദത്തിൻറെ കഥപറയുന്നതാണ് ചിത്രം . സിനിമയുടെ ട്രെയിലറുകളും ഗാനങ്ങളും നേരത്തേ വൈറലായിരുന്നു . ചൂടൻ രംഗങ്ങളുടെ ആധിക്യം ചൂണ്ടിക്കാട്ടിയാണ് സെൻസർ ബോർഡ് ചിത്രത്തിന് എ സർട്ടിഫിക്കറ്റ് നൽകിയത് . ചിത്രത്തിൽ ഉപയോഗിച്ചിരിക്കുന്ന ചില സംഭാഷണങ്ങളും ഇതിന് പ്രേരകമായതായി റിപ്പോർട്ടുകളുണ്ട് . ഇതേചൊല്ലി സെൻസർ ബോർഡിൽ അഭിപ്രായ ഭിന്നതയുണ്ടായെന്നാണ് വിവരം . സംഭാഷണങ്ങളിൽ അപാകതയില്ലെന്ന് ഒരു വിഭാഗം ചൂണ്ടിക്കാട്ടിയപ്പോൾ സ്ത്രീകൾ നിത്യ ജീവിതത്തിൽ ഇത്തരം സഭ്യമല്ലാത്ത ഭാഷ ഉപയോഗിക്കാറില്ലെന്നായിരുന്നു മറുഭാഗത്തിന്റെ ഭാഗം . എന്നാൽ ഒരു സ്ത്രീക്കും ഓർത്ത് ലജ്ജിക്കാൻ തക്ക ചിത്രമല്ല തങ്ങൾ ഒരുക്കിയതെന്ന് നിർമ്മാതാക്കളിലൊരാളായ റിയ കപൂർ പ്രതികരിച്ചു . സോനം കപൂറിന്റെ സഹോദരിയാണ് റിയ . ഇവരുടെ പിതാവായ അനിൽകപൂറിൻറെ പ്രൊഡക്ഷൻ കമ്പനിക്കും ചിത്രത്തിന്റെ നിർമ്മാണത്തിൽ പങ്കാളിത്തമുണ്ട്


ഇത്തവണത്തെ ബാലൻ ഡി ഓർ പുരസ്കാരം റയൽ മാഡ്രിഡിൻറെ പോർച്ചുഗൽ സ്ട്രൈക്കർ ക്രിസ്റ്റ്യാനോ റൊണാൾഡോ നേടാൻ സാധ്യത . ബാഴ്സലോണയുടെ അർജൻറനീനൻ സൂപ്പർതാരം ലിയോണൽ മെസിയെ മറികടന്ന് റൊണാൾഡോ പുരസ്കാരം നേടുമെന്നാണ് വിലയിരുത്തപ്പെടുന്നത് . ക്ലബ് തലത്തിൽ കൂടുതൽ ഗോൾ നേടിയത് ലിയോണൽ മെസിയാണെങ്കിലും വമ്പൻമാരുടെ പോരാട്ടങ്ങളിൽ കൂടുതൽ മികച്ച് നിന്നത് റയൽ മാഡ്രിഡ് താരമാണ് . ബാഴ്സലോണക്കായി മെസി 48 ഗോളുകൾ നേടിയപ്പോൾ റൊണാൾഡോക്ക് 37 തവണ മാത്രമേ വലകുലുക്കാനായുള്ളൂ . മെസി ഓരോ 97.1 മിനുറ്റിലും ഗോൾ കണ്ടെത്തിയപ്പോൾ റൊണാൾഡോ ശരാശരി 103.35 മിനുറ്റുകളുടെ ഇടവേളയിലാണ് ഗോൾ നേടിയത് . എന്നാൽ ദേശീയ കുപ്പായത്തിൽ റൊണാൾഡോ 11 കളികളിൽ നിന്ന് 11 ഗോളുകൾ നേടിയപ്പോൾ മെസിക്ക് എഴ് മത്സരങ്ങളിൽ നാല് ഗോളുകൾ മാത്രമേ നേടാനായുള്ളൂ . ഗോളവസരങ്ങൾ സൃഷ്ടിക്കുന്നതിൽ മെസി റൊണാൾഡോയേക്കാൾ വളരെ മുന്നിലാണെങ്കിലും വമ്പൻ പോരാട്ടങ്ങളിൽ കാലിടറി . മെസിയുടെ താരപകിട്ട് ഉണ്ടായിട്ടും അർജൻറീനയക്ക് ലോകകപ്പ് പ്രവേശം എളുപ്പമായിരുന്നില്ല . അതേസമയം ലാലിഗയിൽ കാലിടറിയിട്ടും ചാമ്പ്യൻസ് ലീഗിൽ റയൽതാരം മിന്നും ഫോമിലാണ് . ചാമ്പ്യൻസ് ഉൾപ്പെടെ മൂന്ന് ലീഗ് ഫൈനലുകളിൽ റയലിനായി ഗോൾ നേടിയത് ക്രിസ്റ്റ്യാനോയുടെ മാറ്റ് കൂട്ടുന്നു .


നാവികസേനയുടെ സ്കോർപീൻ അന്തർവാഹിനിയുടെ നിർണായക വിവരങ്ങൾ ചോർന്നതായി ഓസ്ട്രേലിയൻ മാധ്യമം റിപ്പോർട്ട് ചെയ്തു . ഫ്രഞ്ച് കപ്പൻ നിർമാണ കമ്പനിയായ ഡിസിഎൻഎസിൽ നിന്നാണ് 22,000 പേജുള്ള വിവരങ്ങൾ ചോർന്നതെന്നാണ് വാർത്ത . ആറ് സ്കോർപീൻ അന്തർവാഹിനിയാണ് ഫ്രഞ്ച് കമ്പനി നാവികസേനയ്ക്ക് വേണ്ടി നിർമിക്കുന്നത് . അന്തർവാഹിനിയുടെ എല്ലാ വിവരങ്ങളും സംബന്ധിച്ചുള്ള രേഖകളും ചോർന്നുവെന്നാണ് റിപ്പോർട്ട് . സ്കോർപീൻ വിഭാഗത്തിൽപെട്ട അന്തർവാഹിനി ആദ്യം ഇന്ത്യയിലാണ് നിർമിച്ചത് . 2016 - ൽ ഇതിന്റെ പരീക്ഷണ ഓട്ടവും നടത്തിയിരുന്നു . നാവികസേനയിലേയ്ക്ക് സ്കോർപീൻ ഉടൻ എത്തുമെന്ന് പ്രതീക്ഷിച്ചിരിക്കുമ്പോഴാണ് സുപ്രധാന വിവരങ്ങൾ ചോരുന്നത് . എന്നാൽ ഇത്തരത്തിൽ തങ്ങളിൽ നിന്നും നിർണായക വിവരങ്ങൾ ചോരില്ലെന്നാണ് ഫ്രഞ്ച് കമ്പനിയായ ഡിസിഎൻഎസിന്റെ വാദം . ഇന്ത്യയിൽ നിന്നു തന്നെയാവും വിവരങ്ങൾ ചോർന്നതെന്നും കമ്പനി അവകാശപ്പെടുന്നു . 12 അന്തർവാഹനികൾ നിർമിക്കാനുള്ള കരാർ ഓസ്ട്രേലിയയിൽ നിന്നും അടുത്തിടെ ഫ്രഞ്ച് കമ്പനിക്ക് ലഭിച്ചിരുന്നു .


തമിഴ് സീരിയൽ നടി പ്രിയങ്ക അന്തരിച്ചു . ചെന്നൈയിലെ വസതിയിൽ പ്രിയങ്കയെ ആത്മഹത്യ ചെയ്ത നിലയിൽ കണ്ടെത്തുകയായിരുന്നു . സംഭവത്തിൽ ചെന്നൈ പൊലീസ് കേസ് രജിസ്റ്റർ ചെയ്തിട്ടുണ്ട് . കുടുംബപരമായ പ്രശ്നങ്ങളാണ് ആത്മഹത്യയിലേക്ക് നയിച്ചതെന്നാണ് സൂചന . 2015ൽ അരുൺ ബാലയുമായി പ്രിയങ്കയുടെ വിവാഹം കഴിഞ്ഞിരുന്നു . എന്നാൽ അഭിപ്രായവ്യത്യാസങ്ങളെ തുടർന്ന് കഴിഞ്ഞ രണ്ട് മാസങ്ങളായി ഇരുവരും വേർപിരിഞ്ഞ് കഴിയുകയായിരുന്നു . വംശം എന്ന തമിഴ് സീരിയലിലെ ജ്യോതിക എന്ന കഥാപാത്രമാണ് പ്രിയങ്കയെ ശ്രദ്ധേയയാക്കിയത് . തമിഴ് ചാനലുകളിൽ വ്യത്യസ്ത സീരിയലുകളിലും പ്രിയങ്ക അഭിനയിച്ചുവരികയായിരുന്നു .


കോട്ടക്കലിൽ എസ്ബിഐ ഇടപാടുകാരുടെ അക്കൌണ്ടിലേക്ക് ഒരു കോടി രൂപം വീതം വന്നത് മനഃപൂർവ്വം ചെയ്തതാണെന്ന് ബാങ്കിന്റെ വിശദീകരണം . ആരുടെയും അക്കൌണ്ടിലേക്ക് പണം നൽകിയിട്ടില്ല . പണം വന്നെന്ന സന്ദേശം മാത്രമാണ് ഉപഭോക്താക്കൾക്ക് ലഭിച്ചതെന്നും എസ്ബിഐ വിശദീകരിച്ചു . തിരിച്ചറിയൽ രേഖകൾ യഥാസമയം നൽകി കെവൈസി ( know your customer ) അപ്ഡേറ്റ് ചെയ്യാത്തവരെ ബാങ്കിലെത്തിച്ച് രേഖകൾ വാങ്ങാനുള്ള നടപടിയായിരുന്നു ഈ വൻതുകകളുടെ സന്ദേശമെന്നാണ് എസ് . ബി . ഐ അറിയിച്ചത് . പണം കിട്ടിയതായുള്ള സന്ദേശം നൽകിയതിന് പിന്നാലെ ഇവരുടെ അക്കൌണ്ടുകൾ ബ്ലോക്ക് ചെയ്യുകയും ചെയ്തു . സ്റ്റേറ്റ് ബാങ്ക് ഓഫ് ഇന്ത്യയുടെ മലപ്പുറം കോട്ടക്കൽ ശാഖയിലെ ഉപഭോക്താകളുടെ അക്കൌണ്ടുകളിലേക്ക് കോടിക്കണക്കിന് രൂപ എത്തിയത് . കോട്ടക്കൽ ആര്യവൈദ്യശാലയിലെ ജീവനക്കാരുടെ അക്കൌണ്ടുകളിലേക്കാണ് കോടിക്കണക്കിന് രൂപ ഒഴുകിയെത്തിയത് . 22 ജീവനക്കാരുടെ അക്കൌണ്ടുകളിലേക്കാണ് കോടിക്കണക്കിന് രൂപ ക്രെഡിറ്റായതായി എസ് . എം . എസ് വഴി അറിയിപ്പ് ലഭിച്ചത് . തുടർന്ന് ബാലൻസ് ചെക്ക് ചെയ്തപ്പോൾ ഇത് ശരിയാണെന്ന് കണ്ടതോടെ ജീവനക്കാർ ശരിക്കും അന്തംവിട്ടു . പുല്ലാട്ട് സുരേഷ് കുമാർ എന്നയാളുടെ അക്കൌണ്ടിലേക്ക് ഒരു കോടിയിലേറെ രൂപയാണ് ക്രെഡിറ്റായത് . പിന്നാലെ അക്കൌണ്ടുകൾ ബ്ലോക്കായി . ബാങ്കിലെത്തി രേഖകൾ നൽകിയവരുടെ അക്കൌണ്ടുകൾ പുനഃസ്ഥാപിച്ചിട്ടുണ്ട് .


ചരക്ക് സേവന നികുതി വരുന്നത് ഐ . ടി രംഗത്തും വിപ്ലവം തീർക്കുകയാണ് . ജി . എസ് . ടിക്ക് മുന്നോടിയായി ഇൻഫോസിസ് , ടാലി , ക്ലിയർ ടാക്സ് തുടങ്ങിയവർ തങ്ങളുടെ സോഫ്റ്റ്വെയറിൽ അപ്ഡേഷൻ വരുത്തുന്ന തിരക്കിലാണ് . രാജ്യം കാണാനിരിക്കുന്ന ഏറ്റവും വലിയ നികുതി പരിഷ്കരണമായ ചരക്ക് സേവന നികുതി പ്രാവർത്തികമാക്കാനുള്ള തിരക്കിലാണ് രാജ്യത്തെ വിവിധ ഐ . ടി സ്ഥാപനങ്ങൾ . കടകളിലും മറ്റ് വ്യാപാര സ്ഥാപനങ്ങളിലും നിലവിൽ ഉപയോഗിക്കുന്ന സോഫ്റ്റ്വെയറുകൾ ജൂലൈ ഒന്നു മുതൽ ഉപയോഗിക്കാൻ കഴിയില്ല . നികുതി ഘടന സമ്പൂർണ്ണമായി മാറുന്നതിനാൽ ബില്ലിങ്ങിനായി കടകളിൽ ഉപയോഗിക്കുന്ന സോഫ്റ്റ്വെയറുകൾ പരിപൂർണ്ണമായി പരിഷ്കരിക്കേണ്ടി വരും . ഇതിന് മുന്നോടിയായി ഈ രംഗത്തെ പ്രമുഖരായ ടാലി , ക്ലിയർ ടാക്സ് , ഇൻഫോസിസ് തുടങ്ങിയവരെല്ലാം തങ്ങളുടെ സോഫ്റ്റ്വെയറുകൾ പരിഷ്കരിക്കുന്ന തിരക്കിലാണ് . ഒരുപിടി പുതിയ സോഫ്റ്റ്വെയറുകളും രംഗത്തെത്തുന്നുണ്ട് . ജി . എസ് . ടിക്കായി സ്ഥാപനങ്ങളെ തയ്യാറാക്കാൻ 34 സുവിധ പ്രൊവൈഡേഴ്സിനെ കേന്ദ്ര സർക്കാർ തെരഞ്ഞെടുത്തിട്ടുണ്ട് . ആവശ്യമുള്ളവർക്ക് ഇവരുടെ സേവനം പ്രയോജനപ്പെടുത്താം . സങ്കീർണ്ണമായ ആഭ്യന്തര പ്രവർത്തനങ്ങളെ ജി . എസ് . ടിയുമായി സംയോജിപ്പിക്കുന്നതിന് വൻകിട ബിസിനസുകളെ സഹായിക്കുകയാണ് സുവിധ പ്രൊവൈഡർമാരുടെ ദൌത്യം . ടി . സി . എസ് അടക്കമുള്ള കമ്പനികളാണ് 34 അംഗ സുവിധ സംഘത്തിലുള്ളത് . അതേസമയം ഓൺലൈൻ വ്യാപാര കമ്പനികളും ജി . എസ് . ടിക്ക് മുന്നോടിയായി ഒരുക്കങ്ങൾ തുടങ്ങി . സ്നാപ്ഡീൽ , ഫ്ലിപ്കാർട്ട് , ആമസോൺ , തുടങ്ങിയവർ ജി . എസ് . ടി നികുതി ഘടനയെക്കുറിച്ച് സെല്ലർമാരെ ബോധവത്കരിക്കുകയാണ് .


ബിഎസ്എൻഎൽ അന്താരാഷ്ട്ര കോൾ നിരക്കുകൾ കുത്തനെ കുറച്ചു . ഐ എസ് ഡി നിരക്കിൽ ഇതോടെ 75 ശതമാനമാണ് കുറവ് വന്നിരിക്കുന്നത് . രാജ്യത്തെ ഏറ്റവും വലിയ പൊതുമേഖല ടെലി കമ്യൂണിക്കേഷൻ സ്ഥാപനമാണ് ബിഎസ്എൻഎൽ . പുതിയതായി പുറത്തിറക്കിയ പ്രത്യേക താരിഫ് വൌച്ചറുകൾ ( സ്പെഷ്യൽ താരിഫ് വൌച്ചർ - എസ്ടിവി ) വഴിയാണ് അന്താരാഷ്ട്ര കോൾ നിരക്കുകൾ കുറച്ചിട്ടുള്ളത് . പ്രീ പെയ്ഡ് ഉപഭോക്താക്കൾക്ക് 23 രൂപ മുതൽ 41 രൂപവരെയുള്ള താരിഫ് വൌച്ചറുകളാണ് ഉള്ളത് . പോസ്റ്റ് പെയ്ഡ് ഉപഭോക്താക്കൾക്ക് 20 മുതൽ 40 രൂപ വരെ അധിക തുക നൽകിയാൽ കോൾ നിരക്കിലെ ആനുകൂല്യം ലഭ്യമാകും . 41 രൂപയുടെ പ്രത്യേക താരിഫ് വൌച്ചർ ഉപയോഗിക്കുന്ന പ്രീ പെയ്ഡ് ഉപഭോക്താക്കൾക്ക് അമേരിക്ക , കാനഡ സിംഗപ്പൂർ എന്നിവിടങ്ങളിലേക്ക് മിനിട്ടിന് 1.49 രൂപ എന്ന നിരക്കിൽ ഫോൺ വിളിക്കാം . സാധാരണ ഗതിയിൽ ആറ് രൂപ വരുന്നിടത്താണ് ഇത് . ചൈനയിലേക്ക് മിനിട്ടിന് 10 രൂപയായിരുന്നു കോൾ നിരക്ക് . എന്നാൽ പുതിയ താരിഫ് വൌച്ചറിൽ ഇത് വെറും 1.49 രൂപ മാത്രമാണ് . നാൽപത് രൂപ പ്രതിമാസം അധികം ചെലവഴിക്കാൻ തയ്യാറായാൽ പോസ്റ്റ് പെയ്ഡ് ഉപഭോക്താക്കൾക്കും ഈ ആനുകൂല്യം ലഭിക്കും . അന്താരാഷ്ട്ര എസ്എംഎസ് നിരക്കും ബി എസ് എൻ കുറച്ചിട്ടുണ്ട് . അഞ്ച് രൂപയിൽ നിന്ന് മൂന്ന് രൂപയിലേക്കാണ് എസ്എംഎസ് നിരക്ക് കുറച്ചിട്ടുള്ളത് . 38 രൂപയുടെ താരിഫ് വൌച്ചർ ആണ് ഉപയോഗിക്കുന്നതെങ്കിൽ ഫ്രാൻസ് , ജർമനി , യുകെ എന്നിവിടങ്ങളിലേക്ക് മിനിട്ടിൽ 4.49 രൂപ നിരക്കിൽ സംസാരിക്കാം . മിനിട്ടിന് 6 രൂപയാണ് സാധാരണ നിരക്ക് . 35 രൂപ പ്രതിമാസം അധികം നൽകിയാൽ പോസ്റ്റ് പെയ്ഡ് ഉപഭോക്താക്കൾക്കും ഈ ഓഫർ ലഭ്യമാകും . ബംഗ്ലാദേശ് , മലേഷ്യ , ഹോങ്കോങ് , തായ്ലാൻഡ് എന്നിവിടങ്ങളിലേക്കുള്ള കോൾ റേറ്റ് 10 രൂപയിൽ നിന്ന് 2.99 രൂപയായി കുറക്കാം . 27 രൂപയുടെ പ്രത്യേക താരിഫ് വൌച്ചർ ഉപോഗിച്ചാൽ മതി . ഓസ്ട്രേലിയയിലേക്ക് വിളിക്കാൻ ഇനി 6.49 രൂപമതി . 23 രൂപയുടെ താരിഫ് പ്ലാൻ ആണ് ഉപയോഗിക്കേണ്ടത് . പോസ്റ്റ് പെയ്ഡ് ഉപഭോക്താക്കൾക്കും ഇതേ തുക തന്നെ അധികം നൽകിാൽ ഈ സേവനം ലഭ്യമാകും . അടുത്തില പല സ്വകാര്യ കമ്പനികളും അന്താരാഷ്ട്ര കോളുകളുടെ നിരക്ക് കുത്തനെ കൂട്ടിയിരുന്നു . ഡോളറിനെതിരെ രൂപയുടെ മൂല്യം കുറഞ്ഞതിനെ തുടർന്നായിരുന്നു അത് .


വില്പന സമ്മർദ്ദത്തിലാക്കിയ ഇന്ത്യൻ ഓഹരി വിപണി മൂക്കു കുത്തി വീണു . തുടക്ക വ്യാപരത്തിൽ തന്നെ വിപണി താഴോട്ടു പോകുകയായിരുന്നു . സെൻസെക്സ് 538 പോയിന്റ് താഴ്ന്ന് 26,781.44 ലാണ് വ്യാപാരം അവസാനിപ്പിച്ചത് . അതേസമയം , നിഫ്റ്റി 152 പോയിന്റ് താഴ്ന്ന് 8067.60ലുമാണ് വ്യാപാരം പൂർത്തിയാക്കിയത് . രാജ്യാന്തര വിപണിയിലെ പ്രതിസന്ധിയാണ് ആഭ്യന്തര വിപണിക്ക് വൻ തിരിച്ചടിയായത് . ഓഹരികൾ വിറ്റൊഴിക്കാൻ വ്യാപാരികൾ തിടുക്കം കൂട്ടിയതും വിപണിയെ സമ്മർദ്ദത്തിലാക്കി . ജെറ്റ് എയർവേസ് , ടിസിഎസ് , ഓയിൽ ഇന്ത്യ , എസ്ആർകെ ഇൻഡസ്ട്രീസ , ഇൻഫോസിസ് എന്നീ മേഖലകൾ നേരിയ നേട്ടം കാഴ്ചവച്ചപ്പോൾ യൂണിടെക് , ജെയ് കോർപ്പ് , ബജാജ് ഹിന്ദുസ്ഥാൻ തുടങ്ങിയ മിക്ക വമ്പൻ മേഖലകളും കൂപ്പു കുത്തുകയായിരുന്നു . ക്രൂഡോയിൽ വിലയിലും ഇടിവു രേഖപ്പെടുത്തിയിട്ടുണ്ട് . ചൈനയുടെ ഉല്പാദന ഡേറ്റയിലുണ്ടായ തകർച്ചയും വിപണിയെ തകർച്ചയിൽ എത്തിക്കാൻ കാരണമായിട്ടുണ്ട് . ഡോളറുമായുള്ള രൂപയുടെ മൂല്യവും കുത്തനെ ഇടിഞ്ഞു . 13 മാസത്തിനുശേഷം ആണ് രൂപ ഇത്രയും വലിയ താഴ്ച നേരിടുന്നത് . 63 . 47 എന്ന നിലയിലാണ് രൂപയുടെ വിനിമയം ഇപ്പോൾ നടക്കുന്നത് . ജെറ്റ് എയർവേസ് 7.44ശതമാനവും , ടിസിഎസ് 3.56 % ഉം , എസ്ആർകെ ഇൻഡസ്ട്രീസ് 2.70 % ഉം , ഐഡിയ 2.03 % ഉം , ഓയിൽ ഇന്ത്യ 1.08 % ഉം , ഇൻഫോസിസ് 0.69 % ഉം നേട്ടം രേഖപ്പെടുത്തി . അതേസമയം , യൂണിടെക് 10.75 % ഉം , ജെയ് കോർപ്പ് 6.05 % ഉം , എച്ച്എംടി 7.24 % ഉം , ബജാജ് ഹിന്ദുസ്ഥാൻ 5.53 % ഉം , പിവിആർ 5.42 % ഉം നഷ്ടം രേഖപ്പെടുത്തുകയായിരുന്നു .


സാധാരണക്കാരുടെ ഐഫോൺ എന്നാണ് ആദ്യലുക്കിൽ എംഐ മിക്സ് 2എസിന് ടെക് ലോകം നൽകിയിരിക്കുന്ന പേര് . ചൈനീസ് കമ്പനിയായ ഷവോമിയുടെ അടുത്ത കിടിലൻ ഫോണാണ് മിക്സ് 2എസ് . ഏറ്റവും പുതിയ ഐഫോൺ Xനെ വെല്ലുവിളിച്ചാണ് കമ്പനി അടുത്ത ഫോൺ പുറത്തിറക്കാൻ ഉദ്ദേശിക്കുന്നത് . ഡിസ്പ്ലേയിലേക്ക് തള്ളിയിറങ്ങിയ ഭാഗത്താണ് ഇയർപീസും സെൻസറുകളും സെൽഫിക്കായുള്ള ക്യാമറയും ഘടിപ്പിച്ചിരിക്കുന്നത് . ഐഫോൺ Xലും ഇത്തരത്തിൽ തന്നെയാണുള്ളത് . വിളുമ്പില്ലാത്ത സ്ക്രീൻ എന്ന പ്രത്യേകതയും ഈ ഫോണുകൾക്ക് സ്വന്തമാണെന്നാണ് റിപ്പോർട്ടുകൾ സൂചിപ്പിക്കുന്നത് . നിലവിൽ വിപണിയിലെ മുൻപന്മാരായ ഐഫോൺ X , സാംസങ് ഗ്യാലക്സി എസ്8 മുന്തിയ ഹാൻഡ്സെറ്റുകളും അരികുകൾ ഇല്ലാത്ത ഡിസ്പ്ലേക്കാണ് പ്രാധാന്യം നൽകിയിരിക്കുന്നത് . 40 , 000 രൂപയിൽ കുറവായിരിക്കും ഫോണിൻറെ വില എന്നാണ് റിപ്പോർട്ട് .


സംസ്ഥാന ചലച്ചിത്ര പുരസ്കാര വിതരണ ചടങ്ങിൽ മുഖ്യാതിഥിയായി പങ്കെടുത്ത മോഹൻലാലിന് നേർക്ക് തോക്ക് ചൂണ്ടുന്ന തരത്തിൽ കൈയാംഗ്യം കാണിച്ചതിന് നടൻ അലൻസിയറിനോട് വിശദീകരണം ചോദിച്ചരിക്കുകയാണ് താരസംഘടനയായ അമ്മ . ഈ വിഷയത്തിൽ ഏഴ് ദിവസത്തിനകം രേഖാമൂലം മറുപടി നൽകണമെന്നാണ് തനിക്ക് ലഭിച്ച കത്തെന്ന് അലൻസിയർ ഏഷ്യാനെറ്റ് ന്യൂസ് ഓൺലൈനിനോട് പറഞ്ഞു . ഒപ്പം ചലച്ചിത്ര പുരസ്കാര ചടങ്ങിൽ നിന്ന് തന്നെ ചുറ്റിപ്പറ്റി ആരംഭിച്ച വിവാദത്തെക്കുറിച്ചും അതിൻറെ യാഥാർഥ്യത്തെക്കുറിച്ചും സംസാരിക്കുന്നു അലൻസിയർ . ഒപ്പം സിനിമ നിർത്തിയാലോ എന്ന അടുത്തകാലത്തുണ്ടായ തൻറെ ആലോചനകളെക്കുറിച്ചും പറയുന്നു അദ്ദേഹം . എന്താണ് താരസംഘടനയുടെ കത്ത് ? അവാർഡ്ദാന ചടങ്ങിനിടെ എന്തായിരുന്നു സംഭവിച്ചത് എന്നതിന് വിശദീകരണം നൽകണമെന്നാണ് പറഞ്ഞിരിക്കുന്നത് . മറുപടി ഞാൻ കൊടുക്കും . ഒരു സംഘടന ആവുമ്പോൾ അതിന് ചില നിയമാവലികളൊക്കെ ഉണ്ടാവുമല്ലോ . ഒരു ക്ലാരിഫിക്കേഷൻ എനിക്കും പറയാനുണ്ട് . ആ മറുപടിയുടെ കോപ്പി മാധ്യമങ്ങൾക്കും നൽകും . എന്താണ് ശരിക്കും ചലച്ചിത്ര പുരസ്കാര വിതരണ വേദിയിൽ സംഭവിച്ചത് ? ഒരു തെറ്റായ വ്യാഖ്യാനമാണ് ഉണ്ടായത് . മോഹൻലാലിനെതിരായ പ്രതിഷേധമൊന്നും ആയിരുന്നില്ല അത് . വളരെ യാദൃശ്ചികമായി തമാശയ്ക്ക് വേണ്ടി ചെയ്ത ഒരു കാര്യത്തെക്കുറിച്ചാണ് വലിയ ഗൌരവത്തോടെ വാർത്ത വന്നത് . അവാർഡ് വേദിയിൽ നിന്ന് പോരുമ്പോൾ ഒരു മാധ്യമപ്രവർത്തകൻ എന്നോട് ചോദിച്ചു , എന്തായിരുന്നു പ്രതിഷേധമെന്ന് . എന്ത് പ്രതിഷേധം , ഞാനൊരു പ്രതിഷേധവും നടത്തിയതായി ഓർമ്മയില്ലല്ലോ എന്നാണ് ഞാൻ മറുപടി പറഞ്ഞത് . പിന്നാലെ , നടന്നതിനെക്കുറിച്ച് എനിക്ക് ഓർമ്മയില്ല എന്ന് പറഞ്ഞതായി വാർത്ത വന്നു . ഞാൻ വിരൽ ചൂണ്ടി എന്ന് പറയുന്നത് സത്യം തന്നെയാണ് . ഒരു മനുഷ്യന് തമാശയ്ക്ക് ഒരു കൈയാംഗ്യം കാണിക്കാനുള്ള അവകാശം പോലുമില്ലേ ? അത്രയും ഭീകരമാണോ നമ്മുടെ സമൂഹം ? ഞാനിപ്പോൾ എന്ത് ചെയ്താലും , അത് കണ്ണിറുക്കലായാലും കൈയാംഗ്യമാണെങ്കിലും ഒക്കെയും പ്രതീഷേധം എന്ന നിലയിലാണ് വിലയിരുത്തപ്പെടുന്നത് . എന്ത് കഷ്ടമാണിത് ? ഒന്ന് ചലിക്കാൻ പോലും പറ്റില്ല , ഒരു തമാശയ്ക്ക് പോലും ഇടമില്ല എന്ന അവസ്ഥയിലുള്ള ഒരു സമൂഹത്തിലാണ് , കാലത്തിലാണ് ജീവിക്കുന്നതെന്ന സങ്കടകരമായ അവസ്ഥയിലാണ് ഞാനിപ്പോൾ . നിങ്ങളുടെ കൈ പോലും ബന്ധിക്കപ്പെടുകയാണെന്ന അവസ്ഥ ഭയപ്പെടുത്തുന്നു . സത്യം പറഞ്ഞാൽ ഞാനന്ന് മൂത്രമൊഴിക്കാൻ മുട്ടി സ്റ്റേജിൻറെ മുന്നിൽ ഇരിക്കുകയായിരുന്നു . അപ്പോൾ ലാലേട്ടൻറെ പ്രസംഗം നടന്നുകൊണ്ടിരിക്കുകയാണ് . പ്രസംഗം ഒന്ന് തീർന്നുകിട്ടാൻവേണ്ടി ഞാൻ കാത്തിരിക്കുകയായിരുന്നു . അത് തീർന്നനിമിഷം ഞാൻചാടിയെണീറ്റ് വാഷ് റൂമിലേക്ക് പോകുമ്പോൾ കൈ തോക്ക് പോലെയാക്കി ഒരു തമാശ കാണിച്ചതാണ് . ' അയ്യോ ഇതൊന്ന് നിർത്തിത്തരുമോ ' എന്നതായിരുന്നു അതിൻറെ എക്സ്പ്രഷൻ . ഒരു സുഹൃത്തിനോട് കാണിക്കുന്ന തമാശയായിരുന്നു അത് . അതാണ് ഞാൻ സാങ്കൽപികമായി തോക്കുതിർത്ത് പ്രതിഷേധിച്ചു എന്നൊക്കെ വാർത്ത വന്നത് . മോഹൻലാൽ എന്ന പ്രതിഭയ്ക്കെതിരേ വെടിയുതർക്കാൻ തക്ക മണ്ടനല്ല ഞാൻ . ഈ സമൂഹം മുഴുവൻ , ഇവിടുത്തെ സാംസ്കാരിക നായകർ ഉൾപ്പെടെ ഒപ്പിട്ട് അദ്ദേഹത്തിന് നേരെ വെടിയുതിർത്തുകൊണ്ടിരിക്കുമ്പോൾ എൻറെ വെടി അദ്ദേഹത്തിന് ഏൽക്കില്ല . ആ ഉത്തമബോധ്യം ഉള്ളയാളാണ് ഞാൻ . ഈ വാർത്തയ്ക്ക് ശേഷം മോഹൻലാലുമായി സംസാരിച്ചിരുന്നോ ? മനോരമയുടെ ഈ വാർത്ത വന്നപ്പോൾ ഞാൻ ലാലേട്ടനെ വിളിച്ച് സംസാരിച്ചു . വാർത്ത കണ്ടിരുന്നോ എന്ന് ഞാൻ ചോദിച്ചു . വാർത്ത കണ്ടു , പക്ഷേ അതിൽ പറയുന്ന സംഭവം എപ്പോൾ നടന്നുവെന്നാണ് അദ്ദേഹം ചോദിച്ചത് . ലാലേട്ടനൊപ്പം രണ്ട് സിനിമയിൽ അഭിനയിച്ചിട്ടുണ്ട് ഞാൻ . ഞാൻ ഏറ്റവും ആരാധിക്കുന്ന നടന്മാരിൽ ഒരാളുമാണ് . വളരെ സൌഹാർദ്ദത്തോടെ സംസാരിക്കുന്നവരാണ് . അലൻസിയർ എന്താണ് ചെവിയിൽ പറഞ്ഞതെന്നും പത്രക്കാർ ചോദിച്ചെന്ന് അദ്ദേഹം എന്നോട് പറഞ്ഞു . സുഖമല്ലേ എന്നാണ് ഞാൻ അന്ന് ചോദിച്ചത് . സ്റ്റേജിലേക്ക് കയറവേ മുഖ്യമന്ത്രി എന്നോട് ചോദിച്ചു , ഒന്ന് നടന്ന് വരുന്നത് കണ്ടിരുന്നല്ലോ എന്ന് . മൂത്രമൊഴിക്കാൻ പോയതാണെന്ന് പറഞ്ഞപ്പോൾ അദ്ദേഹം ചിരിച്ചു . ' സിനിമ നിർത്തിയാലോ എന്ന് ആലോചനയുണ്ട് ' നിങ്ങൾക്കെന്നെ നാളെ സിനിമയിൽ നിന്ന് പുറത്താക്കണമെന്നുണ്ടെങ്കിൽ ആയിക്കോളൂ . എനിക്ക് ഒരു കുഴപ്പവുമില്ല . അൻപത് വയസിന് ശേഷമാണ് ഞാൻ സിനിമയിലെത്തിയത് . ആ അൻപത് വർഷങ്ങളും ചുറ്റും നടക്കുന്ന കാര്യങ്ങൾ ശ്രദ്ധിച്ചും ശബ്ദമുയർത്തണമെന്ന് തോന്നുന്ന കാര്യങ്ങളിൽ പ്രതികരിച്ചുമൊക്കെത്തന്നെയാണ് വളർന്നുവന്നത് . ഞാൻ സിനിമാഭിനയം മതിയാക്കണമെങ്കിൽ മതിയാക്കിത്തരാം . സിനിമാലോകത്തിനോ സമൂഹത്തിനോ ഒന്നും അതുകൊണ്ട് ഒരു നഷ്ടവും ഉണ്ടാവില്ല . കുറേക്കാലം കൊണ്ട് ആലോചിക്കുന്നുണ്ട് , ഈ പണിയങ്ങ് നിർത്തിയാലോ എന്ന് . ഒരു രസവും തോന്നുന്നില്ലല്ലോ എന്ന് . കുറച്ച് പൈസയും പ്രശസ്തിയും കിട്ടുന്നുവെന്നതല്ലാതെ , സന്തോഷം തരുന്ന ചില വേഷങ്ങളും സിനിമകളുമൊക്കെ വല്ലപ്പോഴുമേ സംഭവിക്കുന്നുള്ളൂ . ബാക്കിയൊക്കെ അവനവൻറെ അന്നത്തിന് വേണ്ടിയുള്ള , കുടുംബത്തെ പോറ്റാനുള്ള ഒരു തൊഴിലാണ് . സെക്രട്ടേറിയറ്റിൽ രാവിലെ പോയി ഒപ്പിട്ട് , വൈകിട്ട് പോരുന്നതുപോലെ ഒരു പണിയായിട്ടേ സിനിമാഭിനയത്തെ ഇതുവരെ എനിക്ക് തോന്നിയിട്ടുള്ളൂ . സിനിമയിലെ അടുത്ത സുഹൃത്തുക്കൾക്കൊക്കെ എന്നെ അറിയാം . അത് അറിയാത്തവരാണ് ചെയ്ത ഒരു തമാശയെ ഇത്തരത്തിൽ വ്യാഖ്യാനിക്കുന്നത് . നിങ്ങൾ എന്നെ കൊന്നോളൂ , പക്ഷേ ഞാൻ ആത്മഹത്യ ചെയ്യില്ല .


നാസയുടെ ചൊവ്വ ദൌത്യമായ ഇൻസൈറ്റ് വിജയം . ഇന്ത്യൻ സമയം ഇന്ന് പുലർച്ചെ ഗ്രഹത്തിന്റെ ഉപരിതലത്തിൽ ഉപഗ്രഹം വിജയകരമായി ഇറങ്ങി . മെയ് 5ന് കലിഫോർണിയയിലെ യുണൈറ്റഡ് ലോഞ്ച് അലയൻസിന്റെ അറ്റ്ലസ് 5 റോക്കറ്റുപയോഗിച്ചാണ് ‘ലാൻഡർ’ വിഭാഗത്തിലുള്ള ഇൻസൈറ്റ് വിക്ഷേപിച്ചത് . ചൊവ്വ ഉപരിതലത്തിലേക്കുളള പ്രവേശനം അതീവ നിർണ്ണായകമായിരുന്നു . അന്തരീക്ഷത്തിൽ നിന്ന് ചൊവ്വയുടെ ഉപരിതലത്തിൽ തൊടാൻ ഏതാണ്ട് ആറര മിനിറ്റ് സമയമെടുത്തു . മണിക്കൂറിൽ 19800 കിലോമീറ്റർ വേഗത്തിൽ ആരംഭിച്ച് പിന്നീട് പതിയെ വേഗം കുറച്ച ശേഷം പാരച്യൂട്ടിന്റെ സഹായത്തോടെ ആണ് ഉപഗ്രഹം ചൊവ്വയുടെ ഉപരിതലത്തിൽ ഇറങ്ങിയത് . ഈ ഘട്ടത്തിൽ 1500 ഡിഗ്രി സെൽഷ്യസ് ചൂടാണ് ഉപഗ്രഹത്തെ തൊട്ടത് . എങ്കിലും ചൂട് പ്രതിരോധിക്കാനുളള കവചം ഇതിനെ ഫലപ്രദമായി നേരിട്ടു . ചൊവ്വ ഗ്രഹത്തിന്റെ ആന്തരികഘടനയെക്കുറിച്ചുള്ള നിർണായക വിവരങ്ങൾ ദൌത്യം നൽകുമെന്നാണു പ്രതീക്ഷ . ചൊവ്വയുടെ കമ്പനങ്ങളും അളക്കും . റൈസ് ക്യാമറ , സീസ് കമ്പമാപിനി , എച്ച്പി3 താപമാപിനി തുടങ്ങിയ ഉപകരണങ്ങൾ ദൌത്യത്തിനൊപ്പമുണ്ട് .


പരമ്പരയിൽ മുന്നിലെത്തുക എന്ന ഒറ്റ ലക്ഷ്യവുമായി വിശ്വ വിഖ്യാതമായ മെൽബണിൽ ബോക്സിംഗ് ഡേ ടെസ്റ്റിന് ഇറങ്ങുന്ന ഇന്ത്യൻ ടീമിനെ പ്രഖ്യാപിച്ചു . എല്ലാ വർഷവും ക്രിസ്തുമസ് ദിനത്തിൻറെ പിറ്റേന്നുള്ള ബോക്സിംഗ് ഡേ ടെസ്റ്റിൽ എതിരാളികളെ തകർത്ത ചരിത്രമുള്ള ഓസീസിനെ അവരുടെ തട്ടകത്തിൽ പരാജയപ്പെടുത്തുക എന്ന ലക്ഷ്യമാണ് കോലിക്കും സംഘത്തിനുമുള്ളത് . അതിനായി അടിമുടി മാറ്റങ്ങളാണ് ഇന്ത്യൻ ടീമിൽ വരുത്തിയിരിക്കുന്നത് . ആദ്യ രണ്ട് ടെസ്റ്റിലും പരാജയപ്പെട്ട മുരളി വിജയ്യും കെ എൽ രാഹുലും ടീമിൽ നിന്ന് പുറത്തായതാണ് ടീമിലെ ഏറ്റവും വലിയ മാറ്റം . മുരളി വിജയ്ക്ക് പകരം മായങ്ക് അഗർവാളാണ് ടീമിലെത്തിയത് . രാഹുലിന് പകരം രോഹിത് ശർമയും എത്തിയതോടെ ഓപ്പണിംഗ് വിക്കറ്റിലെ തകർച്ച ഒഴിവാക്കാൻ സാധിക്കുമെന്ന് പരിശീലകൻ രവി ശാസ്ത്രി കണക്കുക്കൂട്ടുന്നു . പെർത്തിലെ ബൌൺസിംഗ് പിച്ചിൽ നിന്ന് മെൽബണിലേക്ക് എത്തുമ്പോൾ പേസർ ഉമേഷ് യാദവിന് പകരം ഓൾറൌണ്ടർ രവീന്ദ്ര ജഡേജയേയും ടീമിൽ ഉൾപ്പെടുത്തി . മായങ്ക് അഗർവാളിനൊപ്പം രോഹിത് ശർമയോ ഹനുമ വിഹാരിയോ ഇന്നിംഗ്സ് ഓപ്പൺ ചെയ്യും . ചേതേശ്വർ പൂജാര മൂന്നാമനായി ഇറങ്ങുമ്പോൾ വിരാട് കോലി പിന്നാലെയെത്തും . റിഷഭ് പന്താണ് വിക്കറ്റ് കീപ്പർ . പരിക്ക് വലയ്ക്കുന്ന രവിചന്ദ്ര അശ്വിന് മൂന്നാം ടെസ്റ്റും നഷ്ടമാകും . ഇഷാന്ത് ശർമ , ജസ്പ്രീത് ബുംറ , മുഹമ്മദ് ഷമി എന്നിവരാണ് പേസ് നിരയിൽ അണിനിരക്കുക . അഡ്ലെയ്ഡിൽ നടന്ന ആദ്യ ടെസ്റ്റിൽ ഇന്ത്യ വിജയിച്ചപ്പോൾ പെർത്തിൽ കങ്കാരുക്കൾക്കായിരുന്നു വിജയം . ഇതോടെ നിർണായകമായ മൂന്നാം ടെസ്റ്റിൽ വിജയം നേടി പരമ്പരയിൽ മുന്നിലെത്തുക എന്ന ലക്ഷ്യമാണ് ഇരു ടീമുകൾക്കുമുള്ളത് . ഇന്ത്യൻ ടീംഃ വിരാട് കോലി ( ക്യാപ്റ്റൻ ) , മായങ്ക് അഗർവാൾ , രോഹിത് ശർമ , ചേതേശ്വർ പൂജാര , അജിൻക്യ രഹാനെ , ഹനുമ വിഹാരി , ഋഷഭ് പന്ത് ( വിക്കറ്റ് കീപ്പർ ) , രവീന്ദ്ര ജഡേജ , ഇശാന്ത് ശർമ , മുഹമ്മദ് ഷമി , ജസ്പ്രീത് ബുംറ


മലയാള ചലച്ചിത്രരംഗത്തെ സമഗ്രസംഭാവനയ്ക്കുള്ള ജെ സി ഡാനിയേൽ പുരസ്കാരത്തിന് പ്രശസ്ത ഗാനരചയിതാവും സംവിധായകനുമായ ശ്രീകുമാരൻ തമ്പിയെ തിരഞ്ഞെടുത്തതായി സാംസ്കാരിക വകുപ്പ് മന്ത്രി എ . കെ ബാലൻ അറിയിച്ചു . സംസ്ഥാന സർക്കാരിൻറെ ഏറ്റവും വലിയ ചലച്ചിത്ര പുരസ്കാരമാണ് ജെ സി ഡാനിയേൽ പുരസ്കാരം . അഞ്ച് ലക്ഷം രൂപയും പ്രശസ്തിപത്രവും ഫലകവുമാണ് അവാർഡ് . കൊല്ലത്ത് നടക്കുന്ന ചലച്ചിത്ര അവാർഡ്ദാന ചടങ്ങിൽ പുരസ്കാരം സമർപ്പിക്കും . നടൻ മധു ചെയർമാനും സംവിധായകൻ സത്യൻ അന്തിക്കാട് , നിർമാതാവ് സിയാദ് കോക്കർ , ചലച്ചിത്ര അക്കാദമി ചെയർമാൻ കമൽ , സാംസ്കാരിക വകുപ്പ് സെക്രട്ടറി റാണി ജോർജ് എന്നിവർ അംഗങ്ങളുമായ സമിതിയാണ് പുരസ്കാര ജേതാവിനെ തെരഞ്ഞെടുത്തത് . കഴിഞ്ഞ അരനൂറ്റാണ്ടായി മലയാള സിനിമയിലെ നിറസാന്നിധ്യമാണ് ശ്രീകുമാരൻ തമ്പി . ഗാനരചയിതാവ് , സംവിധായകൻ , തിരക്കഥാകൃത്ത് , നിർമാതാവ് , സംഗീത സംവിധായകൻ എന്നീ നിലകളിൽ വ്യക്തിമുദ്ര പതിപ്പിച്ച അദ്ദേഹം 30 സിനിമകൾ സംവിധാനം ചെയ്യുകയും 22 സിനിമകൾ നിർമിക്കുകയും ചെയ്തിട്ടുണ്ട് . 1971 ലും 2011 ലും മികച്ച ഗാനരചയിതാവിനുള്ള സംസ്ഥാന പുരസ്കാരം നേടി . ' സിനിമഃ കണക്കും കവിതയും ' എന്ന പുസ്തകം മികച്ച ചലച്ചിത്ര ഗ്രന്ഥത്തിനുള്ള ദേശീയ അവാർഡ് നേടിയിട്ടുണ്ട് . ശ്രീകുമാരൻ തമ്പി സംവിധാനം ചെയ്ത ' ഗാനം ' 1981 ൽ ജനപ്രീതിയും കലാമൂല്യവുമുള്ള ചിത്രത്തിനുള്ള സംസ്ഥാന പുരസ്കാരം നേടി . നാടകഗാന രചന , ലളിത സംഗീതം എന്നീ മേഖലകളിലെ സമഗ്രസംഭാവനക്കുള്ള കേരളസംഗീത നാടക അക്കാദമിയുടെ പുരസ്കാരം 2015 ൽ ലഭിച്ചു .


ഐപിഎല്ലിൽ മുംബൈ ഇന്ത്യൻസിനെതിരായ മത്സരത്തിൽ സൺറൈസേഴ്സ് ഹൈദരാബാദിന് 148 റൺസ് വിജയലക്ഷ്യം . ടോസ് നഷ്ടപ്പെട്ട് ബാറ്റിങ് ആരംഭിച്ച മുംബൈയെ ഹൈദരാബാദ് ബൌളർമാർ വരിഞ്ഞുമുറുക്കി . എട്ട് വിക്കറ്റ് നഷ്ടത്തിലാണ് മുംബൈ ഇത്രയും റൺസ് നേടിയത് . സിദ്ധാർഥ് കൌളും ബില്ലി സ്റ്റാൻലേക്കും സന്ദീപ് ശർമയും രണ്ട് വീതം വിക്കറ്റ് വീതം വീഴ്ത്തി . ഷാക്കിബ് അൽ ഹസനും റാഷിദ് ഖാനും ഓരോ വിക്കറ്റ് വീഴ്ത്തി . റാഷിദ് ഖാൻ നാല് ഓവറിൽ 13 റൺസ് മാത്രമാണ് വിട്ടു നൽകിയത് . 17 പന്തിൽ 29 റൺസെടുത്ത എവിൻ ലൂയിസാണ് മുംബൈയുടെ ടോപ് സ്കോറർ . കിരൺ പൊള്ളാർഡ് ( 28 ) , സൂര്യകുമാർ യാവദ് ( 28 ) എന്നിവരും ഭേദപ്പെട്ട പ്രകടനം പുറത്തെടുത്തു . പരുക്കേറ്റ ഭുവനേശ്വർ കുമാറിന് പകരം സന്ദീപ് ശർമയെ ഉൾപ്പെടുത്തിയാണ് ഹൈദരാബാദ് ഇറങ്ങിയത് . രണ്ട് മാറ്റങ്ങളുമായിട്ടാണ് മുംബൈ ടീം ഒരുക്കിയത് . പരുക്കേറ്റ ഹാർദിക് പാണ്ഡ്യക്ക് പകരം പ്രദീപ് സാങ്വാൻ ടീമിലെത്തി . മിച്ചൽ മക് ക്ലെനാഘന് പകരം ബെൻ കട്ടിങ്ങും മുംബൈ കുപ്പായത്തിലുണ്ട് .


ഇന്ത്യക്ക് ഇന്ന് സ്വപ്നസാക്ഷാത്കാരത്തിന്റെ ദിനം . സ്വന്തം ഗതിനിർണ്ണയ സംവിധാനം ഏറ്റവും കൃത്യതയോടെ പ്രാപ്തമാക്കുന്നതിനുള്ള അവസാന ഉപഗ്രഹം ഐആർഎൻഎസ്എസ് 1ജി ഇന്ത്യ വിജയകരമായി വിക്ഷേപിച്ചു . ഇത് നാവിക് എന്ന് അറിയപ്പെടുമെന്ന് പ്രധാനമന്ത്രി നരേന്ദ്ര മോദി അറിയിച്ചു . ഇത്രയും കാലം ഗതിനിർണ്ണയത്തിന് ജിപിഎസിനെ ആശ്രയിച്ചിരുന്ന നമ്മൾക്ക് സ്വന്തം ഗതിനിർണ്ണയ സംവിധാനം ലഭിച്ചപ്പോൾ അത് ഒരു സ്വപ്നസാക്ഷാത്ക്കരമായിരുന്നു . ഇന്ത്യയും 1500 കിലോമീറ്റർ ചുറ്റളവിലുള്ള പ്രദേശവും വരുതിയിലാക്കുന്ന ഇന്ത്യയുടെ റീജിയണൽ നാവിഗേഷൻ സാറ്റലൈറ്റ് സിസ്റ്റത്തിലെ അവസാന ഉപഗ്രഹം ഉച്ചക്ക് 12:50നാണ് വിക്ഷേപിച്ചത് . ആന്ധ്രാ പ്രദേശിലെ സതീഷ് ധവാൻ സ്പേസ് സെന്ററിലെ ഒന്നാം നമ്പർ ലോഞ്ച് പാഡിൽനിന്ന് കുതിച്ചുയർന്ന ഐആർഎൻഎസ്എസ്1g 20 മിനിറ്റ് 19 സെക്കന്റിൽ ഭ്രമണപഥത്തിലെത്തി . വിക്ഷേപണം തത്സമയം വീക്ഷിച്ച പ്രധാനമന്ത്രി നരേന്ദ്രമോദി ഇന്ത്യയുടെ ഗതി നിർണ്ണയ സംവിധാനം നാവിക് എന്ന് അറിയപ്പെടുമെന്ന് പറഞ്ഞു . നമ്മുടെ സൈന്യത്തെയും സാധാരണക്കാരെയും മീൻപിടുത്തക്കാരെയും എല്ലാം ഒരുപോലെ സഹായിക്കുന്ന സംവിധാനമാണിതെന്നും പ്രധാനമന്ത്രി പറഞ്ഞു . ഇന്ത്യക്ക് മാത്രമല്ല , സാർക്ക് രാജ്യങ്ങൾക്കും ഇതിന്റെ ഗുണം ഫലം ലഭിക്കുമെന്ന് അദ്ദേഹം ചൂണ്ടിക്കാട്ടി . 2013 ജൂലൈ ഒന്നിനാണ് ഇന്ത്യ ആധ്യ ഉപഗ്രഹമായ ഐആർഎൻഎസ്എസ് 1a വിക്ഷേപിക്കുന്നത് . 2014ൽ 1ബിയും 1സിയും , 2015ൽ 1ഡിയും , ഈ വർഷം തന്നെ 1ഇ , 1എഫും വിക്ഷേപിച്ചിരുന്നു . ലോകത്തെ തന്നെ ഏറ്റവും വിശ്വാസ്യതുള്ള റോക്കറ്റായ പിഎസ്ൽവിയുടെ സി33 എക്സ് എൽവേർഷനാണ് വിക്ഷേപണത്തിന് ഉപയോഗിച്ചത് . മുപ്പത്തിയഞ്ചാം ഉദ്യമത്തിലും പിഎസ്എൽവി നമ്മുടെ വിശ്വാസം കാത്തു .


വികസിത രാജ്യങ്ങളുടെ കരുതൽ സ്വർണ നിക്ഷേപത്തേക്കാൾ സ്വർണം സൂക്ഷിക്കുന്ന മൂന്നു കേരള കമ്പനികളുണ്ടെന്നു പറഞ്ഞാൽ എല്ലാവരും ഒന്നു ഞെട്ടും . പക്ഷേ , ഇത് സത്യമാണ് . സംസ്ഥാനത്തെ ധനകാര്യ സ്ഥാപനങ്ങളായ മുത്തൂറ്റ് ഫിനാൻസ് , മണപ്പുറം ഫിനാൻസ് , മുത്തൂറ്റ് ഫിൻകോർപ്പ് കമ്പനികളുടെ കൈവശമുള്ള മൊത്തം സ്വർണം 195 ടണ്ണാണ് . സിംഗപ്പൂർ , സ്വീഡൻ , ആസ്ത്രേലിയ തുടങ്ങിയ രാജ്യങ്ങളുടെ ഗോൾഡ് റിസർവ് ഇതിനും എത്രയോ താഴെയാണ് . സിംഗപ്പൂരിന്റെ കരുതൽ സ്വർണത്തിന്റെ അളവ് 127 ടണ്ണും സ്വീഡന്റെത് 126 ടണ്ണും ആസ്ത്രേലിയയുടെത് 80 ടണ്ണും ദക്ഷിണാഫ്രിക്കയുടെത് 125 ടണ്ണും മെക്സിക്കോയുടെത് 123 ടണ്ണും ഗ്രീസിൻറെത് 112 ടണ്ണും കുവൈത്തിന്റെത് 79ടണ്ണുമാണ് . ലോകത്ത് ഏറ്റവും കൂടുതൽ സ്വർണ കരുതൽ നിക്ഷേപമുള്ള രാജ്യങ്ങളിൽ ഒന്ന് ഇന്ത്യയാണ് . 558 ടൺ സ്വർണമാണ് ഇന്ത്യ സൂക്ഷിക്കുന്നത് . മുത്തൂറ്റ് ഫിനാൻസാണ് പട്ടികയിൽ മുന്നിൽ . 116 ടൺ സ്വർണമാണ് കമ്പനിയുടെ കൈവശമുള്ളത് . മണപ്പുറം 40 ടൺ സ്വർണവും മുത്തൂറ്റ് ഫിൻകോർപ്പ് 39 ടൺ സ്വർണവും സൂക്ഷിക്കുന്നു . ലോകത്തെ മൊത്തം സ്വർണ ആവശ്യകതയുടെ 30 ശതമാനവും ഇന്ത്യയിലേക്കാണ് . സുരക്ഷിത നിക്ഷേപമാണെന്ന വിശ്വാസവും ഫാഷൻ പോലെ പടരുന്ന സ്ത്രീധന സമ്പ്രദായവുമാണ് സ്വർണത്തിന്റെ ഡിമാന്റ് വർധിപ്പിക്കുന്നത് . സ്വാഭാവികമായും ഈ സ്വർണത്തെ പണമാക്കി മാറ്റാനുള്ള ശ്രമമുണ്ടാകുന്ന തിരിച്ചറിവാണ് ധനകാര്യസ്ഥാപനങ്ങളെ സ്വീകാര്യമാക്കിയത് . ആദ്യകാലത്ത് പൊതുമേഖലാ ബാങ്കുകളിൽ നിന്നുള്ള സ്വർണ പണയവായ്പ അത്ര എളുപ്പമുള്ള സംഗതിയായിരുന്നില്ല . കൂടുതൽ പണം , കുറഞ്ഞ നടപടിക്രമങ്ങൾ എന്നിവ കമ്പനികളുടെ വളർച്ച അതി വേഗമാക്കി . മുത്തൂറ്റ് ഫിനാൻസിന് 21 സംസ്ഥാനങ്ങളിലായി 4265 ബ്രാഞ്ചുകളുണ്ട് . മണപ്പുറം ഫിനാൻസിന് 3200 ബ്രാഞ്ചുകളും 20000ൽ അധികം ജീവനക്കാരുമുണ്ട് . സ്വർണത്തോടുള്ള മലയാളികളുടെ താൽപ്പര്യം ഏറെ പ്രശസ്തമാണ് . കേരളത്തിലാണെങ്കിൽ രണ്ടു ലക്ഷത്തോളം പേരാണ് സ്വർണ വിപണിയുമായി ബന്ധപ്പെട്ട ജോലികൾ ചെയ്യുന്നത് .


സ്റ്റേറ്റ് ബാങ്കിന് പുറമേ കൂടുതൽ പൊതുമേഖല ബാങ്കുകളുടെ ലയനം യാഥാർത്ഥ്യമാവുന്നു . ലയനം സംബന്ധിച്ച തീരുമാനം എടുക്കാൻ കേന്ദ്രധനമന്ത്രി അധ്യക്ഷനായ മന്ത്രിതല സമിതി രൂപീകരിച്ചു . ബാങ്കിങ് പരിഷ്കാരങ്ങളുടെ ഭാഗമായി ലയനം നടപ്പാക്കാനാണ് നീക്കം . എതിർപ്പുകളെ അവഗണിച്ച് പൊതുമേഖല ബാങ്കുകളുടെ ലയനവുമായി മുന്നോട്ട് പോകാനാണ് കേന്ദ്രസർക്കാർ തീരുമാനം . ഇതിന്റെ ഭാഗമായാണ് ലയനം സംബന്ധിച്ച തീരുമാനം എടുക്കാൻ കേന്ദ്രധനമന്ത്രി അരുൺ ജെയ്റ്റ്ലി അധ്യക്ഷനായി മൂന്നംഗ സമിതി രൂപീകരിച്ചത് . പ്രതിരോധ മന്ത്രി നിർമല സീതാരാമൻ , റെയിൽവേ മന്ത്രി പിയൂഷ് ഗോയൽ എന്നിവരാണ് സമിതിയിലെ മറ്റ് അംഗങ്ങൾ . ബാങ്കുകളുടെ ശാക്തീകരണത്തിന് 2.11 ലക്ഷം കോടി രൂപയുടെ മൂലധന പാക്കേജ് കേന്ദ്രം കഴിഞ്ഞ ആഴ്ച പ്രഖ്യാപിച്ചിരുന്നു . ബാങ്കിങ് പരിഷ്കരണത്തിൻറെ അടുത്ത ഘട്ടമായി ലയനം പ്രാവർത്തികമാക്കാനാണ് ശ്രമം . സ്റ്റേറ്റ് ബാങ്കുകളുടെ ലയനത്തിന് ശേഷം 21 പൊതുമേഖല ബാങ്കുകളാണ് രാജ്യത്തുള്ളത് . ഇവയെ സംയോജിപ്പിച്ച് ആറോ പന്ത്രണ്ടോ ബാങ്കുകളാക്കാനാണ് ശ്രമം . ലയനം പൂർത്തിയായാൽ സ്റ്റേറ്റ് ബാങ്ക് ഓഫ് ഇന്ത്യയ്ക്ക് പിന്നിൽ രണ്ടാമതായി പഞ്ചാബ് നാഷണൽ ബാങ്ക് വളരും . കാനാറ ബാങ്ക് , യൂണിയൻ ബാങ്ക് ഓഫ് ഇന്ത്യ , ബാങ്ക് ഓഫ് ഇന്ത്യ , ബാങ്ക് ഓഫ് ബറോഡ എന്നിവയായിരിക്കും മറ്റ് വലിയ ബാങ്കുകൾ .


ജിയോ തുടങ്ങിവെച്ച വെല്ലുവിളി നേരിടാനുള്ള ശ്രമത്തിലാണ് മറ്റ് പ്രധാന ടെലികോം കമ്പനികൾ എല്ലാം തന്നെ . ഈ സാഹചര്യത്തിലാണ് പുത്തൻ ഒരു ഓഫറുമായി വോഡാഫോൺ രംഗത്തെത്തിയിരിക്കുന്നത് . ആറ് രൂപയ്ക്ക് ഒരു മണിക്കൂർ വാലിഡിറ്റിയിൽ അൺലിമിറ്റഡ് ഡാറ്റ . ഇന്നാണ് പുത്തൻ ഓഫറുകൾ വോഡഫോൺ അവതരിപ്പിച്ചത് . ഇതിനോടൊപ്പം തന്നെ പ്രീപെയ്ഡ് ഉപഭോക്താക്കൾക്കായി മറ്റൊരു ഓഫർക്കൂടി കമ്പനി പ്രഖ്യാപിച്ചിട്ടുണ്ട് . സൂപ്പർനൈറ്റ് എന്ന് പേരിട്ടിരിക്കുന്ന ഓഫർ 29 രൂപയ്ക്ക് റീച്ചാർജ് ചെയ്താൽ പരിധികളില്ലാതെ 3ജി 4ജി ഡാറ്റ ഉപയോഗിക്കാം . ഏത് സമയത്തും ഓഫർ ആക്ടിവേറ്റ് ചെയ്യാമെങ്കിലും പുലർച്ചെ 1 മണിമുതൽ 6 മണിവരെ അഞ്ച് മണിക്കൂർ മാത്രമേ ഉപയോഗിക്കാനാകു . അഞ്ച് മണക്കൂറിനുള്ളിൽ പരിധികളില്ലാതെ വിഡീയോ കോളും , പാട്ടുകളുമെല്ലാം ഡൌലോഡ് ചെയ്യാവുന്നതാണ് . ഇന്നുമുതൽ ഈ ഓഫറുകൾ നിലവിൽ വരും .


റിലയൻസ് വില കുറഞ്ഞ സ്മാർട്ഫോൺ ആയ ജിയോ 4 ജി ഫോൺ പുറത്തിറക്കി . മുംബൈയിൽ റിലയൻസ് ഇൻഡസ്ട്രീസിന്റെ വാർഷിക പൊതുയോഗത്തിൽ റിലയൻസ് ചെയർമാൻ മുകേഷ് അംബാനിയാണ് ഫോൺ ഔദ്യോഗികമായി പുറത്തിറക്കിയത് . 4 ജി ഫീച്ചറാണ് ഫോണിന്റെ പ്രധാന സവിശേഷത . ഇന്ത്യയിൽതന്നെയാണ് ഫോൺ വികസിപ്പിച്ചെടുത്തത് . 100 ശതമാനം 4ജി എൽടിഎ ഫോണാണിത് . വോയിസ് കമാൻഡിൽ പ്രവർത്തിക്കാൻ ഫോണിന് കഴിയും . ടിവിയുമായി ബന്ധിപ്പിച്ച് ചാനലുകൾ കാണാനുളള സംവിധാനവുമുണ്ട് . ജിയോ ഫോണിൽനിന്നുള്ള എല്ലാ വോയിസ് കോളുകളും സൌജന്യമാണ് . ഓഗസ്റ്റ് 21 മുതൽ ഫോൺ ബുക്ക് ചെയ്യാം . 2017 അവസാനത്തോടെ ഫോൺ ലഭ്യമാക്കി തുടങ്ങാനാണ് തീരുമാനം . ഓരോ ആഴ്ചയും 5 മില്യൻ ഫോണുകൾ ഉപഭോക്താക്കൾക്ക് ലഭ്യമാക്കാനാണ് കമ്പനി ലക്ഷ്യമിടുന്നത് . ഓഗസ്റ്റ് 15 മുതൽ 153 രൂപയ്ക്ക് ജിയോ ഫോൺ വഴി അൺലിമിറ്റഡ് ഡേറ്റ നൽകുമെന്നതാണ് പ്രധാന പ്രഖ്യാപനം . 54 രൂപയുടെ വീക്കിലി പ്ലാനിലും രണ്ടു ദിവസത്തെ കാലയളവിൽ 24 രൂപയ്ക്കുളള പ്ലാനിലും ഇതേ ഫീച്ചറുകൾ ലഭിക്കും . ജിയോ ഫോൺ ഉപഭോക്താക്കൾക്ക് സെക്യൂരിറ്റി ഡെപ്പോസിറ്റ് എന്ന നിലയിൽ 1500 രൂപ നൽകണം . ഇത് മൂന്നുവർഷത്തിനുശേഷം തിരിച്ചു നൽകുമെന്നും അംബാനി പറഞ്ഞു . ജിയോ ഉപഭോക്താക്കളുടെ എണ്ണം 125 മില്യൻ കടന്നതായി ചടങ്ങിൽ അംബാനി പറഞ്ഞു . ജിയോ പ്രൈം ഉപഭോക്താക്കൾക്ക് നിലവിലെ ഓഫർ തുടരും . ജിയോയുടെ വരവോടെ ഡാറ്റയുടെ ഉപഭോഗം 20 കോടിയിൽനിന്ന് 120 കോടിയായി രാജ്യത്ത് ഉയർന്നു . ലോകത്ത് ഏറ്റവും കൂടുതൽ മൊബൈൽ ഡാറ്റ ഉപയോഗിക്കുന്ന രാജ്യമായി ഇന്ത്യ മാറി . റിലയൻസ് ജിയോക്ക് നൽകിയ പിന്തുണക്ക് നന്ദി പറയുന്നുവെന്നും അംബാനി പറഞ്ഞു .


റിപ്പോ നിരക്ക് വെട്ടി റിസർവ് ബാങ്ക് , വായ്പാ പലിശയിൽ കുറവ് ഉണ്ടാകും . അടിസ്ഥാന പലിശ നിരക്കിൽ കാൽ ശതമാനം ഖുരവ് വരുത്താൻ റിസർവ് ബാങ്ക് തീരുമാനിച്ചു . ഇത് ഭവന വാഹന വായ്പയുടെ പലിശനിരക്കിൽ കുറവ് വരുത്തും . റിസർവ് ബാങ്കിന്റെ അർധവാർഷിക സാമ്പത്തിക അവലോകന യോഗത്തിലാണ് ഈ തീരുമാനം ഉണ്ടായത് . ഇതോടെ പുതിയ പലിശ നിരക്ക് 6.25 ശതമാനമായി . പലിശ നിരക്കിലെ മാറ്റം റിവേഴ്സ് റിപ്പോ നിരക്കിനും ബാധകമാകുന്നതാണ് . ഇത് 6 ശതമാനവുമാകും . റിസർവ് ബാങ്ക് ഗവർണറായി ശക്തികാന്ത് ദാസ് ചുമതലയേറ്റ ശേഷമുള്ള ആദ്യ സാമ്പത്തിക അവലോകനമാണിത് . കഴിഞ്ഞ അഞ്ച് മാസങ്ങളായി പണപ്പരുപ്പത്തിൽ വർധനവ് ഉണ്ടാകാത്തതിനാലാണ് റിപ്പോ നിരക്ക് കുറയ്ക്കാൻ റിസർവ് ബാങ്കിനെ പ്രേരിപ്പിച്ചത് . അവസാനമായി റിപ്പോ നിരക്ക് കുറച്ചത് 2017 ഓഗസ്റ്റിലാണ് . കഴിഞ്ഞ സാമ്പത്തിക വർഷത്തിൽ ആർബിഐ നിരക്കിൽ മാറ്റങ്ങളൊന്നും വരുത്തിയിരുന്നില്ല . ആ സാമ്പത്തിക വർഷത്തിൽ ജൂണിലും ആഗസ്റ്റിലും കാൽ ശതമാനം വർധനവുണ്ടായിരുന്നു . 300000 രൂപയുടെ ഭവന വായ്പയാണെങ്കിൽ 20 വർഷത്തേക്കുള്ള വായ്പയുടെ പലിശ 8.8 ശതമാനം ആയിരിക്കും . ഇഎംഐ തുക 26607.0 രൂപയായിരിക്കും . പലിശ നിരക്കിലെ മാറ്റത്തോടെ ഇത് 8.55 ശതമാനമാവുകുയും മാസത്തവണ 26129.71 രൂപയാകുകയും ചെയ്യും . മാസത്തവണയിലെ ഇളവായി 477.39 രൂപയുചെ നേട്ടം ലഭിക്കും . പുതിയ സാമ്പത്തിക വർഷത്തിന്റെ ആരംഭത്തോടെ ബാങ്കുകൾ പലിശ നിരക്കിൽ റിസർവ് ബാങ്കിന്റെയോ ഫിനാൻഷ്യൽ ബെഞ്ച് മാർക്ക് ഇന്ത്യ പ്രെവറ്റ് ലിമിറ്റഡിന്റെയോ ശുപാർശ സ്വീകരിക്കണം . പൊതു തിരഞ്ഞെടുപ്പ അഠുത്തു വരുന്നതിനാലാണ് ആർബിഐയിൽ സമ്മർദം ചെലുത്തി ഇത്തരത്തിൽ ഒരു തീരുമാനത്തിൽ എത്തിച്ചിരിക്കുന്നത് എന്ന കരുതപ്പെടുന്നു . പലിശ നിരക്കിൽ കുറവ് വരുത്താനുള്ള തീരുമാനം ജനങ്ങളെ സ്വാധീനിക്കാൻ കഴിയുമെന്നതിനാൽ ഇത് തിരഞ്ഞെടുപ്പ് ലക്ഷ്യമാക്കിുള്ളതാണ് . ഇഎംഐയിലെ കുറവ് സാമ്പത്തികമായി സഹായം ആശ്വാസം നൽകുന്നതാണ് . ഭവന വായ്പകൾ മിനിമം പലിശ നിരക്കുമായി എംസിഎൽആർ മിനിമം കോസ്റ്റ് ഓഫ് ഫണ്ട് ബേസ്ഡ് ലെൻഡിങ് റേറ്റുമായി ബന്ധിപ്പിച്ചതാണെങ്കിൽ വായ്പ തവണയിൽ ഇളവ് ലഭിക്കും , എന്നാൽ ബ്ാങ്കുകൾ എംസിഎല്ലാർ് നിരക്ക് കുറയ്ക്കാൻ തയ്യാറാകണം . ഭവന വായ്പകൾ ബെൻഞ്ച് മാർക്ക പ്രൈം റേറ്റിങുമായി ബന്ധിപ്പിച്ചവർക്ക് എംസിഎല്ലാറിലേക്ക് മാറ്റാം . പുതുതായി ഭവന വായ്പകൾ എടുക്കുന്നവർക്ക് വരാനിരിക്കുന്ന മിനിമം പലിശ നിരക്കിനായി കാത്തിരിക്കുന്നതാണ് നല്ലത് , ആർബിഐ നിർദ്ദേശം വന്നെങ്കിലും ബാങ്കുകൾ അവയുടെ മിനിമം പലിശ നിരക്ക്് പ്രഖ്യാപിച്ചിട്ടില്ല . പ്രധാൻ മന്ത്രി ആവാസ് യോജന പദ്ധതിയുടെ പ്രയോജനങ്ങളും അർഹരായവർക്ക് പ്രയോജനപ്പെടുത്താവുന്നതാണ് . മാർച്ച് 31,2020 വരെ പദ്ധതിയുടെ കാലാവഘധി ഉള്ളതിനാൽ അർഹതയുള്ളവർക്ക് ഇതിനായി അപേക്ഷിക്കാവുന്നതാണ് .


മെയ് മാസത്തിൽ ചൈനയിൽ വമ്പൻ റിലീസിനൊരുങ്ങുന്ന ദംഗലിൻറെ പ്രചരണത്തിനായി ആമിർ ഖാൻ ചൈനയിൽ . ബെയ്ജിങ് അന്താരാഷ്ട്ര ചലച്ചിത്രോത്സവത്തിൽ ഞായറാഴ്ച നടന്ന പ്രിവ്യൂ പ്രദർശനത്തിൽ ആരാധകരോടൊപ്പം അദ്ദേഹം പങ്കെടുത്തു . ' ഷുആയ് ജിയാവോ ബാബ ' ( ഗുസ്തി പിടിക്കാം അച്ഛാ ) എന്നാണ് ചൈനീസ് പതിപ്പിന്റെ ടൈറ്റിൽ . ബെയ്ജിംഗ് ചലച്ചിത്രോത്സവത്തിനെത്തിയ ആമിറിനെ കാണാൻ നൂറുകണക്കിന് ആരാധകരാണ് എത്തിയത് . റിലീസിന് മുൻപുള്ള പ്രചരണത്തിനായി വരും ദിവസങ്ങളിൽ ഷാങ്ഹായ് , ചെങ്ഡു എന്നീ സ്ഥലങ്ങളിലും ആമിർ എത്തും . സംവിധായകൻ നിതേഷ് തിവാരിയും ഒപ്പമുണ്ട് . വലിയ പ്രതികരണമാണ് ആമിറിന് ചൈനയിൽ ലഭിക്കുന്നത് . ആമിറിന് വലിയ ആരാധക സമ്പത്താണ് ചൈനയിലുള്ളത് . 3 ഇഡിയറ്റ്സും ധൂം 3 - മൊക്കെയാണ് ആമിറിനെ ചൈനീസ് പ്രേക്ഷകർക്കിടയിൽ എത്തിച്ചത് . 2014ൽ പുറത്തിറങ്ങിയ പികെ എല്ലാം മാറ്റിമറിച്ച പടമായി . അതുവരെ ചൈനയിൽ ഒരിന്ത്യൻ ചിത്രത്തിനും ലഭിക്കാത്ത പ്രേക്ഷകപ്രീതി പികെ സ്വന്തമാക്കി . 103 കോടി രൂപയാണ് ചൈനീസ് റിലീസിൽ നിന്ന് പികെയുടെ നിർമ്മാതാക്കൾക്ക് ലഭിച്ചത് . തുടർന്ന് ഇന്ത്യൻ സിനിമയിലെ പല വമ്പൻ റിലീസുകളും ചൈനയിലെത്തി , ബാഹുബലി ഉൾപ്പെടെ എന്നാൽ ഇവയോന്നും പച്ചപിടിച്ചില്ല , അതിന് പിന്നാലെയാണ് ദംഗലുമായി ആമീർ എത്തുന്നത് .


ഗൂഗിൾ പിക്സൽ 3യുടെ പ്രത്യേകതകൾ ഓൺലൈനിൽ ചോർന്നു . ആൻഡ്രോയ്ഡിൻറെ അടുത്ത പതിപ്പായ ആൻഡ്രോയ്ഡ് പി ആദ്യമായി ഉപയോഗിക്കുന്ന ഫോൺ ആയിരിക്കും ഇതെന്നതാണ് വിവരം . ഗൂഗിൾ പിക്സൽ 3 , ഗൂഗിൾ പിക്സൽ എക്സ്എൽ എന്നിവയുടെ പ്രത്യേകതകൾ പ്രമുഖ ആൻഡ്രോയ്ഡ് വാർത്തകൾ പ്രസിദ്ധീകരിക്കുന്ന സ്ലാഷ് ലീക്കാണ് പുറത്തുവിട്ടത് . പൂർണ്ണമായും ബെസിൽ ഒഴിവാക്കിയ മോഡൽ ആയിരിക്കും ഗൂഗിൾ പിക്സൽ 3 എന്നാണ് റിപ്പോർട്ട് . ഇപ്പോൾ ലോകത്തിലെ പ്രമുഖ ബ്രാൻറുകളുടെ ഫ്ലാഗ്ഷിപ്പിൽ കാണുന്ന നോച്ച് ഡിസ്പ്ലേയും ഈ ഫോണിന് ഉണ്ടാകില്ല . പൂർണ്ണമായും ബെസ്ലെസ് , നോ നോച്ച് ഡിസ്പ്ലേ എന്ന് പറയാവുന്ന ഈ പ്രത്യേകത ലെനോവ വിവോ അടക്കമുള്ള മോഡലുകൾ പരീക്ഷിക്കാൻ ഒരുങ്ങുന്നതിനിടെയാണ് ഗൂഗിളിൻറെ ശക്തമായ മുന്നറിയിപ്പ് വരുന്നത് . എന്നാൽ ഇത്തരത്തിൽ ഒരു മോഡൽ വരുമ്പോൾ എങ്ങനെ സെൽഫി ക്യാമറ , പ്രോക്സിമിറ്റി സെൻസർ , ഇയർപീസ് എന്നിവ ക്രമീകരിക്കും എന്ന സംശയമാണ് സ്മാർട്ട്ഫോൺ പ്രേമികൾക്ക് ഇടയിൽ ഉയരുന്നത് . ആൻഡ്രോയ്ഡ് പിയുടെ സപ്പോർട്ടോടെ എത്തുന്ന ഗൂഗിളിൻറെ അടുത്ത ഫ്ലാഗ്ഷിപ്പ് ഇതോടെ ഡിസൈനിൽ എല്ലാവരെയും ഞെട്ടിക്കും എന്ന് ഉറപ്പാണ് . 5 . 9 ഇഞ്ച് , അല്ലെങ്കിൽ 6 ഇഞ്ചായിരിക്കും ഫോണിൻറെ ഡിസ്പ്ലേ എന്നാണ് ലഭിക്കുന്ന സൂചന . പിന്നിൽ ഇരട്ട ക്യാമറ സെറ്റപ്പ് ഉണ്ടാകും . ഇത്തവണ ക്യാമറയിൽ വലിയ മാറ്റങ്ങൾ ഗൂഗിൾ പിക്സൽ 3യിൽ പ്രതീക്ഷിക്കാം .


ടെക് ലോകം ഏറെ പ്രതീക്ഷയോടെ കാത്തരിക്കുന്ന സ്മാർട്ഫോൺ ആയിരുന്നു വൺ പ്ലസ് 6 . പുതിയ ഫ്ലാഗ്ഷിപ്പ് ഉപയോക്താക്കൾക്കിടയിൽ മികച്ച അഭിപ്രായം നേടുകയും ചെയ്തു . എന്നാൽ പുതിയ ഓപ്പറേറ്റിങ് സിസ്റ്റമായ ഓക്സിജൻ ഒഎസിലേക്ക് അപ്ഡേറ്റ് ചെയ്ത് ആകെ വലഞ്ഞിരിക്കുകയാണ് ഉപയോക്താക്കൾ . പുതിയ അപ്ഡേറ്റിലേക്ക് മാറിയപ്പോൾ ചാർജ് ഒട്ടും നിൽക്കുന്നില്ലെന്നാണ് ഉപയോക്താക്കളുടെ പരാതി . വൺ പ്ലസ് 6 കൂടാതെ , വൺ പ്ലസ് 5,5ടി , വൺ പ്ലസ് 3,3ടി എന്നീ ഫോണുകളുടെ ഉപയോക്താക്കളും ഇതേ പരാതി ഉയർത്തിയിട്ടുണ്ട് . ഈയടുത്താണ് ഓപ്പറേറ്റിങ് സിസ്റ്റമായ ഓക്സിജൻ ഒഎസ് 5.1.8 , ഒസ് 5.1.6 എന്നീ അപ്ഡേറ്റുകൾ കമ്പനി പുറത്തിറക്കിയത് . മുമ്പ് ലഭിച്ചതിലും പാതി മാത്രമാണ് ഇപ്പോൾ ബാറ്ററി ചാർജ് ദൈർഘ്യം ലഭിക്കുന്നതെന്നാണ് ഉപയോക്താക്കളുടെ പരാതി . കൂടാതെ പുതിയ അപ്ഡേറ്റിന് ശേഷം ക്യാമറ ആപ്പ് വളരെ പതിയെ മാത്രമാണ് പ്രവർത്തിക്കുന്നതെന്നും പരാതി ഉയർന്നു . 15 ശതമാനം ചാർജ് ആവുമ്പോൾ മുമ്പ് ലഭിക്കാറുളള മുന്നറിയിപ്പ് നോട്ടിഫിക്കേഷൻ പോലും പുതിയ അപ്ഡേറ്റിൽ ലഭിക്കുന്നില്ലെന്നും പരാതി ഉയർന്നു . ഈ പ്രശ്നങ്ങൾക്കുളള പരിഹാരം കമ്പനി ഔദ്യോഗികമായി ഇതുവരെയും അറിയിച്ചിട്ടില്ല . എന്നാൽ ഓട്ടോ ബ്രൈറ്റ്നസ് സിസ്റ്റ് ഓഫ് ചെയ്ത് വച്ചാൽ ഒരു പരിധി വരെ ബാറ്ററി ലൈഫ് ലഭ്യമാവുന്നുണ്ട് . ഉപയോഗിക്കാത്ത സമയങ്ങളിൽ ബ്ലൂടൂത്തും വൈഫൈയും ഇന്റർനെറ്റും ഓഫ് ചെയ്യാനും ശ്രദ്ധിക്കുക . വാട്ടർ പ്രൂഫ് സംവിധാനത്തോടെയാവും വൺ പ്ലസ് 6 വിപണിയിലെത്തുക . ആമസോണിലൂടെ മാത്രമായിരുന്നു ഫോണിന്റെ വിൽപന . സ്മാർട്ഫോണിന്റെ ഡിസൈനിലും ഫീച്ചറുകളിലുമെല്ലാം ഐഫോൺ എക് സുമായി മൽസരിക്കുന്നതാണ് ഫോണിന്റെ രൂപകൽപ്പന .


പൂനെയിൽ വിജയകരമായി നടപ്പാക്കിയ ഫ്യുവൽ @ ഡോർസ്റ്റെപ്പ് പദ്ധതി ഇന്ത്യൻ ഓയിൽ കോർപ്പറേഷൻ ചെന്നൈയിലും ആരംഭിച്ചു . റിപോസ് മൊബൈൽ ആപ്ലിക്കേഷൻ വഴി ഓർഡർ ചെയ്യുന്നവർക്ക് ഇന്ധനം സ്ഥലത്ത് എത്തിച്ച് കൊടുക്കുന്നതാണ് പദ്ധതി . നിലവിൽ ഡീസൽ മാത്രമാണ് ഇത്തരത്തിൽ വിതരണം ചെയ്യുന്നത് . പ്രൈവറ്റ് വാഹന ഉടമകളെ ലക്ഷ്യമിട്ടല്ല മറിച്ച് ഇൻഡസ്ട്രിയൽ ഉപഭോക്താക്കളെ ലക്ഷ്യമിട്ടാണ് പദ്ധതി ആരംഭിച്ചത് . മിനിമം ഓർഡൽ പരിധി 200 ലിറ്ററാണ് . ഫ്യുവൽ ഡെലിവറി ട്രക്ക് ഉപയോഗിച്ചാണ് വിതരണം . 6000 ലിറ്റർ ഇന്ധനം ശേഖരിച്ച് വിതരണം ചെയ്യാനുളള ശേഷി ഇത്തരം സംവിധാനത്തിനുണ്ട് . ദക്ഷിണേന്ത്യയിൽ ആദ്യമായാണ് പദ്ധതി നടപ്പാക്കുന്നത് . കഴിഞ്ഞ വർഷം മാർച്ചിലാണ് ഐഒസി പദ്ധതി ആരംഭിച്ചത് . അപകട സാധ്യത കൂടുതലുളളതിനാൽ പെട്രോൾ ഇപ്രകാരം വിതരണം ചെയ്യാനാകില്ല .


ഇൻറർ മിലാൻറെ ഇതിഹാസ ബ്രസീലിയൻ ഗോൾ കീപ്പർ ജൂലിയോ സെസർ ഗ്ലൌസഴിച്ചു . താൻ പ്രഫഷണൽ കരിയരാരംഭിച്ച ബ്രസീലിയൻ ക്ലബായ ഫ്ളെമെംഗോയ്ക്ക് വേണ്ടിയാണ് സെസാർ അവസാന മത്സരം കളിച്ചത് . ബ്രസീലിനായി മൂന്ന് ലോകകപ്പിൽ ( 2006,2010.2014 ) വലകാത്തിരുന്നു . 2004 കോപ്പ അമേരിക്ക നേടിയ ബ്രസീൽ ടീമിലും അംഗമായി . 1997ൽ ബ്രസീലിയൻ ക്ലബ് ഫ്ളെമംഗോയിലൂടെയാണ് സെസാർ പ്രൊഫഷണൽ കരിയർ തുടങ്ങിയത് . എന്നാൽ ഇറ്റാലിയൻ ക്ലബ് ഇൻറർ മിലാനിലെത്തിയതോടെ താരത്തിൻറെ പകിട്ട് വർദ്ധിച്ചു . ഇൻറർ മിലാനൊപ്പം അഞ്ച് ഇറ്റാലിയൻ ലീഗ് കിരീടങ്ങളും ഒരു ചാമ്പ്യൻസ് ലീഗും നേടാനായി . 228 മത്സരങ്ങളിൽ ജഴ്സിയണിഞ്ഞു . പിന്നീട് പോർച്ചുഗീസ് ക്ലബായ ബെൻഫിക്കയിലെത്തിയ താരം 55 മത്സരങ്ങളിൽ വല കാത്തു .


മാധവിക്കുട്ടിയുടം ജീവിതത്തെ അടിസ്ഥാനമാക്കി കമൽ സംവിധാനം ചെയ്യുന്ന ആമിയിൽ നിന്ന് വിദ്യാബാലൻ പിന്മാറിയത് വലിയ വാർത്തയായിരുന്നു . മാത്രമല്ല വിദ്യാബാലനെ കുറിച്ച് കമൽ നടത്തിയ പരാമർശം വലിയ വിവാദമായിരുന്നു . ഇപ്പോഴിതാ വിദ്യാബാലൻ തന്നെ അതിനെ കുറിച്ച് പറയുന്നു . ഒരു അഭിമുഖത്തിലാണ് വിദ്യാബാലൻ തുറന്ന് പറഞ്ഞത് . ' കമൽ സാറിന്റെ മലയാളം സിനിമയിലാണ് അഭിനയം തുടങ്ങിയത് . ആ സിനിമ നടന്നില്ല . മലയാളത്തിൽ നിന്നും തമിഴിൽ നിന്നും ഒരുപാട് പടങ്ങളിൽ നിന്ന് ഞാനൊഴിവാക്കപ്പെട്ടു . രാശിയില്ലാത്തവൾ എന്ന പേരും വീണു . ആ സങ്കടം മാറികിട്ടാൻ സമയമെടുത്തു . വീണ്ടുമൊരു മലയാളം സിനിമ ചെയ്യാൻ സമയമായി എന്ന് തോന്നിതുടങ്ങിയിരുന്നു . അപ്പോഴാണ് മാധവിക്കുട്ടിയുടെ ആത്മകഥ ചെയ്യാനായി കമൽ സാർ വിളിക്കുന്നതെന്ന് വിദ്യ പറഞ്ഞു . ഞാൻ ചെയ്യുമെങ്കിൽ അഞ്ചുവർഷം വരെ കാത്തിരിക്കണമെന്ന് അദ്ദേഹം പറഞ്ഞു . പക്ഷേ മാധവിക്കുട്ടിയെ കുറിച്ച് അധികമൊന്നും അറിയില്ല . അവരെക്കുറിച്ച് വായിച്ചവരെ കുറിച്ചും അറിഞ്ഞവരോടും സംസാരിച്ച് മാധവിക്കുട്ടി എന്ന വ്യക്തിയെ മനസിലാക്കാൻ ശ്രമിച്ചു . അസാമാന്യ വ്യക്തിത്വത്തിന് ഉടമയാണ് അവർ എന്ന് മനസ്സിലായി . അങ്ങനെ എന്റെ അടുത്ത സിനിമ കമൽ സാറിന്റെ കൂടെയാവട്ടെയെന്ന് കരുതി .


കായിക മന്ത്രി ഇ പി ജയരാജനെതിരെ സംസ്ഥാന സ്പോർട്സ് കൌൺസിൽ പ്രസിഡന്റ് അഞ്ജു ബോബി ജോർജ്ജ് രംഗത്തെത്തി . മന്ത്രിയെ കാണാനെത്തിയ തന്നെ അകാരണമായി ശകാരിക്കുകയും ഭീഷണിപ്പെടുത്തുകയും ചെയ്തതായി അഞ്ജു ബോബി ജോർജ്ജ് പറഞ്ഞു . ഇതേക്കുറിച്ച് മുഖ്യമന്ത്രിയോട് പരാതിപ്പെട്ടതായും അഞ്ജു ബോബി ജോർജ്ജ് പറഞ്ഞു . കായികമന്ത്രിയിൽനിന്ന് ഉണ്ടായ ദുരനുഭവത്തെക്കുറിച്ച് അഞ്ജു ബോബി ജോർജ്ജ് ഏഷ്യാനെറ്റ് ന്യൂസിനോട് വിവരിച്ചു . ' കഴിഞ്ഞദിവസം കായികമന്ത്രിയെ ആദ്യമായി കാണാനെത്തിയപ്പോഴാണ് മന്ത്രി ശകാരിച്ചത് . ഞങ്ങൾ തെരഞ്ഞടുക്കപ്പെട്ടവരല്ലെന്നും നാമനിർദ്ദശം ചെയ്യപ്പെട്ടവരാണും അഴിമതി ചെയ്യുന്നുവെന്നും പാർട്ടി വിരുദ്ധരാണെന്നുമൊക്കെ മന്ത്രി പറഞ്ഞു . വിമാന ടിക്കറ്റിനുള്ള പണം എഴുതിയെടുക്കുന്നതിനെയും മന്ത്രി ചോദ്യം ചെയ്തു . ഒളിംപിക്സ് സംബന്ധമായ ചുമതലകളും , ബംഗളൂരുവിലെ അക്കാദമിയുടെ പ്രവർത്തനങ്ങളും ഉള്ളതിനാൽ വിമാന ടിക്കറ്റ് ലഭ്യമാക്കണമെന്ന് ഞാനാണ് കഴിഞ്ഞ സർക്കാരിനോട് ആവശ്യപ്പെട്ടത് . ഇതനുസരിച്ചാണ് എനിക്ക് വിമാന ടിക്കറ്റിനുള്ള പണം അനുവദിച്ചിട്ടുള്ളതെന്നും അഞ്ജു ബോബി ജോർജ്ജ് പറഞ്ഞു . ഒരു സ്ഥലമാറ്റത്തെ ചൊല്ലിയും മന്ത്രി തട്ടിക്കയറി . ആരോഗ്യപ്രശ്നം മൂലമാണ് പത്തനംതിട്ടയിലെ ഒരു പരിശീലകൻ സ്ഥലംമാറ്റത്തിന് അപേക്ഷിച്ചത് . അത് അനുവദിക്കണമെന്ന ഫയലിൽ എല്ലാ സ്ഥലംമാറ്റങ്ങളും റദ്ദാക്കാനാണ് മന്ത്രി എഴുതിവെച്ചത് . ഇത് സംസ്ഥാനത്തെ കുട്ടികളുടെ പരിശീലനത്തെ സാരമായി ബാധിക്കും . കായികമന്ത്രിയിൽ നിന്നുണ്ടായ അനുഭവത്തെക്കുറിച്ച് പിന്നീട് മുഖ്യമന്ത്രി പിണറായി വിജയനോട് പരാതിപ്പെട്ടു . എന്നാൽ എന്നെ ആശ്വസിപ്പിച്ച മുഖ്യമന്ത്രി , അഞ്ജുവിനെ മോശമായല്ല സർക്കാർ കാണുന്നതെന്നും , എല്ലാവിധ പിന്തുണയും ഉണ്ടാകുമെന്നും അറിയിച്ചു ' . സ്പോർട്സ് കൌൺസിൽ പ്രസിഡന്റ് സ്ഥാനം ഒഴിയുന്നതിനെ കുറിച്ച് ഇപ്പോൾ തീരുമാനിച്ചിട്ടില്ലെന്നും അഞ്ജു ബോബി ജോർജ്ജ് ഏഷ്യാനെറ്റ് ന്യൂസിനോട് പറഞ്ഞു .


ഓപ്പോയുടെ സബ് ബ്രാൻറ് റിയൽമീയുടെ രണ്ടാമത്തെ ഫോൺ റീയൽ മീ 2 ഇന്ത്യയിൽ ഇറങ്ങി . ഫ്ലിപ്പ്കാർട്ട് വഴി എക്സ്ക്യൂസീവായി വിൽക്കുന്ന റിയൽമീ2 , രണ്ട് പതിപ്പുകളായാണ് ഇറങ്ങുന്നത് 8,990 രൂപയ്ക്ക് 3ജിബി റാം ശേഷിയും ഇൻറേണൽ മെമ്മറി 32 ജിബിയും ഉള്ള പതിപ്പും . 4ജിബി റാം , 64 ജിബി ഇൻറേണൽ മെമ്മറി പതിപ്പും . ഇതിൽ 4ജിബി പതിപ്പിന് 10,999 രൂപയാണ് വില . എച്ച്ഡിഎഫ്സി കാർഡ് ഉപയോഗിക്കുന്നവർക്ക് 750 രൂപയുടെ ഓഫർ ഫോണിന് ലഭിക്കും . റിലയൻസ് ജിയോ വഴി 4,200 രൂപയുടെ ഇൻസ്റ്റൻറ് ആനുകൂല്യവും , 120 ജിബി ഡാറ്റയും , നോ കോസ്റ്റ് ഇഎംഐയും ലഭിക്കും . 6 . 2 ഇഞ്ച് വലിപ്പമാണ് ഫോണിൻറെ സ്ക്രീനുള്ളത് . ഇതിൻറെ അനുപാതം 18:9 ആണ് . സ്ക്രീൻ റെസല്യൂഷൻ 1520x720 പിക്സലാണ് . സ്നാപ്ഡ്രാഗൺ 450 ആണ് ഫോണിൻറെ ചിപ്പ് . പിന്നിൽ ഇരട്ട ക്യാമറയുമായി എത്തുന്ന ഫോണിൻറെ പ്രൈമറി സെൻസർ 12 എംപിയാണ് . രണ്ടാം സെൻസർ ഡെപ്ത് ഇഫക്ടോടെയുള്ള 2 എംപിയാണ് . 8 എംപിയാണ് മുൻ ക്യാമറ .


അഭയ് ചോപ്രയുടെ സംവിധാനത്തിൽ സൊനാക്ഷി പ്രധാന കഥാപാത്രത്തിൽ എത്തുന്ന ചിത്രമാണ് ' ഇറ്റ്ഫാഖ് ' . സിനിമയെ കുറിച്ചും കഥാപാത്രത്തെ കുറിച്ചും സംസാരിക്കുമ്പോൾ സൊനാക്ഷിക്ക് സന്തോഷം ഇരട്ടിയാണ് . സന്തോഷിക്കാൻ സൊനാക്ഷിക്ക് രണ്ടുണ്ട് കാരണം . 1969 ൽ പുറത്തിറങ്ങിയ ഇറ്റ്ഫാഖിൻറ റീമേക്കാണ് പുതിയ ചിത്രം . പഴയ ചിത്രത്തിൽ സൊനാക്ഷിയുടെ പിതാവ് ശത്രുഘ്നൻ സിൻഹയ്ക്കായിരുന്നു പ്രധാന കഥാപാത്രമാകാൻ ക്ഷണം കിട്ടിയത് . എന്നാൽ പിന്നീട് രാജേഷ് ഖന്ന ആ കഥാപാത്രം ചെയ്തു . തൻറെ അച്ഛൻ ചെയ്യേണ്ടിയിരുന്ന ചിത്രത്തിൽ വർഷങ്ങൾക്ക് ശേഷം ഒരു പ്രധാന കഥാപാത്രമാകുന്നതാണ് സൊനാക്ഷിയെ സന്തോഷിപ്പിക്കുന്ന ഒരു കാരണം . മറ്റൊന്ന് സ്ഥിരം ചെയ്ത് വരുന്ന കഥാപാത്രങ്ങളിൽ നിന്ന് വളരെ വ്യത്യസ്തമാണ് സൊനാക്ഷിയുടെ കഥാപാത്രം . സൊനാക്ഷിയുടെ അഭിപ്രായത്തിൽ ഹിന്ദി സിനിമകളിലെ തൻറെ ' ഗുഡ് ഗേൾ ' ഇമേജ് തകർത്ത കഥാപാത്രമാണ് ചിത്രത്തിലേത് . ബോളിവുഡിൽ നിന്ന് ' ഗുഡ് ഗേൾ ' കഥാപാത്രങ്ങൾ മാത്രം തേടി വരുന്നതിൽ സൊനാക്ഷി അസ്വസ്ഥതയും പ്രകടിപ്പിക്കുന്നുണ്ട് . എന്നാൽ പുതിയ ചിത്രത്തിലെ കഥാപാത്രത്തിന് രണ്ട് വശങ്ങളുണ്ട് എന്നും ഇതാണ് തന്നെ ആകർഷിച്ചതെന്നും സൊനാക്ഷി പറയുന്നു . നവംബർ മൂന്നിനാണ് ചിത്രം റിലീസ് ചെയ്യുന്നത് .


ഇന്ത്യൻ ഹൈ പെർഫോമൻസ് കോച്ചായുളള തൻറെ നിയമനം തടയാൻ പി ടി . ഉഷ ശ്രമിച്ചുവെന്ന് അഞ്ജു ബോബി ജോർജിന്റെ ഭർത്താവും പരിശീലകനുമായ റോബർട്ട് ബോബി ജോർജ് . വസ്തുതാവിരുദ്ധമായ കാര്യങ്ങൾ നിരത്തി പി ടി ഉഷ കേന്ദ്ര കായിക മന്ത്രാലയത്തിന് കത്തയച്ചെന്നും റോബർട്ട് ഏഷ്യാനെറ്റ് ന്യൂസിനോട് പറഞ്ഞു . ഇന്ത്യൻ അത്ലറ്റിക്സിലെ സുപ്രധാന പദവിയിലേക്കുളള തൻറെ വരവ് തടയാൻ പി ടി ഉഷ കരുക്കൾ നീക്കിയെന്ന കടുത്ത ആരോപണമാണ് റോബർട്ട് ബോബി ജോർജ് ഉന്നയിക്കുന്നത് . തനിക്ക് മതിയായ യോഗ്യതയില്ലെന്നും പരിചയസമ്പത്തില്ലെന്നുമുളള വാദമുന്നയിച്ചാണ് ഉഷ കേന്ദ്ര കായിക സെക്രട്ടറിക്ക് കത്തയച്ചത് . രണ്ട് പതിറ്റാണ്ടായി പരിശീലന രംഗത്തുളള തന്നെക്കുറിച്ച് പിടി ഉഷ നുണകൾ നിരത്തിയെന്ന് അദ്ദേഹം ഏഷ്യാനെറ്റ് ന്യൂസിനോട് പറഞ്ഞു . ഉഷയുടെ റിപ്പോർട്ടിനെതിരെ കേന്ദ്ര കായിക മന്ത്രാലയത്തെ സമീപിക്കാനാണ് റോബർട്ട് ബോബി ജോർജിൻറെ തീരുമാനം . തനിക്ക് മാത്രമല്ല ഇത്തരം അനുഭവം നേരിടേണ്ടി വന്നതെന്നും ഈ സ്ഥിതി മാറണമെന്നും അദ്ദേഹം പറയുന്നു . ലോക നിലവാരത്തിനൊപ്പം നിൽക്കുന്ന പരിശീലന മികവാണ് ഹൈ പെർഫോമൻസ് സ്പെഷ്യലിസ്റ്റ് കോച്ചാവുന്നതിനുളള മാനദണ്ഡമായി പറയുന്നത് . ഇതിൻറെ അടിസ്ഥാനത്തിലാണ് റോബർട്ട് ബോബി ജോർജിൻറെ നിയമനം . അന്താരാഷ്ട്ര തലത്തിൽ നേട്ടങ്ങളുണ്ടാക്കിയ പരിശീലകരെയാണ് ഈ തസ്തികയിലേക്ക് പരിഗണിച്ചത് . അത്ലറ്റിക്സിൽ ഇന്ത്യയുടെ ഏക ലോകമെഡൽ ജേതാവ് അഞ്ജു ബോബി ജോർജിൻറെ പരിശീലകനും ഭർത്താവുമായ റോബർട്ട് ബോബി ജോർജ് പതിനെട്ട് വർഷമായി ഇന്ത്യൻ സീനിയർ അത്ലറ്റിക്സ് ക്യാംപിലെ സാന്നിധ്യമാണ് . ദ്രോണാചാര്യ പുരസ്കാരം നേടിയ ഏറ്റവും പ്രായം കുറഞ്ഞ പരിശീലകൻ കൂടിയാണ് റോബർട്ട് . അദ്ദേഹത്തിന്റെ നിയമനത്തോടെ ഹോക്കിക്കും ബാഡ്മിൻറണും പുറമെ അത്ലറ്റിക്സിലും ഇന്ത്യക്ക് ഹൈ പെർഫോമൻസ് കോച്ചായി .


എട്ട് വർഷങ്ങൾക്ക് ശേഷം വീണ്ടും വെളളിത്തിരയിൽ എത്തിയപ്പോഴും തെന്നിന്ത്യൻ താരം ജ്യോതികയോടുളള ആരാധകരുടെ സ്നേഹത്തിന് ഒരു കുറവുമുല്ല . ' ജസ്റ്റ് ഫോർ വിമൺ ' മാസികയുടെ പുരസ്കാരവേദിയിൽ ജ്യോതിക നടത്തിയ പ്രസംഗമാണ് ഇപ്പോൾ സംസാരവിഷയമാകുന്നത് . സംവിധായകൻ പ്രിയദർശനിൽ നിന്ന് പുരസ്കാരം ഏറ്റുവാങ്ങിയ ജ്യോതിക വികാരാധീനയായാണ് സംസാരിച്ചത് . എൻറെ ജീവിതത്തിന് പിന്നിലും ഒരുപാട് സ്ത്രീകൾ ഉണ്ട് . ആദ്യത്തേത് , എൻറെ പതിനേഴാം വയസ്സിൽ അമ്മ . അമ്മ നല്ല കാർക്കശ്യക്കാരിയായിരുന്നു . ഒരിക്കൽ അമ്മ പറഞ്ഞു ' നീ ആളുകളെ നേർക്കുനേർ നിന്ന് അഭിമുഖീകരിക്കണം അങ്ങനെ ലോകത്തെ നേരിടണം . സ്വന്തം കാലിൽ നിൽക്കണം . നിൻറെ ബാങ്ക് അക്കൌണ്ടിൽ പണം ഉണ്ടായിരിക്കണം , നിനയ്ക്ക് ചേരുന്ന ആളെ അല്ല നീ കണ്ടെത്തുന്നതെങ്കിൽ ഇപ്പോൾ എത്തിനിൽക്കുന്ന സുഖകരമല്ലാത്ത ആ ബന്ധത്തിൽ നിന്ന് തല ഉയർത്തി ഇറങ്ങിപ്പോകണം . അമ്മയുടെ ആ ഉപദേശത്തിന് നന്ദി . സ്വാഭിമാനം എന്താണെന്ന് ഞാൻ തിരിച്ചറിയുന്നത് അപ്പോഴാണ് , ജ്യോതിക പറഞ്ഞു .


ആരാധക സംഘടനയെ പിരിച്ചുവിട്ട നടനാണ് തമിഴകത്തിന്റെ തല അജിത്ത് . പക്ഷേ ആരാധകർ ഒട്ടും കുറവല്ല അജിത്തിന് . കാരണം താരജാഡയില്ലാത്ത പെരുമാറ്റം തന്നെ . ആരാധകരോട് നേരിട്ട് സംവദിക്കാനും അജിത്ത് സമയം ചെലവിടാറുണ്ട് . ഫോട്ടോ എടുക്കാൻ എത്തുന്ന ആരാധകരെ നിരാശരാക്കാറുമില്ല . ഒരു ദിവസം 200ഓളം സെൽഫിക്ക് അജിത്ത് പോസ് ചെയ്തെന്നാണ് സംഗീത സംവിധായകൻ തമൻ പറയുന്നത് . അടുത്തിടെ ഒരു വിമാനയാത്രയിൽ അജിത്തിനൊപ്പം തമനുമുണ്ടായിരുന്നു . ക്യാപ്റ്റൻ മുതൽ സഹയാത്രികർക്കൊപ്പം വരെ ഒട്ടും മടുപ്പ് കാട്ടാതെ അജിത് സെൽഫിക്ക് പോസ്റ്റ് ചെയ്തെന്ന് തമൻ പറയുന്നു . അതേസമയം അജിത്ത് നായകനാകുന്ന വിശ്വാസത്തിന്റെ ഷൂട്ടിംഗ് പുരോഗമിക്കുകയാണ് . ശിവയാണ് സിനിമ സംവിധാനം ചെയ്യുന്നത് . ചിത്രത്തിൽ അജിത് ഒരു ഗാനം ആലപിക്കുന്നുമുണ്ട് . തമൻ സംഗീതം നിർവഹിക്കുന്ന ഗാനമായിരിക്കും അജിത് പാടുക . നയൻതാരയാണ് ചിത്രത്തിലെ നായിക . വീരം , വേതാളം എന്നിവയാണ് ശിവയും അജിത്തും നേരത്തെ ഒന്നിച്ച സിനിമകൾ .


മോഡലിംഗ് ലോകത്തെ പുത്തൻ താരോദയം ആകാൻ ഒരുങ്ങുകയാണ് കാറ്റി മീഡ് എന്ന അമേരിക്കക്കാരി . നിശ്ചയദാർഡ്യം കൈമുതലാക്കി ഡൌൺ സിൻഡ്രോമിനെ തോൽപ്പിച്ച കാറ്റിയുടെ ജീവിതം വലിയ പ്രചോദനമേകുന്നതാണ് . കാറ്റി മീഡിൻറെ ചുവടുകൾ ഏതൊരു പ്രൊഫഷണൽ മോഡലിനേക്കാളും ആത്മവിശ്വാസം നിറഞ്ഞതാണ് . അവളുടെ ലക്ഷ്യത്തിന് മുന്നിൽ വൈകല്യങ്ങൾ വഴിമാറുന്നു . അഴകളവുകളല്ല , മനസ്സിൻറെ സൌന്ദര്യമാണ് ഫാഷനെ നിർവ്വചിക്കുന്നതെന്ന് കാറ്റി വിശ്വസിക്കുന്നു . ക്യാമറക്ക് മുന്നിൽ നിൽക്കാൻ 33 കാരിയെ നയിക്കുന്നതും നിശ്ചയദാർഢ്യം തന്നെ . കുട്ടിക്കാലം മുതലേ ഫാഷൻ കാറ്റിയുടെ സ്വപ്നങ്ങളിലുണ്ടായിരുന്നു . രണ്ടു തവണ ഹൃദയം തുറന്നുള്ള ശസ്ത്രക്രിയക്ക് വിധേയയായി . ശാരീരിക പ്രശ്നങ്ങൾ സ്വപ്നങ്ങൾക്ക് തടസ്സമാകുമെന്ന് ആദ്യമൊക്കെ ഭയന്നെങ്കിലും പതുക്കെ ധൈര്യം തിരിച്ചുപിടിച്ചു . അങ്ങനെ ഡൌൺ സിൻഡ്രം ബാധിച്ചവരുടെ കൂട്ടത്തിൽ നിന്നുള്ള ആദ്യമോഡലായി കാറ്റി . സമാനരോഗമുള്ളവരെ സഹായിക്കാൻ രൂപീകരിച്ച ബെസ്റ്റ് ബഡ്ഡീസ് എന്ന സംഘടനയുടെ അംബാസിഡറായിരിക്കെ ആണ് കാറ്റിയെ തേടി ആ സുവർണ അവസരം എത്തിയത് . സൌന്ദര്യവർധക വസ്തുക്കൾ നിർമ്മിക്കുന്ന ബ്യൂട്ടി ആൻറ് പിൻ അപ്സ് എന്ന കമ്പനിയുടെ മുഖമാകാൻ ഉള്ള ഓഫർ . കാറ്റിയെ മോഡലാക്കി സൌന്ദര്യത്തിൻറെ പതിവ് സങ്കൽപ്പങ്ങളെ തിരുത്തിയെഴുതാൻ ശ്രമം . ഒപ്പം കാറ്റിയെ പോലെ ആർക്കും മടിക്കാതെ ഫാഷൻലോകത്തേക്ക് കടന്നുവരാം എന്ന സന്ദേശവും സ്പെഷ്യൽ ഒളിംപിക്സിൽ വരെ പങ്കെടുത്തിട്ടുണ്ട് കാറ്റി . ഓരോ ചുവടിനുമൊപ്പം പിന്തുണയുമായി നിഴൽ പോലെ അച്ഛനമ്മമാരായ ടോമും ബെക്കിയും . സൌന്ദര്യം എല്ലാവരിലും ഉണ്ട് . . സ്വപ്നനങ്ങൾ പിന്തുടരൂ . . ഇതാണ് കാറ്റിയുടെ വിജയമന്ത്രം .


ലോകത്തെ തന്നെ പ്രശ്സ്തമായ കെഎഫ്സി ചിക്കനോട് കിടപിടിയ്ക്കുന്ന തരത്തിലാണ് അംബാനിയുടെ ചിക്കൻ ഹോട്ടൽ ശ്യംഖല ആരംഭിയ്ക്കുന്നത് . ചിക്കൻ കെയിം ഫസ്റ്റ് എന്നായിരിയ്ക്കും റെസ്റ്റാറന്റ് ശൃംഖലയുടെ പേര് . ബ്രിട്ടനിലെ ട്രു സിസ്റ്റേഴ്സ് ഫുഡ് ഇൻഡ്യ കന്പനിയുമായി ചേർന്നാണ് പുതിയ വ്യവസായ ശ്യംഖല ആരംഭിയ്ക്കുക . ടു സിസ്റ്റേഴ്സ് ഗ്രൂപ്പിൽ ഉൾപ്പെടുന്ന സ്ഥാപനം ബ്രിട്ടനിൽ ഏറെ പ്രശസ്തമാണ് . മാത്രമല്ല ബ്രിട്ടനിലെ മൂന്നാമത്തെ ഏറ്റവും വലിയ ഫുഡ് കമ്പനിയാണ് ടുസിസ്റ്റേഴ്സ് ഫുഡ് ഗ്രൂപ്പ് . 45 ശതമാനം ഓഹരിയാണ് മുകേഷ് അംബാനിയുടെ ഉടമസ്ഥതയിലുള്ള റിലയൻസ് ഗ്രൂപ്പിനുള്ളത് . 55 ശതമാനം ഓഹരിയും ടു സിസ്റ്റേഴ്സ് ഫുഡ് കമ്പനിയ്ക്കാണ് . ഇന്ത്യയിലെ വിപണന സാധ്യതകൾ അനുസരിച്ച് കൂടുതൽ ഉത്പ്പന്നങ്ങൾ ചിക്കൻ കെയിം ഫസ്റ്റ് ( സിസിഎഫ് ) ൽ ഉൾപ്പെടുത്താനാണ് നീക്കം . ബ്രിട്ടീഷ് വ്യവസായിയായ രഞ്ജിത്ത് സിംഗ് ബോപാരാം ആണ് ടുസിസ്റ്റേഴ്സ് ഫുഡ് ഗ്രൂപ്പിന്റെ സ്ഥാപകൻ . ബ്രിട്ടനിൽ തന്നെ 36 നിർമ്മാണ ശാലകൾ ഇവർക്കുണ്ട് . നെതർലന്റിൽ എട്ടിടങ്ങളിലും , അയർലന്റിൽ അഞ്ചിടങ്ങളിലും ഇവർക്ക് റെസ്ററോറന്റ് ഉണ്ട് . 24 , 000 തൊഴിലാളികളാണ് ഇവിടെ ജോലിചെയ്യുന്നത് . വെജിറ്റേറിയൻ ഭക്ഷണത്തോട് മാത്രം പ്രിയമുള്ള മുകേഷ് അംബാനിയെ കോഴിക്കച്ചവടത്തിലേയ്ക്ക് നയിച്ചതിന് പിന്നിൽ ആളുകളുടെ ചിക്കൻ വിഭവങ്ങളോടുള്ള പ്രിയം തന്നെയാണെന്നാണ് സംസാരം . ചിക്കൻ റെസ്റ്റോറന്റുകളിൽ ഇത് വരെ കടുത്ത വെല്ലുവിളി നേരിടാത്ത കെഎഫ്സിയ്ക്ക് അംബാനിയുടെ നീക്കം തിരിച്ചടിനൽകുമോയെന്ന് കാത്തിരുന്നു കാണാം .


ഇന്ത്യയിൽ ടെലികോം കമ്പനികൾ തമ്മിലുള്ള പോരിന് പുതിയ വഴിത്തിരിവ് . എയർടെൽ ബ്രോഡ് ബാൻഡിൽ 1000 ജിബി സൌജന്യ ഡാറ്റയാണ് കമ്പനി നൽകുന്ന ഉപയോക്താക്കൾക്ക് നൽകുന്ന വാഗ്ദാനം . എന്നാൽ തിരഞ്ഞെടുത്ത ഉപയോക്താക്കൾക്ക് മാത്രമാണ് 1000 ജിബി ഡാറ്റ സൌജന്യമായി ലഭിക്കുക . നിലവിൽ ബോണസ് ഓഫർ എയർടെൽ വെബ് പോർട്ടലിൽ സജീവമായി നൽകിക്കൊണ്ടിരിക്കുന്നതാണ് . മെയ് 16നോ അതിന് ശേഷമോ എയർടെൽ ബ്രോഡ്ബാൻഡ് കണക്ഷൻ എടുത്ത നാഷണൽ ക്യാപിറ്റൽ പ്രദേശത്തുള്ളവർക്കാണ് ഓഫർ ലഭിക്കുക . കഴിഞ്ഞ മാസം എയർടെൽ ഹോം ബ്രോഡ് ബാൻഡ് ഉപയോക്താക്കൾക്ക് നൂറ് ശതമാനം അധിക ഡാറ്റ കമ്പനി പ്രഖ്യാപിച്ചിരുന്നു . 899 രൂപയ്ക്ക് 60 ജിബി ഹൈസ്പീഡ് ബ്രോഡ് ബാൻഡാണ് എയർടെൽ പ്രഖ്യാപിച്ചത് . നേരത്തെ ഇത് 30 ജിബി മാത്രമായിരുന്നു . നേരത്തെ 50 ജിബി മാത്രം നൽകിയിരുന്ന 1099 രൂപയുടെ ഓഫറിൽ 90 ജിബിയായി ഉയർത്തിയിട്ടുണ്ട് . 75 ജിബി ഡാറ്റ നൽകിവന്നിരുന്ന 1299 രൂപയുടെ ഓഫറിൽ 125 ജിബിയായി ഉയർത്തിയിട്ടുണ്ട് . ടെലികോം രംഗത്തെ എയർടെല്ലിൻറെ മുഖ്യ എതിരാളിയായ റിലയൻസ് ജിയോ ജൂൺ അഞ്ചിന് ജിയോ ഫൈബർ എന്ന പേരിൽ ബ്രോഡ്ബാൻഡ് സേവനം ആരംഭിക്കാനിരിക്കെയാണ് എയർടെല്ലിൻറെ ഓഫർ പ്രഖ്യാപനം . ദില്ലി , മുംബൈ , ജാംനഗർ , പൂനെ , ചെന്നെ എന്നീ നഗരങ്ങളിലാണ് ജിയോ ഫൈബർ സർവ്വീസ് ആരംഭിക്കുന്നത് . ഓഫർ സംബന്ധിച്ച ചില വിവരങ്ങൾ ജിയോ കഴിഞ്ഞ ദിവസങ്ങളിൽ പുറത്തുവിട്ടിരുന്നു . ജൂണിൽ സർവ്വീസ് ആരംഭിക്കുന്ന ജിയോ മൂന്ന് മാസത്തെ സൌജന്യ സേസവനമാണ് പ്രിവ്യൂ ഓഫറായി നൽകുന്നത് . പ്രതിമാസം 100 ജിബി ഡാറ്റയാണ് പ്രമോഷണൽ ഓഫറായി ജിയോ നൽകാൻ ലക്ഷ്യമിടുന്നത് .


റിലയൻസ് ജിയോ അവതരിപ്പിച്ച ‘ധൻ ധനാ ധൻ’ ഓഫർ ട്രായ്യുടെ നിർദേശങ്ങളുടെ ലംഘനമാണെന്ന് ആരോപിച്ച് ഏയർടെൽ രംഗത്ത് . പഴയ പ്ലാനുകൾക്ക് സമാനമാണ് പുതിയ പ്ലാനുമെന്ന് ട്രായിക്ക് നൽകിയ പരാതിയിൽ ഏയർടെൽ ആരോപിക്കുന്നു . പേരിൽ മാത്രമേ വ്യത്യാസമുള്ളതെന്നും എയർടെൽ വക്താവ് കുറ്റപ്പെടുത്തുന്നു . അതേ സമയം ‘ധൻ ധനാ ധൻ’ഓഫറിന് ബദലായി ഏയർടെൽ പുതിയ ഓഫർ പ്രഖ്യാപിച്ചു എന്ന് റിപ്പോർട്ടുണ്ട് . 4ജി സിം ഉള്ള , വിഒഎൽടിഇ വോയ്സ് കോൾ ഉപയോഗിക്കുന്ന ഉപയോക്താക്കൾക്കാണ് ഈ ഓഫർ എന്നാണ് റിപ്പോർട്ട് . 399 രൂപയ്ക്ക് 70 ദിവസത്തേക്ക് ഫ്രീകോളും , ഒരു ദിവസം 1ജിബി ഡാറ്റ എന്നരീതിയിൽ നൽകുന്നതാണ് ഈ ഓഫർ എന്നാണ് റിപ്പോർട്ട് . ജിയോയുടെ പുതിയ ഓഫറിനെതിരെ ട്രായ് നടപടിയെടുക്കണമെന്നും കമ്പനി ആവശ്യപ്പെട്ടു . ടെലികോം മേഖല ഇപ്പോൾ ഏറെ പ്രതിസന്ധിയിലൂടെയാണ് കടന്നുപോകുന്നത് . സാമ്പത്തിക നില വളരെ മോശമായതിനാൽ പുതിയ നിക്ഷേപത്തിനും ബ്രോഡ്ബാൻഡ് നെറ്റ്വർക്ക് അവതരിപ്പിക്കുന്നതിലും കമ്പനികൾ ഏറെ പ്രയാസം നേരിടുന്നുണ്ടെന്നും എയർടെൽ വക്താവ് കൂട്ടിചേർത്തു . എയർടെൽ പരാതിയോട് പ്രതികരിക്കാൻ ട്രായ്യോ ജിയോയോ ഇതുവരെ തയ്യാറായിട്ടില്ല . ജിയോ തരംഗത്തോടെ രാജ്യത്തെ മറ്റു ടെലികോം കമ്പനികളെല്ലാം കനത്ത നഷ്ടം നേരിടുകയാണ് . നിലവിലെ പ്രതിസന്ധി മറികടക്കാനുള്ള തീവ്രശ്രമത്തിലാണ് കമ്പനികൾ . വൊഡാഫോൺ - ഐഡിയ ലയനം തന്നെ അതിനൊരു ഉദാഹരണം . ജൂൺ ഒന്ന് വരെ സൌജന്യ സേവനം നൽകുന്ന സമ്മർ സർപ്രൈസ് ഓഫർ പിൻവലിക്കാൻ നേരത്തെ ട്രായ് ജിയോയോട് ആവശ്യപ്പെട്ടിരുന്നു . 99 രൂപയ്ക്ക് പ്രൈം അംഗത്വമെടുത്ത് 303 രൂപയ്ക്കോ അതിനു മുകളിലോ പ്ലാനുകൾ റീചാർജ് ചെയ്യുന്നവർക്ക് ഓഫറിൽ ജൂൺ വരെ സൌജന്യ സേവനം ലഭിക്കും . ജൂലൈ ഒന്ന് മുതലേ പ്ലാൻ തുക ഈടാക്കി തുടങ്ങുകയുള്ളൂ . ഓഫർ ടെലിംകോ നിയമങ്ങളുടെ ലംഘനമാണെന്ന വിമർശനം ഉയർന്നതിന് പിന്നാലെയാണ് ട്രായ് വിലങ്ങിട്ടത് . സെപ്തംബറിലായിരുന്നു ജിയോ ലോഞ്ചിങ്ങ് . പത്ത് കോടിയലധികം യൂസർമാർ ഇപ്പോൾ ജിയോക്കൊപ്പമുണ്ട് . 7 . 2 കോടി പേർ പ്രൈം അംഗത്വമെടുത്തു . ജിയോ ഓഫറുകളോട് പിടിച്ചുനിൽക്കാൻ പ്ലാൻ നിരക്കുകൾ കുറയ്ക്കാൻ എതിരാളികൾ നിർബന്ധിതരായിരുന്നു .


അന്യഗ്രഹജീവികൾ ഭൂമിയിൽ മനുഷ്യനോടൊപ്പം കാണാൻ സാധ്യതയുണ്ടെന്ന് നാസ ഗവേഷകൻ സിൽവിയോ പി കോളമ്പാനോയുടെ വെളിപ്പെടുത്തൽ . നാസ ആമിസ് ഗവേഷണ കേന്ദ്രത്തിലെ ഗവേഷകനാണ് ഇദ്ദേഹം . നാം ഇതുവരെ മനസിൽ ആലോചിക്കുക കൂടി ചെയ്യാത്ത രൂപത്തിലാണ് അന്യഗ്രഹജീവികൾ എന്നതിനാലാണ് ഒരിക്കലും അവയെ നാം തിരിച്ചറിയാത്തത് എന്നാണ് ഇദ്ദേഹം പറയുന്നത് . അന്യഗ്രഹജീവികൾക്ക് മനുഷ്യർ സങ്കൽപ്പിക്കുന്ന രൂപം ഇല്ല എന്നതിന് പുറമേ വലിപ്പകുറവും കൂടിയ ബുദ്ധി ശക്തിയും അവയെ തിരിച്ചറിയുന്നത് തടയുന്നുണ്ട് , കോളമ്പാനോ പറയുന്നു . മനുഷ്യൻറെ ശാസ്ത്ര പുരോഗതി അതിൻറെ നേട്ടങ്ങൾ വിലയതോതിൽ കൈവരിക്കാൻ ആരംഭിച്ചിട്ട് 500 വർഷങ്ങൾ ആകുന്നതെയുള്ളൂ . എന്നാൽ ഇപ്പോഴും സൂര്യന് അപ്പുറമുള്ള ഒരു നക്ഷത്രത്തിലേക്കുള്ള യാത്ര പോലും മനുഷ്യന് അസാധ്യമാണ് . ഇത്തരം ഒരു അവസ്ഥയിൽ പ്രപഞ്ചത്തിൻറെ ഒരു മൂലയിൽ നിന്നും ഇവിടെ അന്യഗൃഹ ജീവികൾ എത്തിയിട്ടുണ്ടെങ്കിൽ അവ തീർച്ചയായും മനുഷ്യൻറെ ശാസ്ത്ര പുരോഗതിയുടെ ഒരു നൂറ് ഇരട്ടിയെങ്കിലും മുന്നിലാണ് . അതിനാൽ മനുഷ്യൻറെ ഭാവനയ്ക്ക് അപ്പുറമാണ് ഇവയുടെ രൂപവും പെരുമാറ്റവും അതിനാൽ ഇവയെ കണ്ടെത്താൻ പുതിയ പഠനം തന്നെ ആരംഭിക്കണമെന്ന് സിൽവിയോ പി കോളമ്പാനോ പറയുന്നു . അതേ സമയം കഴിഞ്ഞ കുറച്ച് വർഷങ്ങളായി അന്താരാഷ്ട്ര ശാസ്ത്ര സമൂഹത്തിൽ അന്യഗൃഹ ജീവികളെ സംബന്ധിച്ച ചർച്ചകൾ കൂടുന്നുണ്ട് . അടുത്തിടെ അയർലാൻറ് തീരത്ത് യുഎഫ്ഒ കണ്ടതായി ചില വ്യോമയാന പൈലറ്റുകൾ സാക്ഷ്യപ്പെടുത്തിയത് ഇതുവരെ ശാസ്ത്രലോകം നിഷേധിച്ചിട്ടില്ല . ഇത് കൂടാതെ കഴിഞ്ഞവർഷം സൌരയൂഥത്തിൽ എത്തിയ ഔമാമുവ എന്ന പാറകഷ്ണം അന്യഗൃഹ പേടമാണെന്ന് അന്ന് വാദം ഉയർന്നിരുന്നു . ( ചിത്രം - സാങ്കൽപ്പികം )


ദക്ഷിണാഫ്രിക്കയും ഓസ്ട്രേലിയയും തമ്മിൽ നടക്കുന്ന ടെസ്റ്റ് പരമ്പരയിൽ വിവാദങ്ങളൊഴിയുന്നില്ല . മൂന്നാം ടെസ്റ്റിനിടെ ഓസീസ് പേസർ പാറ്റ് കമ്മിൺസ് സ്പൈക്സ് ഉപയോഗിച്ച് പന്തിൽ ചവിട്ടിയതാണ് പുതിയ വിവാദം . കളിക്കിടെ പന്ത് തടഞ്ഞുനിർത്താനായി കമ്മിൺസ് ചവിട്ടുകയായിരുന്നു . പന്തിൽ ചവിട്ടിയെന്നും എന്നാൽ അബന്ധത്തിൽ സംഭവിച്ചതാണെന്നുമാണ് കമ്മിൺസിൻറെ പ്രതികരണം . ഫീൽഡ് അംപയർ പരിശോധിച്ചെന്നും പ്രശ്നങ്ങളൊന്നുമില്ലാത്തതിനാൽ പന്ത് കൈമാറിയെന്നും കമ്മിൺസ് പറയുന്നു . എന്നാൽ സംഭവം മാച്ച് റഫറി ആൻറി പിക്രോറ്റ് അന്വേഷിക്കാൻ സാധ്യതയുണ്ട് . പന്തിൽ ബോധപൂർവ്വം കേടുപാട് വരുത്താൻ താരം ശ്രമിച്ചു എന്ന് തെളിഞ്ഞാൽ നടപടി നേരിടേണ്ടിവരുമെന്ന് ഉറപ്പാണ് . ആദ്യ ഇന്നിംഗ്സിൽ 26 ഓവറിൽ 78 റൺസ് വഴങ്ങി നാല് വിക്കറ്റ് വീഴ്ത്തിയ കമ്മിൺസിൻറെ പ്രകടനമാണ് ദക്ഷിണാഫ്രിക്കയെ 311ൽ ഒതുക്കിയത് . നേരത്തെ ഓസീസ് നായകൻ സ്റ്റീവ് സ്മിത്തിനെ പ്രോട്ടീസ് പേസർ റബാഡ തോളുകൊണ്ടിടിച്ചതും വാർണറും ഡി കോക്കും ഏറ്റമുട്ടിയതും പരമ്പരയ്ക്കിടെ വലിയ വിവാദമായിരുന്നു .


ആകാശത്തിനു താഴെയുള്ള . ചിലപ്പോൾ അതിനു മുകളിലുള്ള എല്ലാറ്റിനെപറ്റിയും ഗൂഗിൾ ഹോമിന് ഉത്തരമുണ്ടെന്നാണ് വാദം . എന്നാൽ , ഇതിന് യേശു ക്രിസ്തുവാരെന്ന് അറിയില്ലെന്ന് പരാതി . ' ഹൂ ഇസ് ജീസസ് ' എന്ന ചോദ്യത്തിന് ഗൂഗിൾ ഹോം സ്പീക്കറുകൾ മറുപടി നൽകിയില്ലെന്നാണ് പരാതി . സാത്താൻ ആരാണെന്ന് ചോദ്യത്തിന് കൃത്യമായ മറുപടി ലഭിക്കുകയും ചെയ്തു . സംഭവം വിവാദമായതോടെ നിരവധിയാളുകളാണ് പരാതിയുമായി കത്തുകൾ അയച്ചിരിക്കുന്നത് ബുദ്ധനേയും മുഹമ്മദ് നബിയേയും ഗൂഗിൾ ഹോം മനസ്സിലാക്കിയെന്നും റിപ്പോർട്ടുകളുണ്ട് . എന്നാൽ , വിചിത്രമായ മറുപടിയാണ് ഗൂഗിൾ തന്നത് . വിശ്വാസത്തിന് മുറിവേൽപ്പിക്കുന്നതിനല്ല മറിച്ച് വിശ്വാസം ഉറപ്പിക്കുന്നതിനാണെന്നാണ് ഇവരുടെ വാദം . ഭാവിയിൽ മറ്റു മത നേതാക്കളെക്കുറിച്ച് തിരഞ്ഞാലും ഇത് തന്നെ സംഭവിച്ചേക്കാം . ഈ പ്രശ്നത്തിന് പരിഹാരം കണ്ടെത്തുന്നത് വരെ മറ്റു മതനേതാക്കളെക്കുറിച്ചുള്ള ചോദ്യത്തിനുള്ള മറുപടിയും താത്കാലികമായി നിർത്തിവയ്ക്കുമെന്നും അദ്ദേഹം പറഞ്ഞു .


പുതിയ സർക്കാറിന്റെ ആദ്യ ബജറ്റ് നാളെ . അടിസ്ഥാന സൌകര്യ വികസനത്തിന് അധിക വിഭവസമാഹരണവും ക്ഷേമ പെൻഷനുകളുടെ വർദ്ധനവുമടക്കം ജന സൌഹൃദ പദ്ധതികളിലൂന്നിയാകും തോമസ് ഐസകിന്റെ ബജറ്റ് . പരിസ്ഥിതി സംരക്ഷണത്തിനുള്ള പ്രത്യേക നിർദ്ദേശങ്ങളും ബജറ്റിലുണ്ടെന്നാണു വിവരം . അതേസമയം കർശന ചെലവു ചുരുക്കൽ നടപടികൾക്കും ബജറ്റ് നിർദ്ദേശം ഉണ്ടാകും . ക്ഷേമപെൻഷനുകൾ കൂടും , ന്യായവില ശൃംഘല മെച്ചപ്പടുത്താനും പൊതുവിതരണ സംവിധാനം ശക്തിപ്പെടുത്താനും നടപടിയുണ്ടാകും . നികുതി വരുമാനം 13ൽ നിന്ന് 25 ശതമാനത്തിലേക്ക് ഉയർത്തും . ഇതിനായി സാങ്കേതിക സംവിധാനം മെച്ചപ്പെടുത്താൻ നിർദ്ദേശങ്ങളുണ്ടാകും . വരുന്ന വർഷം ആദ്യം നിലവിൽ വരുന്ന വിധം നിയമ ഭേദഗതി അടക്കമുള്ള കാര്യങ്ങളാണ് ഉദ്ദേശിക്കുന്നത് . ചെക്പോസ്റ്റുകളിലെ ചോർച്ച തടയാനും നിക്ഷേപ സൌഹൃദ പദ്ധതികൾ വരും . കാർബൺ ന്യൂട്രാലിറ്റി അടക്കം പരിസ്ഥിതി സൌഹൃദ നിർദ്ദേശങ്ങൾക്കും ശുചിമുറികൾ അടക്കം സാമൂഹിക ക്ഷേമ പദ്ധതികൾക്കും ബജറ്റ് ഊന്നൽ നൽകും . അതേസമയം വൻ ചെലവു ചുരുക്കൽ നടപടികൾ തന്നെയാകും എൽഡിഎഫ് സർക്കാരിന്റെ ആദ്യ ബജറ്റിന്റെ ഹൈലൈറ്റ് . വൻകിട പദ്ധതികൾക്ക് പണം അനുവദിക്കാനിടയില്ല . ഉദ്യോഗസ്ഥരുടെ പുനർ വിന്യാസമടക്കമുള്ള നടപടികൾക്കും സാധ്യയുണ്ട് . സാധാരണക്കാർക്കു ബാധ്യത വരാത്താത്തവിധം നികുതി ഘടനയിൽ പൊളിച്ചെഴുത്തും പ്രതീക്ഷിക്കുന്നു .


ക്യൂബൻ വിപ്ലവ നായകൻ ഫിഡൽ കാസ്ട്രോയ്ക്ക് ഇന്ന് തൊണ്ണൂറാം പിറന്നാൾ . കമ്മ്യൂണിസ്റ്റ് ക്യൂബയുടെ സ്ഥാപക നേതാവിന് ആശംസകൾ നേരാൻ ക്യൂബൻ നിരത്തുകൾ ഒരുങ്ങിക്കഴിഞ്ഞു . 1959ൽ ചെഗുവേരയുൾപ്പെട്ട സംഘത്തിൻറെ തലവനായി ക്യൂബയുടെ ഭരണം പിടിച്ചടക്കിയതോടെയാണ് ഫിഡൽ അലജാൻഡ്രോ കാസ്ടോ റൂസ് എന്ന കമ്മ്യൂണിസ്റ്റ് വിപ്ലവകാരിയുടെ പേര് ലോകചരിത്രത്തിൽ രേഖപ്പെടുത്തുന്നത് . അന്നു മുതല് അമേരിക്കയുടെ കണ്ണിലെ കരടായി മാറിയ കാസ്ട്രോയുടെ ജീവിതം എന്നും പോരാട്ടങ്ങളുടേതായിരുന്നു . ക്യൂബൻ ഭരണത്തെ ഇല്ലാതാക്കാൻ 638 തവണയാണ് ശത്രുക്കൾ ഫിഡലിന്റെ ജീവൻ കവരാൻ ശ്രമിച്ചത് . അമേരിക്കൻ ചാര സംഘടനയായ സിഐഎയും മറ്റ് ശത്രുക്കളും ഫിഡൽ കാസ്ട്രോയെ കൊല്ലാന് ശ്രമിച്ചതും ഫിഡലിന്റെ രക്ഷപ്പെടലുമാണ് കാസ്ട്രോയെ കൊല്ലാൻ 638 വഴികൾ എന്ന പേരിൽ 2006ൽ പുറത്തിറങ്ങിയ വിഖ്യാത ഡോക്യമെന്ററിയുടെ ഇതിവൃത്തം . ചിലപ്പോൾ അതിസാഹസികമായി രക്ഷപ്പെട്ട കാസ്ട്രോ മറ്റു ചിലപ്പോൾ കൊല്ലാൻവന്നവരെ ഇളിഭ്യരാക്കി . കാസ്ട്രോയെന്നാൽ ക്യൂബക്കാർക്ക് എല്ലാമെല്ലാമാണ് . സജീവ രാഷ്ട്രീയത്തിൽ നിന്ന് വിരമിച്ച് വിശ്രമ ജീവിതത്തിലേക്ക് കടന്ന് നാളേറെയായെങ്കിലും പ്രിയപ്പെട്ട കമാൻററുടെ നവതിയാഘോഷം വർണാഭമാക്കാനാണ് ക്യൂബൻ ജനതയുടെ തീരുമാനം . പിറന്നാളോഘോഷത്തിൻറെ ഭാഗമായി ക്യൂബൻ സർക്കാർ തലസ്ഥാനമായ ഹവാനയിൽ ഫിഡലിൻറെ അപൂർവ്വ ചിത്രങ്ങളടങ്ങിയ ചിത്രപ്രദർശനവും നടത്തി . സാമ്പത്തിക ഉപരോധമേപ്പെടുത്തി ക്യൂബ ഭരണത്തെ താഴെയിറക്കാനുള്ള അമേരിക്കയുടെ ശ്രമത്തെ അഞ്ച് പതിറ്റാണ്ടു കാലം തടഞ്ഞുനിർത്തിയ കാസ്ട്രോ ആരോഗ്യപരമായ കാരണങ്ങളാൽ 2008ൽ ഭരണം അനുജൻ റൌൾ കാസ്ട്രോയ്ക്ക് കൈമാറും വരെ അമേരിക്ക ക്യൂബയുടെ പടിക്ക് പുറത്ത് തന്നെയായിരുന്നു . പുതിയ കാലത്ത് ക്യൂബയും സാമ്പത്തിക മുന്നേറ്റത്തിനായി വിട്ടു വീഴ്ചയുടെ പാതയിലാണ് . വീറുറ്റ പ്രസംഗവുമായി ആവേശം കൊള്ളിക്കാന് ആരാധ്യനായ നേതാവ് ഇന്ന് രംഗത്തെത്തുമോയെന്നാണ് ക്യൂബ കാത്തിരിക്കുന്നത് .


കോപ്പ അമേരിക്ക ഫുട്ബോളിൽ പെറുവിന് വിജയം . ഹെയ്ത്തിക്കെതിരെ ഏകപക്ഷീയമായ ഒരു ഗോളിനാണ് പെറു വിജയിച്ചത് . പെറുവിന് വേണ്ടി ജോസ് പൌളോ ഗെറീറോയാണ് ഗോൾ നേടിയത് . രണ്ടാം പകുതിയിൽ അറുപത്തിയൊന്നാം മിനിട്ടിലായിരുന്നു പൌളോ ഗെറിറോയുടെ വിജയഗോൾ പിറന്നത് . സമനില ഗോളിനായി ഹെയ്ത്തി പൊരുതിനോക്കി . കളിയുടെ അവസാന മിനിട്ടിൽ ബെൽഫോർട്ട് സുവർണാവസരം പാഴാക്കിയതോടെ ഹെയ്ത്തിയുടെ പ്രതീക്ഷകൾ അസ്തമിക്കുകയായിരുന്നു . ഈ വിജയത്തോടെ ഗ്രൂപ്പ് ബിയിൽ മൂന്നു പോയിന്റുമായി പെറു ഒന്നാമതാണ് . മറ്റൊരു മൽസരത്തിൽ കോസ്റ്ററിക്ക - പരാഗ്വെ പോരാട്ടം സമനിലയിൽ കലാശിച്ചു . മൽസരത്തിൽ ഉടനീളം ഉശിരൻ കളി പുറത്തെടുത്തെങ്കിലും ഇരു ടീമിനും ഗോൾ നേടിനായില്ല . ഫുട്ബോൾ ആരാധകർ പ്രതീക്ഷയോടെ കാത്തിരിക്കുന്ന ബ്രസീൽ ഇന്ന് ആദ്യ മത്സരത്തിനിറങ്ങും . ശക്തരായ ഇക്വഡോറാണ് എതിരാളി .


രണ്ടു വർഷത്തെ പ്രണയത്തിനു ശേഷം അമലയും എ . എൽ . വിജയിയും തമ്മിലുള്ള വിവാഹം നാട് ഒട്ടാകെ ആഘോഷിച്ചാണ് നടത്തിയത് . എന്നാൽ ഇരുവരും വേർപിരിയുന്ന വാർത്ത അൽപ്പം ഞെട്ടലോടെയാണ് സിനിമലോകം കേട്ടത് . വേർപിരിയലിന് കാരണമായി നിരവതി കാര്യങ്ങൾ പറയുന്നുണ്ട് . എങ്കിലും അമല വിശ്വാസവഞ്ചന കാണിച്ചു എന്നാണ് വിജയി പറയുന്നത് . ഇതിനിടയിൽ തമിഴിലെ ഒരു നിർമ്മാതവുമായി അമലയ്ക്ക് വഴിവിട്ടബന്ധം ഉണ്ടെന്നും കേട്ടിരുന്നു . ആ നിർമ്മാതാവ് ധനുഷ് ആണെന്നാണ് പരക്കെയുള്ള സംസാരം . ധനുഷിന്റെ വട ചെന്നൈ എന്ന ചിത്രത്തിൽ അമല അഭിനയിക്കാൻ തീരുമാനിച്ചപ്പോൾ മുതലാണ് പ്രശ്നങ്ങൾ തുടങ്ങിയത് . മാത്രമല്ല ഇരുവരും ഒന്നിച്ചു നൈറ്റ് പാർട്ടികൾക്ക് പോകാറുണ്ടായിരുന്നു . ഇത് വിജയിയും വീട്ടുകാരും സമ്മതിച്ചില്ല . അമല തുടർച്ചായി സിനിമകൾക്ക് കരാർ ഒപ്പിട്ടതും പ്രശ്നങ്ങൾക്ക് ഒരു വലിയ കാരണമായിരുന്നു . എന്നാൽ ബന്ധം വേർപിരിയാൻ തീരുമാനിച്ചതോടെ അമലയെ നായികയാക്കി തീരുമാനിച്ചിരുന്ന പല ചിത്രങ്ങളിൽ നിന്നും താരത്തെ നീക്കി എന്നും വർത്തകളുണ്ടായിരുന്നു . വിജയിയും അച്ഛൻ അളകപ്പനുമാണ് താരത്തിന്റെ അപ്രഖ്യാപിത വിലക്കിനു കാരണം . ഇപ്പോഴത്തെ വിഷയം ഇതൊന്നുമല്ല . പല സംവിധായകരും അമലയെ സിനിമയിൽ നിന്ന് നീക്കാൻ തീരുമാനിച്ചപ്പോൾ സാക്ഷാൽ രജനികാന്തിന്റെ ചിത്രത്തിൽ നാകയികയാകുകയാണത്രേ അമല . അമലയുടെ രക്ഷകനായി ധനുഷ് എത്തി എന്നാണ് ഇപ്പോൾ പ്രചരിക്കുന്ന വാർത്തകൾ . കബാലിക്ക് ശേഷം രജനികാന്തിനെ നായകനാക്കി പാ രഞ്ജിത്ത് സംവിധാനം ചെയ്യുന്ന ചിത്രത്തിലാണ് അമല നായികയാകുന്നത് . ചിത്രം നിർമ്മിക്കുന്നത് ധനുഷാണ് . ധനുഷിനെയും അമലയേയും ചേർത്ത് പ്രചരിക്കുന്ന വാർത്തകളിൽ ഭാര്യപിതാവായ രാജനികാന്തിന് കടുത്ത അമർഷം ഉണ്ടെന്നാണ് കേൾക്കുന്നത് . രജനികാന്ത് മരുമകന് ഉപദേശം നൽകുകയും ചെയ്തത്രേ . എന്നാൽ വിഷയത്തിൽ ഇതുവരേയും താരങ്ങൾ പ്രതികരിച്ചിട്ടില്ല .


ചിലർ എത്ര കൊണ്ടാലും പഠിക്കില്ലെന്ന് പറയുന്നത് എത്ര ശരിയാണ് . ബ്രിട്ടീഷ് മാധ്യമപ്രവർത്തകൻ പിയേഴ്സ് മോർഗന്റെ കാര്യമാണ് പറഞ്ഞുവരുന്നത് . ഇന്ത്യക്കാരുടെ ഒളിംപിക്സ് മെഡൽ ആഘോഷങ്ങളെ ട്വിറ്ററിലൂടെ കളിയാക്കിയതിന് വീരേന്ദർ സെവാഗിന്റെ വക വയറു നിറച്ചുകിട്ടിയിട്ടും മോർഗന് മതിയായിട്ടില്ലെന്ന് തോന്നുന്നു . കക്ഷി പുതിയ വെല്ലുവിളിയുമായി ട്വിറ്ററിൽ ഇറങ്ങിയിട്ടുണ്ട് . ഇന്ത്യ ഒരു ഒളിംപിക്സ് സ്വർണം നേടുന്നതിന് മുമ്പ് ക്രിക്കറ്റിൽ ഇംഗ്ലണ്ട് ലോകകപ്പ് നേടുമെന്നാണ് മോർഗന്റെ വെല്ലുവിളി . വെറുതെയങ്ങ് പറഞ്ഞതല്ല . ഇത്തവണ കാര്യമായി തന്നെയാണ് കക്ഷി . കാരണം ഒന്നും രണ്ടും രൂപയ്ക്കൊന്നുമല്ല പത്തു ലക്ഷം രൂപയ്ക്കാണ് വീരുവിനെ മോർഗൻ വെല്ലുവിളിച്ചിരിക്കുന്നത് . ഇതിന് സെവാഗ് നൽകിയ മറുപടിയാകട്ടെ അതിനേക്കാൾ രസകരവും . ചിലരുടെ സമയം വളരെ മോശമാണ് , അപേക്ഷിച്ചുകൊണ്ടേയിരിക്കും പക്ഷെ മറുപടി കിട്ടില്ല . . . ഹഹഹ എന്നായിരുന്നു വീരുവിന്റെ മറുപടി . എന്താ വെല്ലുവിളിയേറ്റെടുക്കുന്നില്ലെ പ്രതിഭാസമേ എന്നും ഇതിന് മറുപടിയായി മോർഗൻ ചോദിച്ചിട്ടുണ്ട് . 2019ൽ ഇംഗ്ലണ്ടിലാണ് അടുത്ത ഏകദിന ലോകകപ്പ് . ഒളിംപിക്സ് 2020ൽ ടോക്കിയോയിലും . റിയോ ഒളിംപിക്സിൽ രണ്ട് മെഡൽ നേടിയതിന്റെ പേരിൽ ഇന്ത്യക്കാർ നടത്തുന്ന ആഘോഷഷങ്ങളെ മോർഗൻ നേരത്തെ ട്വിറ്ററിലൂടെ കളിയാക്കിയിരുന്നു . 120 കോടി ജനങ്ങളുള്ള ഇന്ത്യക്കാർ തോറ്റതിന് ലഭിച്ച രണ്ട് മെഡലുകളുടെ പേരിൽ എന്തിനിത്ര ആഘോഷിക്കുന്നു എന്ന് ചോദിച്ച മോർഗൻ സച്ചിനെപ്പോലൊരു താരത്തെ സൃഷ്ടിക്കാനാവുമെങ്കിൽ ഒളിംപിക്സ് മെഡലും ഇന്ത്യക്ക് നേടാനാവുമെന്നും പരിഹസിച്ചിരുന്നു . ചെറിയ സന്തോഷങ്ങൾ പോലും ആഘോഷിക്കുന്നവരാണ് ഇന്ത്യക്കാരെന്നും ക്രിക്കറ്റ് കണ്ടുപിടിച്ച നാട്ടുകാരായതുകൊണ്ടാവാം ഇംഗ്ലണ്ടിന് ഇതുവരെ ലോകകപ്പ് നേടാൻ കഴിയാത്തതെന്നും എന്നിട്ടും കളിക്കുന്നത് നാണക്കേടല്ലെ എന്നായിരുന്നു ഇതിന് സെവാഗിന്റെ മറുപടി .


നടി ആക്രമിക്കപ്പെട്ട കേസിൽ നടൻ ദിലീപിന്റെ സുഹൃത്തും സിനിമാ സംവിധായകനുമായ നാദിർഷയെ പോലീസ് വീണ്ടും ചോദ്യംചെയ്യും . വിവിധ മൊഴികളുടെ അടിസ്ഥാനത്തിൽ ചില കാര്യങ്ങളിൽ വ്യക്തത വരുത്തുകയാണു ലക്ഷ്യം . നേരത്തെ നടിയെ ആക്രമിച്ച കേസിൽ ദൃശ്യങ്ങൾ അടങ്ങിയ മൊെബെൽ ഫോൺ കത്തിച്ചുകളഞ്ഞതായി അഡ്വ . രാജു ജോസഫ് മൊഴി നൽകിയിരുന്നു . ഇക്കാര്യം പോലീസ് സ്ഥിരീകരിച്ചു . പൾസർ സുനിയുടെ അഭിഭാഷകൻ പ്രതീഷ് ചാക്കോയുടെ സഹ അഭിഭാഷകനായ രാജു ജോസഫിനെ ഇതുമായി ബന്ധപ്പെട്ട് പോലീസ് അറസ്റ്റ് ചെയ്തു . പിന്നീട് സ്റ്റേഷൻ ജാമ്യത്തിൽ വിട്ടയച്ചു . ദൃശ്യങ്ങൾ അടങ്ങിയ മൊബൈൽ ഫോൺ രാജു ജോസഫ് നശിപ്പിച്ചതായി പ്രതീഷ് ചാക്കോ മൊഴി നൽകിയിരുന്നു . ഇതേത്തുടർന്നാണു രാജു ജോസഫിനെ അറസ്റ്റ് ചെയ്തത് . ഇതോടെ ഈ കേസിലെ ഏറ്റവും നിർണായക തെളിവായ ദൃശ്യങ്ങൾ പകർത്തിയ മൊെബെൽ ഫോൺ നഷ്ടപ്പെട്ടുവെന്നുറപ്പായി .


അർജൻറീനൻ ടീമിൻറെ ലോകകപ്പ് ഒരുക്കങ്ങൾക്ക് കനത്തതിരിച്ചടിയായി പരിക്ക് . മുന്നേറ്റനിര താരം സെർജിയോ അഗ്യൂറോക്ക് ഗുരുതര പരിക്ക് . മാഞ്ചസ്റ്റർ യുണൈറ്റഡുമായി നടന്ന പ്രീമിയർ ലീഗ് മത്സരത്തിനിടെ യുണൈറ്റഡ് താരം ആഷ്ലി യങ്ങ് അഗ്യൂറോയെ പ്രതിരോധിക്കാൻ ശ്രമിക്കുന്നതിനിടെയാണ് അർജന്റീനിയൻ താരത്തിനു പരിക്കേറ്റത് . കോച്ച് സാംപോളിയുടെ റഷ്യയിലെ തന്ത്രങ്ങളുടെ പ്രധാന കുന്തമുനയായ അഗ്യൂറോയുടെ പരിക്ക് ലോകകപ്പിനു മുൻപ് പൂർണമായും സുഖം പ്രാപിക്കാൻ സാധ്യത വളരെ കുറവാണെന്നാണ് നിലവിൽ വരുന്ന റിപ്പോർട്ടുകൾ . അർജന്റീനയുടെ ടീം വൃത്തങ്ങളും ഇത് ഇക്കാര്യം സ്ഥിരീകരിച്ചെന്നാണ് ചില സ്പോർട്സ് സൈറ്റുകളുടെ റിപ്പോർട്ട് . നേരത്തേ സാംപോളി മുന്നേറ്റത്തിൽ പരീക്ഷിച്ചിരുന്ന ബെനഡെറ്റോയും പരിക്കേറ്റ് പുറത്തായിരുന്നു . അഗ്യൂറോക്ക് പരിക്കേറ്റതോടെ ഇൻറർ മിലാൻ ക്യാപ്റ്റൻ മൌറോ ഇകാർഡി , യുവൻറസ് താരം ഡിബാല എന്നിവരെ സാംപോളി ടീമിലേക്കു പരിഗണിക്കാൻ സാധ്യതയുണ്ട് . തകർപ്പൻ ഫോമിലാണെങ്കിലും ഈ രണ്ടു താരങ്ങളെയും ടീമിലേക്ക് പരിഗണിക്കാൻ സാധ്യത കുറവാണെന്ന് നേരത്തേ സാംപോളി വെളിപ്പെടുത്തിയിരുന്നു .


ബംഗ്ലാദേശ് സൂപ്പർ താരം തമീം ഇക്ബാൽ മരണമുഖത്തു നിന്ന് രക്ഷപ്പെട്ടത് തലനാരിഴയ്ക്ക് . ചിറ്റഗോംഗിൽ നടന്ന ബംഗ്ലാദേശിന്റെ ത്രിദിന പരിശീലന മത്സരത്തിനിടെയായിരുന്നു സംഭവം . മത്സരത്തിൽ 29 റൺസടിച്ച് പുറത്തായതിൽ കുപിതനായ തമീം ഡ്രസ്സിംഗ് റൂമിൽ തിരിച്ചെത്തിയശേഷം റൂമിലെ ഗ്ലാസ് ഡോറിൽ ബാറ്റ് കൊണ്ട് ശക്തിയായി അടിച്ചു . പിന്നീട് ഗ്ലാസ് ഡോർ തള്ളിത്തുറന്ന് അകത്തുകയറാൻ ശ്രമിക്കവെ വാതിലിന്റെ ചില്ല് പൊട്ടി താഴെ വീഴുകയായിരുന്നു . ബാലൻസ് നഷ്ടമായ തമീം പൊട്ടി വീണ കുപ്പിച്ചിലുകൾക്കുമേൽ മേൽ മറിഞ്ഞു വീണു . കുപ്പിച്ചില്ല് കുത്തിക്കയറി വയറിൽ മുറിവേറ്റ തമീമിനെ ചോര വാർന്നുകൊണ്ടിരിക്കുന്ന നിലയിലാണ് ആശുപത്രിയിലെത്തിച്ചത് . ഉടൻ ചികിത്സ ലഭ്യമാക്കിയതിനാൽ തമീം അപകടനില തരണം ചെയ്തു . വയറിനേറ്റ മുറിവിൽ നാലു തുന്നലുകളുണ്ട് . ഹെൽമെറ്റും പാഡുകളും ധരിച്ചിരുന്നതിനാലാണ് തമീമിന്റെ പരിക്ക് മാരകമാവാതിരുന്നത് . തന്റെ പാഡുകളുടെ അവസ്ഥ കണ്ടാൽ എത്രവലിയ അപകടത്തിൽ നിന്നാണ് താൻ രക്ഷപ്പെട്ടതെന്ന് എല്ലാവർക്കും മനസിലാവുമെന്ന് പിന്നീട് തമീം പ്രതികരിച്ചു . വരാനിരിക്കുന്ന ഓസ്ട്രേലിയക്കൻ പരമ്പരയ്ക്ക് മുന്നോടിയായാണ് ബംഗ്ലാദേശ് ത്രിദിന പരീശീലന മത്സരം കളിക്കുന്നത് .


നടൻ കൊല്ലം അജിത് ( 56 ) അന്തരിച്ചു . എറണാകുളം മെഡിക്കൽ സെന്റർ ആശുപത്രിയിലായിരുന്നു അന്ത്യം . ഉദര സംബന്ധമായ അസുഖത്തെ തുടർന്ന് ഒരാഴ്ചയായി ഇവിടെ ചികിത്സയിൽ കഴിയുകയായിരുന്നു . മലയാളം , തമിഴ് , തെലുങ്ക് എന്നീ ഭാഷകളിലായി 500ഓളം ചിത്രങ്ങളിലെ ചെറുതും വലുതുമായ വേഷങ്ങളിൽ അദ്ദേഹം അഭിനയിച്ചിട്ടുണ്ട് . പത്മരാജൻ സംവിധാനം ചെയ്ത പറന്ന് പറന്ന് പറന്ന് എന്ന ചിത്രത്തിലൂടെയാണ് ആദ്യമായി വെള്ളിത്തിരയിലെത്തിയത് . തൊണ്ണൂറുകളിൽ വില്ലൻ വേഷങ്ങളിലൂടെ ശ്രദ്ധേയനായി മാറി . ഇന്ന് പുലർച്ചെ 3.40 ന് അന്തരിച്ച അജിത്തിന്റെ മൃതദേഹം രാവിലെ സ്വദേശത്തേക്ക് കൊണ്ടു പോകും . സംസ്കാര സമയം പിന്നീട് തീരുമാനിക്കും . പ്രമീളയാണ് ഭാര്യ . ശ്രീക്കുട്ടി , ശ്രീഹരി എന്നിവർ മക്കളാണ് .


സിനിമാ - മിമിക്രിതാരം പാഷാണം ഷാജിയെ ഭീഷണിപ്പെടുത്തി പണം തട്ടാൻ ശ്രമിച്ചെന്ന പരാതിയിൽ അഭിഭാഷകനടക്കം രണ്ടു പേർ കൊച്ചിയിൽ പിടിയിൽ . സ്റ്റേജ് ഷോയുടെ ഭാഗമായി സ്നേക്ക് ഡാൻസ് അവതരിപ്പിച്ചതിന് കേസ് കൊടുക്കുമെന്ന് ഭീഷണിപ്പെടുത്തിയാണ് ഇവർ പത്തുലക്ഷം രൂപ ആവശ്യപ്പെട്ടത് . പാഷാണം ഷാജി എന്ന പേരിൽ സിനിമാ – മിമിക്രി രംഗത്ത് അറിയപ്പെടുന്ന സാജു നവോദയയാണ് പരാതിയുമായി കൊച്ചി സിറ്റി പൊലീസിനെ സമീപിച്ചത് . കേസെടുത്ത പാലാരിവട്ടം പൊലീസ് ഇടപ്പള്ളി സ്വദേശികളായ അഡ്വ ദേവസി തോമസ് , കൃഷ്ണദാസ് എന്നിവരെ അറസ്റ്റുചെയ്തു . കൊച്ചി കാക്കനാട് വച്ച് നടന്ന ഒരു സ്റ്റേജ് ഷോയ്ക്കിടെ സാജുവിന്റെ സംഘാംഗങ്ങളിൽ ഒരാൾ പാമ്പിനെ ഉപയോഗിച്ച് നൃത്തം ചെയ്തിരുന്നു . ഇതിൽ വനം - വന്യജീവി വകുപ്പ് ഉദ്യോഗസ്ഥർ വിശദീകരണം തേടുകയും താക്കിത് നൽകുകയും ചെയ്തിരുന്നു . എന്നാൽ ഈ സംഭവത്തിൽ വനം വകുപ്പിന്പരാതി നൽകുമെന്നും കേസിൽ കുടുക്കുമെന്നും പറഞ്ഞ് ദേവസിതോമസും കൃഷ്ണദാസും സാജുവിനെ ഫോണിൽ വിളിച്ച് ഭീഷണിപ്പെടുത്തി . പരാതി നൽകാതിരിക്കാൻ 10 ലക്ഷം രൂപയാണ് ഇവർ ആവശ്യപ്പെട്ടത് . നിരന്തരം ഭീഷണി തുടർന്ന സാഹചര്യത്തിൽ സാജു പൊലീസിനെ സമീപിച്ചു . പൊലീസിന്റെ നിർദ്ദേശപ്രകാരം പണം നൽകാമെന്ന് ഇവരെ അറിയിച്ചു . തുടർന്ന് പൊലീസ് പറഞ്ഞ സ്ഥലത്തേക്ക് ഇരുവരെയും വിളിച്ചുവരുത്തി . പിന്നാലെ പൊലീസ് അറസ്റ്റുചെയ്തു . പ്രതികൾക്ക് വനംവകുപ്പിലെ ചില ഉദ്യോഗസ്ഥരിൽ നിന്ന് സഹായം ലഭിച്ചതായി പൊലീസ് സംശയിക്കുന്നുണ്ട് . ഇക്കാര്യം പൊലീസ് വിശദമായി പരിശോധിക്കും .


ഐഫോൺ 7ലെ ഹോം ബട്ടൺ തകരാറിലായൽ എന്ത് ചെയ്യും എന്നാൽ അതിന് പകരമായി ഫിസിക്കൽ ഹോംബട്ടണിന് പകരം സ്ക്രീനിൽ ഒരു ബട്ടൺ ആപ്പിൾ ഒളിപ്പിച്ചിട്ടുണ്ടെന്നാണ് പുതിയ റിപ്പോർട്ട് . ആപ്പിൾ ഫീച്ചറുകൾ വാർത്തയാക്കുന്ന മാക് റൂമറാണ് ഈ വാർത്ത റിപ്പോർട്ട് ചെയ്തിരിക്കുന്നത് . ഇപ്പോൾ ഉള്ള ഫിസിക്കൽ ഹോം ബട്ടൺ തകരാറിൽ ആയാലാണ് ഈ വെർച്വൽ ഹോം ബട്ടൺ ലഭിക്കുക . ആപ്പിൾ ഐഫോൺ 7 സ്ക്രീന് അടിയിലാണ് ഹോം ബട്ടൺ കാണുവാൻ സാധിക്കുക . പുതിയ ഐഒഎസ് 10 ൻറെ സന്ദേശത്തിൽ ഈ കാര്യം പറയുന്നു എന്നാണ് മാക് റൂമർ പറയുന്നത് . ഹോം ബട്ടൺ സർവീസ് ലഭിക്കുന്നില്ലെങ്കിൽ നിങ്ങൾ ഓൺ സ്ക്രീൻ ഹോം ബട്ടൺ ഉപയോഗിക്കാം എന്ന സന്ദേശം കാണിക്കുന്നുണ്ടെന്നാണ് റിപ്പോർട്ട് . ആപ്പിൾ ഐഫോൺ 7 അവതരിപ്പിക്കുമ്പോൾ തങ്ങളുടെ പരമ്പരഗതമായ ക്ലിക്ക് മെക്കാനിസം ആപ്പിൾ പരിഷ്കരിച്ചിരുന്നു . ഇപ്പോഴത്തെ ഹോം ബട്ടൺ ശരിക്കും ഒരു സെൻസറാണ് , ഇത് ഫിംഗർപ്രിൻറ് തിരിച്ചറിയാനും സാധിക്കും . എന്നാൽ പുതിയ ഫീച്ചറിന് ആപ്പിൾ ആധികം വാർത്ത പ്രധാന്യം നൽകാത്തത് അധികം വൈകാതെ ഇറങ്ങുന്ന ഐഫോണുകളിൽ ഫിസിക്കൽ ഹോം ബട്ടൺ ഒഴിവാക്കുന്നതിൻറെ ഭാഗമാണെന്നാണ് റിപ്പോർട്ട് .


സിനിമ രംഗത്ത് നിന്നും എന്നും ട്രോളന്മാർ തിരഞ്ഞ് പിടിച്ച് ട്രോളുന്ന ഒരു വ്യക്തിയാണ് മേജർരവി . എന്നാൽ ട്രോളന്മാർക്കും തന്നെ കളിയാക്കുന്നവർക്കും നല്ല മറുപടി നൽകാൻ അറിയാം എന്നാണ് മേജറിൻറെ പുതിയ എഫ്ബി പോസ്റ്റിന് അടിയിലെ കമൻറ് ബോക്സ് കാണുന്നവർക്ക് മനസിലാകുന്നത് . ഈയിടെ ഫെയ്സ്ബുക്കിലൂടെ ആരാധകരുമായി സംവദിക്കാൻ മേജർ രവി സമയം കണ്ടെത്തിയപ്പോഴാണ് സംഭവം . രസകരമായിരുന്നു മേജറോടുള്ള ചോദ്യങ്ങളും ഉത്തരങ്ങളും , എന്നാണ് അടുത്ത ബോംബിടുന്നത് എന്ന ചോദ്യത്തിന് അറിയിക്കാം സഹോദരാ എന്നായിരുന്നു മേജർ രവിയുടെ മറുപടി . ട്രോളുകളെ എങ്ങനെ കാണുന്നുവെന്ന ചോദ്യത്തിന് ‘ട്രോളുകൾ ഒക്കെ ആവേശം അല്ലേ’ എന്നായിരുന്നു ഉത്തരം . സാറിനെ ട്രോളിയാൽ സാർ എങ്ങനെ പ്രതികരിക്കും . . . ? എന്നായിരുന്നു ഒരു ചോദ്യം . പാവങ്ങൾ അല്ലെ അവർ . വെറുതെ ഇരുന്ന് ട്രോൾ ചെയ്യുന്നത് അല്ലേ , സാരമില്ല എന്നായിരുന്നു ഉത്തരം . ‘അടുത്ത പടം ആരെവെച്ചാണ് . . . ലാലേട്ടനേ വച്ചാണെങ്കിൽ തിരക്കഥ അതിസൂക്ഷമമായി എഴുതണം’ എന്നായിരുന്നു ഒരു ഉപദേശം . അതിന് മേജറിൻറെ മറുപടി ഇങ്ങനെ , അടുത്ത സിനിമ മോഹൻലാൽ സാറിനെവെച്ച് ചെയ്യുന്നില്ല . താങ്കൾ മിലിട്ടറി , പൊലീസ് വേഷങ്ങൾ മാത്രമേ ചെയ്യുകയുള്ളോ . എന്തുകൊണ്ട് മറ്റ് വേഷങ്ങൾ ശ്രമിച്ചുകൂടെ എന്ന് ഒരാൾ ചോദിച്ചു , ഉടൻ മറുപടി എത്തി മറ്റു വേഷങ്ങൾ ചെയ്യുന്നുണ്ട് . കുറച്ച് ചെയ്ത് കഴിഞ്ഞു .


കാത്തിരിപ്പിന് വിരാമമിട്ട് കൊണ്ട് നിരവധി ഓഫറുകളുമായ് ഫ്ളിപ്കാർട്ട് ബിഗ് ബില്യൻ ഡെയ്സിന് ഇന്നലെയാണ് തുടക്കമായത് . സ്മാർട്ട്ഫോണുകൾക്ക് വമ്പൻ ഓഫറുകളാണ് ഫ്ലിപ്കാർട്ട് നൽകുന്നത് . ഹോണർ ഫോണുകളാണ് ബിഗ് ബില്യൻ ഡെയ്സിലെ താരം . 2014 - ൽ ഇന്ത്യൻ വിപണിയിലെത്തിയ ഹോണർ ഫോണുകൾ വമ്പൻമാരോട് മത്സരിച്ച് കുറഞ്ഞ കാലയളവിൽ തന്നെ ജനപ്രീതി നേടിയെടുത്തവയാണ് . 20 ലക്ഷം ഫോണുകളാണ് 2018 - ന്റെ പകുതിയിൽ തന്നെ വിറ്റഴിച്ചതെന്നാണ് കമ്പനി അവകാശപ്പെടുന്നത് . ഫ്ലിപ്കാർട്ട് ബിഗ് ബില്യൻ ഡെയ്സിലൂടെ 10 ലക്ഷം ഫോണുകളെങ്കിലും വിറ്റഴിക്കാനാകുമെന്നാണ് കമ്പനി പ്രതീക്ഷിക്കുന്നത് . ഹോണർ 9എൻ , ഹോണർ 9 ലൈറ്റ് , ഹോണർ 7എസ് , ഹോണർ 9ഐ , ഹോണർ 10 , ഹോണർ 7എ എന്നീ സ്മാർട്ഫോണുകൾ ഒക്ടോബർ 11 മുതൽ 14 വരെ ഫ്ളിപ്കാർട്ട് ബിഗ് ബില്യൻ ഡെയ്സിൽ വൻ വിലക്കുറവിലാണ് ലഭിക്കുന്നത് . എച്ച്ഡിഎഫ്സി ഡെബിറ്റ് / ക്രെഡിറ്റ് കാർഡ് ഉപയോഗത്തിലൂടെ ഉപഭോക്താവിന് 10 % വരെ കിഴിവ് ലഭിക്കും . കൂടാതെ ബജാജ് ഫിൻസെർഫ് കാർഡ് നോ കോസ്റ്റ് ഇഎംഐയും നൽകുന്നുണ്ട് . ടെക്കികൾ ഏറെ കാത്തിരുന്ന മോഡലാണ് ഹോണർ 9എൻ . മിഡ് റെയ്ഞ്ച് ഫോണായ ഹോണർ 9എൻ 3 + 32ജിബി , 4 + 6ജിബി ഫോണുകൾ ബിഗ് ബില്യൻ ഡെയ്സിൽ വാങ്ങുക വഴി 2000രൂപ വരെ ലാഭിക്കാനാകും . 19 : 9 ആസ്പെക്റ്റ് റേഷ്യോ ഡിസ്പ്ലേയാണ് ഹോണർ 9 എന്നിനുള്ളത് . 79 % സ്ക്രീൻ - ബോഡി അനുപാതമുള്ള ഹോണർ എൻ 9 മികച്ച ദൃശ്യാനുഭവമാണ് നൽകുന്നത് . ആഗോള വിപണിയിൽ തിളങ്ങിനിൽക്കുന്ന ഹോണർ 10 ഫ്ളിപ്കാർട്ട് ബിഗ് ബില്യൻ ഡെയ്സിൽ വാങ്ങുകയാണെങ്കിൽ 8000 രൂപ വില കിഴിവ് ലഭിക്കും . 1 . 8ജിഗാ ഹെർട്ട്സ് ഒക്റ്റാ കോർ പ്രോസസ്സർ , 6ജിബി റാം , 19:9 ആസ്പെക്റ്റ് റേഷ്യോ ഡിസ്പ്ലേ , 24 എംപി + 16 എംപി ക്യാമറ , 3ഡി പോർട്രെയിറ്റ് മോഡ് എന്നിവയാണ് ഹോണർ 10ന്റെ പ്രത്യേകതകൾ . അടുത്തിടെ വിപണിയിലെത്തിയ ഹോണർ 7എസ് 6499 രൂപയ്ക്ക് ബിഗ് ബില്യൻ ഡെയ്സിൽ ലഭിക്കും . ഫുൾ വ്യൂ ഡിസ്പ്ലേ , 13എംപി റിയർ ക്യാമറ , എൽഇഡി സെൽഫി ലൈറ്റ് എന്നീ സൌകര്യങ്ങളുള്ള മികച്ച ബജറ്റ് ഫോണാണ് ഹോണർ 7 എസ് . മറ്റെരു ബജറ്റ് ഫോണായ 7എ 13എം പി + 2എംപി ഷാർപ്പ് ഡ്യുവൽ ലെൻസ് ക്യാമറ , 8എംപി ഫ്രണ്ട് ക്യാമറ , അഡ്ജെസ്റ്റെബിൾ സെൽഫി ടോണിങ് ലൈറ്റ് എന്നീ സൌകര്യങ്ങളുള്ള ഫോൺ 7999 രൂപയ്ക്ക് ലഭിക്കും . ഹോണർ 9 ലൈറ്റ് 3 + 32ജിബി 9999 രൂപയ്ക്കും , 4 + 64 ജിബി വേരിയന്റിന് എക്സ്ചേഞ്ച് ഓഫറിലൂടെ 3000 രൂപ കിഴിവ് ലഭിക്കും . 13എംപി + 2എംപി ഡ്യുവൽ ലെൻസ് ക്യാമറ പിഡിഎഎഫ് ഫാസ്റ്റ് ഫോകസ് , 659 ഒക്റ്റാ കോർ പ്രോസസർ , 3000എംഎഎച്ച് ബാറ്ററി എന്നിവയാണ് ഹോണർ 9 ലൈറ്റിന്റെ പ്രത്യേകതകൾ .


ഫ്ലിപ്കാർട്ടിന്റെ ബിഗ് ബില്യൺ ഡേയും ആമസോണിന്റെ ഗ്രേറ്റ് ഇന്ത്യൻ ഫെസ്റ്റിവൽ സെയിലും വൻ വാർത്തയായിരുന്നു . വമ്പൻ ഓഫറുകളാണ് ഉപഭോക്താക്കൾക്കായി ഇന്ത്യയിലെ പ്രമുഖ ഇ - കൊമേഴ്സ് സൈറ്റുകൾ മുന്നോട്ടുവെച്ചത് . കോടികളുടെ വിൽപനയാണ് അഞ്ചു ദിവസങ്ങളിലായി നടന്നത് . അന്ന് സാധനങ്ങൾ വാങ്ങാൻ കഴിയാത്തവർക്കായി വീണ്ടും ഓഫറുകളുമായി ആമസോണും ഫ്ലിപ്കാർട്ടും രംഗത്തെത്തുന്നു . ദീപാവലിയോട് അടുപ്പിച്ച് വീണ്ടും ഷോപ്പിങ് ഫെസ്റ്റിവൽ നടത്താനാണ് ആമസോണും ഫ്ലിപ്കാർട്ടും ലക്ഷ്യമിടുന്നത് . ഒക്ടോബർ ആദ്യവാരത്തോടെ ആയിരിക്കും പുതിയ വിൽപനയെന്നാണ് സൂചന . അതേസമയം കഴിഞ്ഞ ദിവസങ്ങളിൽ നടന്ന ഷോപ്പിങ് പൂരത്തിലൂടെ ഇന്ത്യയിലെ പ്രമുഖ ഇ - കൊമേഴ്സ് സൈറ്റുകൾ ഏകദേശം ഒമ്പതിനായിരം കോടി രൂപയുടെ വിൽപനയാണ് നടത്തിയതെന്നാണ് സൂചന . കഴിഞ്ഞ വർഷത്തെ അപേക്ഷിച്ച് 40 ശതമാനം അധിക വിൽപനയാണ് ഇത്തവണ നടന്നത് .


കുറഞ്ഞ സമയം കൊണ്ടുതന്നെ മലയാളികൾക്ക് ഏറെ ഇഷ്ടമുളള നായികയാണ് നമിത പ്രമോദ് . മലയാള സിനിമയിലെ വനിതാ കൂട്ടായ്മയായ വിമൺ ഇൻ സിനിമാ കളക്ടീവിൽ അംഗമല്ലാത്തത് എന്തുകൊണ്ടാണെന്ന് വെളിപ്പെടുത്തുകയാണ് നമിത . ഒരു വനിതാ കൂട്ടായ്മയിലും താനില്ലെന്ന് ഒരു പ്രമുഖ ചാനലിന് നൽകിയ അഭിമുഖത്തിൽ നടി പറഞ്ഞു . ' അതിലൊന്നും ഞാനില്ല , പക്ഷേ ശരിയാണെന്ന് തോന്നിയാൽ യോജിക്കും . സിനിമയിൽ സുഹൃത്തുക്കൾ കുറവാണ് . കഴിവുണ്ടെങ്കിൽ അവസരങ്ങൾ വരും . ജനങ്ങൾ ഇഷ്ടമാകും . ആവശ്യമില്ലാത്ത കാര്യങ്ങൾ തലയിൽ കയറ്റുമ്പോൾ അഹങ്കാരവും അസൂയയും ഉണ്ടാകും . അത് നമ്മളിലെ നന്മയെ നശിപ്പിക്കും ' - നമിത പറഞ്ഞു .


ലോകത്ത് തന്നെ ഇത്രയേറെ ഉപഭോക്താക്കൾക്ക് പ്രിയങ്കരമായ മറ്റൊരു സോഷ്യൽ മീഡിയ ഉണ്ടോയെന്നത് സംശയമാണ് . വാട്സ്ആപ്പ് അത്ര ആഴത്തിൽ ജനഹൃദയത്തിലേക്ക് എത്തി . മറ്റ് ആപ്ലിക്കേഷനുകൾ പോലെയല്ല , ഇതിൽ പരസ്യമില്ലെന്നതാണ് പ്രചാരത്തിന് ഏറെ ഗുണകരമാകുന്നത് . എന്നാൽ ആ ആനുകൂല്യം ഇനിയും വാട്സ്ആപ്പിൽ അനുവദിക്കേണ്ടതില്ലെന്നാണ് മാർക് സുക്കർബർഗ് ആന്റ് കമ്പനിയുടെ തീരുമാനം . വാട്സ്ആപ്പിൽ കമ്പനികളുടെ പരസ്യം ചെയ്യാനാണ് തീരുമാനം . വാട്സ്ആപ്പിലെ സ്റ്റാറ്റസിലാണ് ഇനി മുതൽ പരസ്യങ്ങൾ പ്രത്യക്ഷപ്പെടുക . കമ്പനികളിൽ നിന്ന് ഫെയ്സ്ബുക്ക് ഇതിനുളള പണം ഈടാക്കും . ഫെയ്സ്ബുക്കിലെ പരസ്യദാതാവിന്റെ പേജിനെയും ഈ പരസ്യവുമായി ബന്ധിപ്പിക്കും . വാട്സ്ആപ്പിലൂടെ വരുമാനം കണ്ടെത്താനുളള ശ്രമമാണ് ഫെയ്സ്ബുക്ക് നടത്തുന്നത് . ഇതുമായി ബന്ധപ്പെട്ട ചർച്ചകൾക്കിടെ വാട്സ്ആപ്പിൽ ഉപഭോക്താക്കൾക്ക് അയയ്ക്കാവുന്ന മെസേജുകൾക്ക് നിയന്ത്രണം കൊണ്ടുവരാനും , സന്ദേശങ്ങൾക്ക് പണം ഈടാക്കാനുമാണ് വാട്സ്ആപ്പിന്റെ സ്ഥാപകനായ ബ്രയാൻ ആക്ഷൻ നിർദ്ദേശിച്ചത് . എന്നാൽ ഇതിനെ ഫെയ്സ്ബുക്ക് സിഒഒ സിറിൽ സാന്റ്ബെർഗ് തളളിക്കളയുകയായിരുന്നു . ഇതിന് പകരമായാണ് പരസ്യം ചെയ്യാൻ തീരുമാനിച്ചത് . ഇന്ത്യയിൽ മാത്രം 25 കോടി ഉപഭോക്താക്കളാണ് വാട്സ്ആപ്പിനുളളത് . എന്നാൽ പൂർണ്ണമായി ഫെയ്സ്ബുക്കിന്റെ ഉടമസ്ഥതയിലായതോടെയാണ് വാട്സ്ആപ്പിൽ മാറ്റങ്ങൾ വന്നത് . 2017 സെപ്റ്റംബറിൽ വാട്സ്ആപ്പിന്റെ സ്ഥാപകൻ ബ്രയാൻ ആക്ഷൻ ഫെയ്സ്ബുക്കിൽ നിന്നും രാജിവച്ചിരുന്നു . വാട്സ്ആപ്പിൽ പരസ്യം ചെയ്യാനാണ് സുക്കർബർഗിന്റെ ശ്രമമെന്നും ഇതിൽ താൻ തൃപ്തനല്ലെന്നുമാണ് അന്ന് അദ്ദേഹം പറഞ്ഞിരുന്നത് . എപ്പോഴാണ് വാട്സ്ആപ്പിൽ പരസ്യം വരികയെന്ന് വ്യക്തമല്ല . എങ്കിലും അടുത്ത വർഷം തുടക്കത്തിൽ തന്നെ ഈ മാറ്റം വരുമെന്നാണ് കമ്പനി നൽകുന്ന സൂചന . പുറത്തുവരുന്ന ഏറ്റവും പുതിയ റിപ്പോർട്ടുകൾ പ്രകാരം വാട്സ്ആപ്പിൽ പരസ്യം ചെയ്യുന്നതിന്റെ സാധുത നൂറോളം കമ്പനികൾ ഇപ്പോൾ പരിശോധിച്ച് വരികയാണ് .


ദേവരാജനെ നെഞ്ചിലേറ്റിയ പഴയ തലമുറയിലേയും എൺപതുകൾക്കൊടുവിൽ ജനിച്ച് തൊണ്ണൂറുകളിൽ ബാല്യം കളിച്ചു നടന്നവരുമായ മലയാളികളുടെ ഗൃഹാതുരതയെ തൊട്ടുണർത്തുന്ന എഴുന്നൂറോളം ചലച്ചിത്രഗാനങ്ങൾ . ദേവരാജനു ശേഷം പരമ്പരാഗത മെലഡിയുടെ ശക്തി മലയാളിയെ അനുഭവിപ്പിച്ച സംഗീതപ്രതിഭ . പക്ഷേ ജോൺസൻറെ ബാല്യം കഷ്ടപ്പാടുകൾ നിറഞ്ഞതായിരുന്നു . തൃശൂരിലെ നെല്ലിക്കുന്നിൽ 1953 മാർച്ച് 26 ന് ജനനം . പള്ളിക്കു മുമ്പിലെ ഇരുമ്പു ഗേയിറ്റിൽ താളം പിടിച്ചു പാടിയിരുന്ന പതിനൊന്നുകാരനെ ഹാർമോണിയവും ഓടക്കുഴലും പഠിപ്പിക്കാൻ കൂട്ടിക്കൊണ്ടു പോയത് വി സി ജോർജ്ജ് എന്ന അദ്ധ്യാപകൻ . അങ്ങനെ സെന്റ് സെബാസ്റ്റ്യൻസ് ചർച്ചായിരുന്നു ആദ്യ ഗുരുകുലം . പിൽക്കാലത്ത് സാധാരണക്കാരന്റെ ആത്മാവിനെ തൊട്ടുണർത്തുന്ന ഒട്ടനവധി ഈണങ്ങൾ സൃഷ്ടിക്കാൻ കഴിഞ്ഞിനു പിന്നിൽ ലളിതസംഗീതത്തോടുള്ള ഈ അഭിനിവേശമാകാം . ദേവരാജന്റെ സഹായിയായി സിനിമയിലേക്ക് വഴി തുറക്കുന്നത് ഗായകൻ ജയചന്ദ്രൻ . ആരവം എന്ന ഭരതൻ ചിത്രത്തിനു പശ്ചാത്തല സംഗീതമൊരുക്കി സ്വതന്ത്രനായിതിനു ശേഷം ഇണയെ തേടിയിലൂടെ സംഗീത സംവിധായകനായി . പദ്മരാജന്റെ കൂടെവിടെയിലെ " ആടിവാകാറ്റേ " എന്ന ഗാനത്തോടെ ഒഎൻവി ജോൺസൺ കൂട്ടുകെട്ട് മലയാളക്കരയിൽ പാട്ടിന്റെ പാലാഴി തീർത്തു . നമുക്കു പാർക്കാൻ മുന്തിരിത്തോപ്പുകളായും മിന്നാമിനുങ്ങിന്റെ നുറുങ്ങുവെട്ടമായും കുന്നിമണി ചെപ്പു തുറന്ന് എത്ര എണ്ണിയാലും മതിവരാത്ത 62 ഗാനങ്ങൾ . 2008ൽ ഗുൽമോഹർ വരെ നീണ്ട കൂട്ടുകെട്ട് . 1989ൽ സത്യൻ അന്തിക്കാടിന്റെ വരവേൽപ്പിലൂടെയാണ് പ്രസിദ്ധമായ ജോൺസൺ - കൈതപ്രം കൂട്ടുകെട്ടിന്റെ പിറവി . മലയാള ചലച്ചിത്ര സംഗീതത്തിൻറെ സുവർണകാലമായിരുന്നു അത് . കിരീടം നഷ്ടപ്പെട്ടവന്റെ കവിളിൽ തലോടിയ കണ്ണീർപൂവും മുച്ചൂടും തകർന്ന് മൂക്കോളം ചുഴിയിൽപ്പെട്ടു പോയവന്റെ ആത്മനൊമ്പരങ്ങൾ നിറഞ്ഞ മധുരംജീവാമൃതബിന്ദുവും ഹർഷോന്മാദത്തിൻറെ തങ്കത്തോണിയും അടിസ്ഥാന വർഗ്ഗത്തിന്റെ സ്വപ്നങ്ങൾ ചാലിച്ചെടുത്ത തലചായ്ക്കാനൊരു താഴ്വാരവും ഉൾപ്പെടെ 214 ഗാനങ്ങൾ ഈ കൂട്ടുകെട്ടിൽ പിറന്നു . 1991ൽ മാത്രം ജോൺസൺ ഈണമിട്ട 31 സിനിമകളിൽ 29 എണ്ണത്തിനും വരികളെഴുതിയത് കൈതപ്രമായിരുന്നു . ഇടക്കാലത്തെ ഇടവേളയ്ക്കു ശേഷം 2006ൽ ഫോട്ടോഗ്രാഫർ എന്ന ചിത്രത്തിലൂടെ മടങ്ങി വന്നതും കൈതപ്രത്തിനൊപ്പം . ബിച്ചു തിരുമലയ്ക്കും ഗിരീഷ് പൂത്തഞ്ചേരിക്കും ഷിബുചക്രവർത്തിക്കുമൊപ്പം നൂറിലധികം ഗാനങ്ങൾ . കൊല്ലംകോട്ട് തൂക്കം ( കുടുംബവിശേഷം ) , മാനസം ( ദ സിറ്റി ) തുടങ്ങിയവ ബിച്ചു തിരുമലയുടെ കൂട്ടുകെട്ടിൽ പിറന്ന ഗാനങ്ങൾ . ഗിരീഷ് പുത്തഞ്ചേരിയുമൊത്ത് മേലേപ്പറമ്പിൽ ആൺവീട് , ഈ പുഴയും കടന്ന് , ചിന്താവിഷ്ടയായ ശ്യമാള തുടങ്ങിയ സിനിമകൾ . പത്മരാജൻ ചിത്രങ്ങളിലെ സ്ഥിരം സാന്നിധ്യമായിരുന്നു ജോൺസൺ . പത്മരാജൻറെ പതിനേഴോളം ചിത്രങ്ങൾക്കാണ് അദ്ദേഹം സംഗീതം പകർന്നത് . ഒപ്പം ഭരതൻ , സത്യൻ അന്തിക്കാട് , കമൽ , സിബി മലയിൽ തുടങ്ങിയ അക്കാലത്തെ മുൻനിര സംവിധായകർക്കൊപ്പം മുന്നൂറിലധികം ചിത്രങ്ങൾക്ക് സംഗീതം പകർന്നു . മണിച്ചിത്രത്താഴിൽ വീണയുടെ ഒരോറ്റ ശബ്ദം കൊണ്ടു മാത്രം പ്രേക്ഷകനെ ഭയപ്പെടുത്തിയ ആ പ്രതിഭ കിരീടത്തിന്റെ ക്ലൈമാക്സിൽ നിശബ്ദതയെയാണ് പശ്ചാത്തലമാക്കിയത് . പൊന്തൻമാടയും സുകൃതവും ഉൾപ്പെടെ ഇനിയും എത്രയെത്ര ഉദാഹരണങ്ങൾ . രണ്ട് ദേശീയ പുരസ്ക്കാരമടക്കം നിരവധി അവാർഡുകൾ ജോൺസനെ തേടിയെത്തി . ജോൺസന്റെ ഈണങ്ങൾക്ക് വ്യത്യസ്തയില്ലെന്നും കാലഘട്ടങ്ങളെ അതിജീവിക്കുന്നവയല്ലെന്നുമൊക്കെ പഴിപറയുന്നവരുണ്ട് . പക്ഷേ ശാസ്ത്രീയ സഗീതത്തിന്റെ സങ്കീർണതകളില്ലാതെ സാധാരണക്കാരന്റെ ആത്മനൊമ്പരങ്ങളും ആത്മഹർഷങ്ങളും ആവിഷ്കരിക്കുന്ന ജോൺസനൊരുക്കിയ ഈണങ്ങൾക്ക് മരണമില്ല .


രുചികരമായ ഭക്ഷണം കുറഞ്ഞ ചിലവിൽ കഴിക്കാൻ നിങ്ങൾ ആഗ്രഹിക്കുന്നുണ്ടോ ? അത് ഏത് ഹോട്ടലിൽ കിട്ടുമെന്ന് ഇന്റർനെറ്റിൽ തിരഞ്ഞു മടുത്തെങ്കിൽ നിങ്ങൾക്കായി ഞങ്ങൽ ഒരുക്കുന്നു ബെസ്റ്റ് ഓഫറുകൾ . സ്വാദിഷ്ടമായ ഭക്ഷണം ചെറിയ ചിലവിൽ കഴിക്കാം . അതിനായി ഹോട്ടലുകൾ കയറി ഇറങ്ങണ്ട . കെഎഫ്സിയിലും ബെസ്റ്റ് ഓഫറുകൾ നിങ്ങളെ കാത്തിരിക്കുന്നുണ്ട് . ഫുഡ്പണ്ട ആകർഷണീയമായ വിരുന്നാണ് നിങ്ങൾക്കായി ഒരുക്കുന്നത് . ഒരു ദിവസം സന്തോഷ പ്രദമാക്കുന്നത് എങ്ങനെ എന്ന് അറിയാൻ നിങ്ങൾ ഇതിൽ ഒന്നു ക്ലിക്ക് ചെയ്യൂ . വൺഇന്ത്യ കൂപ്പൺ ഉപയോഗിച്ച് ഫുണ്ട്പാണ്ടയിൽ നിന്നും 300 രൂപയ്ക്ക് മുകളിൽ പർച്ചേഴ്സ് ചെയ്യൂ 200 രൂപ ലാഭിക്കാം 2 ) കുറഞ്ഞ ചിലവിൽ കെ എഫ് സി യിൽ നിന്നും നല്ല ചിക്കൻ കഴിക്കാൻ നിങ്ങൾ ആഗ്രഹിക്കുന്നുണ്ടോ ? മാക് ഡണല്ടിൽ നിന്നും കഴിക്കുന്ന എല്ലാ ഭക്ഷണത്തിന്റെയും കൂടെ ചിക്കൻ മാക് ഗ്രിൽ നിങ്ങൾക്ക് സൌജന്യമായി ലഭിക്കും 97ശതമാനം വിലക്കുറവിൽ ഫാറ്റ് ഫ്രീ സബ്സ് ടേസ്റ്റി ഖാനയിൽ നിന്നും ഓൺലൈൻ വഴി ഓർഡർ ചെയ്യൂ 50 മുതൽ 20 % വരെ ഡിസ്കൌണ്ട് നേടാം ജെസ്റ്റ് ഈറ്റ് . ഇൻ ൽ നിന്നും 500 രൂപയ്ക്ക് മുകളിൽ പർച്ചേഴ്സ് ചെയ്യുമ്പോൾ 30 % വരെ ഡിസ്കൌണ്ട് ഏതെങ്കിലും മെട് പിസ വാങ്ങുമ്പോൾ ഗാർലിക് ബ്രെഡ് ഫ്രീ സൌജന്യം ഫുണ്ട്പാണ്ട റെസ്റ്റോറൻഡിൽ നിന്നും 500 രൂപയ്ക്ക് മുകളിൽ ഓർഡർ ചേയൂ 15 % ഡിസ്കൌണ്ട് നേടൂ ഫുണ്ട്പാണ്ടയിൽ നിന്നും യോ ചൈന വാങ്ങൂ 50 % ഡിസ്കൌണ്ട് നേടൂ ഗ്രൂപോൺ ഇന്ത്യയിൽ നിന്നും ഭക്ഷണവും ഡ്രിംഗ്സും കഴിക്കൂ 62 % വരെ ലാഭത്തിൽ


ഹർഭജന്റെ ട്വീറ്റിനെക്കുറിച്ച് ചോദിച്ചപ്പോൾ , എത്ര ടേണിംഗ് പിച്ചായാലും നന്നായി ബൌൾ ചെയ്താലെ വിക്കറ്റ് കിട്ടൂ എന്നായിരുന്നു ഹർഭജനുള്ള കൊഹ്ലിയുടെ മറുപടി . പിച്ചിൽ മാത്രമല്ല പന്ത് സ്പിൻ ചെയ്യുന്നത് . പന്തിൽ എത്രത്തോളം വൈവിധ്യം കൊണ്ടുവരാൻ കഴിയുമെന്നതിനെക്കൂടി ആശ്രയിച്ചിരിക്കുമത് . ട്വന്റി - 20 ലോകകപ്പിൽ നാഗ്പൂരിലെ പിച്ചിൽ ഇന്ത്യയെ കടപുഴക്കിയി ന്യൂസിലൻഡ് സ്പിന്നർമാർ തന്നെയാണ് ഇപ്പോഴും അവരുടെ ടീമിലുള്ളത് . എന്നിട്ട് എന്തുകൊണ്ട് ഇപ്പോൾ അവർക്ക് വിക്കറ്റ് നേടാനായില്ല . അന്ന് അവർ വിക്കറ്റ് നേടിയപ്പോൾ അവർ നിലവാരമുള്ള സ്പിന്നർമനാരും നമ്മൾ നിലവാരമില്ലാത്തവരുമായിരുന്നു . നമ്മുടെ പേസ് ബൌളർമാർ എല്ലാത്തരം പിച്ചുകളിലും വിക്കറ്റ് നേടിയിട്ടുണ്ട് . സിമന്റ് ട്രാക്കിലാണ് ബാറ്റ് ചെയ്യുന്നതെങ്കിലും ബൌളറുടെ മാനസികാവസ്ഥയിലാണ് കാര്യം . അത്രയേ ഇക്കാര്യത്തിൽ എനിക്ക് പറയാനുള്ളൂ എന്നായിരുന്നു കൊഹ്ലിയുടെ മറുപടി .


മാമാങ്കത്തിൽ നിന്ന് യുവനടൻ ധ്രുവനെ മാറ്റിയ വിവരം ദിവസങ്ങൾക്ക് മുൻപ് പുറത്തുവന്നിരുന്നു . സംവിധായകനെയും മാറ്റി എന്ന തരത്തിലുള്ള വാർത്തകളാണ് ഇപ്പോൾ പ്രചരിക്കുന്നത് . എന്താണ് വാസ്തവം ? ഞാൻ ഇതുവരെ മാമാങ്കത്തിൽ നിന്ന് മാറിയിട്ടില്ല . പത്ത് , പതിനെട്ട് വർഷമെടുത്ത് ഞാൻ തന്നെയുണ്ടാക്കിയ പ്രോജക്ടാണ് അത് . ബാക്കിയുള്ളവരെല്ലാം പിന്നീട് വന്നുചേർന്നതാണ് . അതിൽ നിന്ന് ഞാൻ എങ്ങനെ മാറും ? ചിത്രത്തിൽ നിന്ന് എന്നെ മാറ്റി എന്ന തരത്തിലുള്ള പ്രചരണങ്ങളിൽ വസ്തുതയില്ല . ഞാൻ തന്നെയാണ് ' മാമാങ്ക ' ത്തിന്റെ സംവിധായകൻ . നിർമ്മാതാവുമായി എന്തെങ്കിലും ഇഷ്യൂ ഉണ്ടായിരുന്നോ ? സ്വാഭാവികമായി വരാവുന്ന ഇഷ്യൂസ് ഒക്കെ ഇവിടെയുമുണ്ട് . ആദ്യത്തെ പടമെന്ന് പറയുമ്പോൾ നമുക്ക് ലഭിക്കാവുന്ന സപ്പോർട്ട് സിസ്റ്റം വളരെ കുറവായിരിക്കും . പ്രത്യേകിച്ച് നമ്മളുടേത് പോലെയൊരു ഇന്റസ്ട്രിയിൽ പുതുതായി ഒരാൾ വരുമ്പോൾ ഉണ്ടാകാവുന്ന ഒരുപാട് പ്രതിബന്ധങ്ങളും പ്രതിസന്ധികളുമുണ്ട് . സ്വാഭാവികമായും അതിനെ അതിജീവിക്കേണ്ടതായിവരും . അത് അത്ര എളുപ്പമുള്ള കാര്യമല്ല . പ്രശ്നങ്ങളുണ്ട് , ഇല്ലെന്ന് ഞാൻ പറയുന്നില്ല . എന്നുകരുതി ഞാൻ പിന്മാറിയിട്ടില്ല . ഞാൻ പതിനെട്ട് വർഷമെടുത്ത് ഉണ്ടാക്കിയ പ്രോജക്ടാണ് മാമാങ്കം . എനിക്ക് അതിൽനിന്ന് മാറാൻ പറ്റില്ല . മാമാങ്കം അടുത്ത ഷെഡ്യൂളിലേക്ക് എത്തുമ്പോൾ നിർമ്മാതാവ് വേണു കുന്നപ്പിള്ളി തന്നെ ആയിരിക്കുമോ ? അതെ , ഇപ്പോൾ അങ്ങനെ തന്നെയാണ് . അതിൽനിന്ന് ഒരു മാറ്റവും ഉള്ളതായി ഞാൻ കേട്ടിട്ടില്ല . എഴുത്തുകാരനും സംവിധായകനും ഞാൻ തന്നെയാണ് . അതല്ലാതെയൊരു കമ്യൂണിക്കേഷൻ ഒഫിഷ്യലായോ അതിന്റെ സൂചനകൾ പോലുമോ ഇപ്പോൾ എനിക്ക് കിട്ടിയിട്ടില്ല . ചില പ്രശ്നങ്ങളുണ്ടായിരുന്നു . അതൊക്കെ പരിഹരിക്കപ്പെട്ടിട്ടുണ്ടെന്നാണ് എന്റെ വിശ്വാസം . ധ്രുവന്റെ വിഷയം എന്തായിരുന്നു ? എങ്ങനെയാണ് മുന്നറിയിപ്പൊന്നുമില്ലാതെ പൊടുന്നനെ അയാൾ പുറത്താക്കപ്പെടുന്നത് ? ഞാൻ അത് സംബന്ധിച്ച് മറ്റെന്തെങ്കിലും കാര്യങ്ങൾ പറയുന്നത് ശരിയല്ല . എനിക്കാകെ പറയാൻ കഴിയുന്നത് ധ്രുവൻ വളരെ ഗംഭീരമായി അഭിനയിച്ചിരുന്നു എന്നതാണ് . അസാധാരണമായ രീതിയിലുള്ള ഡെഡിക്കേഷനുണ്ടായിരുന്നു അവന് . ' ക്വീൻ ' ഹിറ്റായതിന് ശേഷമാണ് ധ്രുവൻ ' മാമാങ്ക ' ത്തിലേക്ക് വരുന്നത് . ആ സമയത്ത് ഒരുപാട് പ്രോജക്ടുകൾ അവൻ ഈ സിനിമയ്ക്കുവേണ്ടി വിട്ടിട്ടുണ്ട് . അതെനിക്ക് വ്യക്തിപരമായി അറിയാവുന്ന കാര്യമാണ് . ഈ സിനിമയോട് അത്രമേൽ ഇഷ്ടം തോന്നിയതുകൊണ്ട് അവൻ സാമ്പത്തികമായ നഷ്ടങ്ങളെക്കുറിച്ചൊന്നും ആലോചിക്കാതെ ഈ സിനിമയ്ക്കൊപ്പം നിൽക്കുകയായിരുന്നു . പുലർച്ചെ നാല് മുതൽ രാത്രി 12 വരെ അതിനുവേണ്ടിയുള്ള വ്യായാമങ്ങളും കളരിയുമൊക്കെയായി മുഴുവൻ സമയവും നൽകുകയായിരുന്നു അവൻ . മുഴുവൻ സ്ക്രിപ്റ്റും അവന് അറിയാമായിരുന്നു . എല്ലാ സംഭാഷണങ്ങളും അവയുടെ എല്ലാത്തരം സൂക്ഷ്മതയോടെയും അറിയാമായിരുന്നു . ഒരു കാര്യം രണ്ടാമത് അവനോട് പറഞ്ഞ് മനസിലാക്കേണ്ട പ്രശ്നം പോലും വന്നിട്ടില്ല . കാരണം അതൊക്കെ അവന്റെ ഉള്ളിൽ നിന്ന് വരുകയായിരുന്നു . അത്രയും ഫോക്കസ്ഡ് ആയിട്ടാണ് ധ്രുവൻ ഈ പടത്തിൽ വർക്ക് ചെയ്തിട്ടുള്ളത് . പിന്നെ എന്താണ് സംഭവിച്ചതെന്ന് ചോദിച്ചാൽ , ശരിയായിട്ടുള്ള കീഴ്വഴക്കങ്ങളല്ല നടക്കുന്നതെന്ന് എനിക്ക് തോന്നുന്നുണ്ട് . ഈ ഘട്ടത്തിൽ ഇതിനപ്പുറമുള്ള ഒരു അഭിപ്രായപ്രകടനം നടത്തുന്നത് ശരിയാണെന്ന് എനിക്ക് തോന്നുന്നില്ല . ആദ്യ രണ്ട് ഷെഡ്യൂളുകളിലും ധ്രുവൻ അഭിനയിച്ചിരുന്നു , അല്ലേ ? ഉവ്വ് . രണ്ടാമത്തെ ഷെഡ്യൂളിൽ പ്രധാനമായും ഉണ്ടായിരുന്നത് അവനും മമ്മൂക്കയും തമ്മിലുള്ള കോമ്പിനേഷൻ സീനുകളാണ് . ചിത്രത്തിൽ വളരെ പ്രധാനപ്പെട്ട ഒരു കഥാപാത്രമായിരുന്നു ധ്രുവന്റേത് . 25 ദിവസത്തോളം അവൻ അഭിനയിച്ചിട്ടുണ്ട് . ഗംഭീര പെർഫോമൻസ് ആയിരുന്നു . അത് മമ്മൂക്കയ്ക്കും ഭയങ്കരമായി ഇഷ്ടപ്പെട്ടിരുന്നു . രണ്ടാമത്തെ ടേക്കിനൊക്കെ പോകുമ്പോൾ മമ്മൂക്ക ചോദിക്കുമായിരുന്നു , എന്തിനാണെന്ന് . കാരണം അത്രയും നന്നായി ധ്രുവൻ പെർഫോം ചെയ്തിരുന്നു . മമ്മൂക്ക വളരെ ഹാപ്പിയായിരുന്നു . തുടക്കത്തിൽ അവന്റെ ശരീരമാണ് ഒരു പ്രശ്നമായിരുന്നത് . പക്ഷേ അത്രയും അർപ്പണത്തോടെ നമ്മൾ വിചാരിക്കാത്ത തരത്തിൽ അവൻ ശരീരത്തെ രൂപാന്തരപ്പെടുത്തി . അങ്ങനെയൊരു നടനെ ചിത്രത്തിലേക്ക് ഇനിയും തിരിച്ചുകൊണ്ടുവരാനാകുമെന്ന് പ്രതീക്ഷയുണ്ടോ ? അറിയില്ല . ഏതെങ്കിലുമൊക്കെ തരത്തിലുള്ള നെറിയും ധാർമ്മികതയുമൊക്കെ നമ്മുടെ ഇന്റസ്ട്രിയിൽ ഉണ്ടെന്ന് തന്നെയാണ് ഞാൻ പ്രതീക്ഷിക്കുന്നത് . കാരണം അവന് തിരിച്ചൊന്നും പറയാൻ പറ്റില്ല . അവൻ വളരെ നിസ്സഹായനാണ് . തീർത്തൊരു വാക്ക് പറഞ്ഞാൽ അവന് ഒരു ഭാവി ഉണ്ടാവില്ല . ഞാനടക്കമുള്ളവർ വളരെ അരക്ഷിതമായ അവസ്ഥകളിലാണ് ഇപ്പോൾ നിൽക്കുന്നത് . നിർഭയമായും സ്വതന്ത്രമായും ഒരു നിലപാടെടുക്കുക എന്ന് പറയുന്നത് അസംഭാവ്യമാണ് ഇക്കാര്യത്തിൽ . അങ്ങനെയൊരു അവസ്ഥയിലാണ് നിൽക്കുന്നത് . സ്വാഭാവികമായും അത്രയധികം സമ്മർദ്ദത്തിലാണ് . ധ്രുവന്റെ കാര്യത്തിൽ മമ്മൂക്കയിലാണ് നമ്മുടെ പ്രതീക്ഷ . അടുത്ത ഷെഡ്യൂൾ എപ്പോൾ തുടങ്ങാനാവുമെന്നാണ് പ്രതീക്ഷ ? അതിന്റെ കാര്യങ്ങൾ തീരുമാനിച്ച് വരുന്നതേയുള്ളൂ . ആദ്യ രണ്ട് ഷെഡ്യൂളുകളിലൂടെ സിനിമയുടെ എത്ര ശതമാനം ചിത്രീകരിച്ചിട്ടുണ്ടാവും ? 35 ശതമാനത്തിൽ കൂടുതൽ ഷൂട്ട് ചെയ്തിട്ടുണ്ട് ഇതേവരെ . അത് ധ്രുവനും ഉൾപ്പെടുന്ന ഭാഗങ്ങളാണ് .


സ്റ്റാർട്ട്അപ്പ് സംരംഭകരുടേയും സ്റ്റാർട്ട്അപ്പ് നിക്ഷേപകരുടേയും ശാക്തീകരണം ലക്ഷ്യമിട്ടു സംഘടിപ്പിച്ച ടെക്സർക്കിൾ സ്റ്റാർട്ട്അപ്പ് 2016നു വൻ പ്രതികരണം . കൊച്ചി ലെമെറിഡിയൻ കൺവൻഷൻ സെന്ററിൽ നടന്ന പരിപാടിയിൽ രാജ്യത്തെ മുൻനിര സ്റ്റാർട്ടപ്പുകളുടെ മേധാവികൾ , നിക്ഷേപകർ , സംരംഭകർ തുടങ്ങി നിരവധി പേർ പങ്കെടുത്തു . ഇൻഡിഗോനേഷനായിരുന്നു പരിപാടിയുടെ സ്റ്റൈൽപാർട്ണർ . സ്റ്റാർട്ടപ് രംഗത്തെ മൂല്യ നിർണയ രീതികൾ , പിച്ചിങ് രീതികൾ , വെഞ്ച്വർ ക്യാപിറ്റൽ നിക്ഷേപ പ്രവണതകൾ തുടങ്ങിയ നിരവധി മേഖലകളിൽ പാനൽ ചർച്ചകൾ നടന്നു . പുത്തൻ ആശയങ്ങളുടെ കലവറയാണ് സംസ്ഥാനത്തെ പൊതുവിദ്യാലയങ്ങളിലുള്ള വിദ്യാർഥികളെന്നും ഈ ആശയങ്ങൾ നട്ടുവളർത്തുന്നതിനുള്ള ശ്രമങ്ങളാണ് ഉണ്ടാകേണ്ടതെന്നും പരിപാടിയിൽ മുഖ്യ പ്രഭാഷണം നടത്തിയ ഐടി മിഷൻ ചെയർമാൻ എം . ശിവശങ്കർ പറഞ്ഞു . മികവ് അളക്കുന്നതിന്റെ നിരവധി കടമ്പകൾ കടന്ന് 300 വിദ്യാർഥികൾ ഓരോ വർഷവും നടത്തുന്ന ശാസ്ത്ര - പ്രവൃത്തിപരിചയ മേളയിൽ തങ്ങളുടെ ആശയങ്ങൾ അവതരിപ്പിക്കുന്നുണ്ട് . അതിശയിപ്പിക്കുന്ന ചിന്തകളും ആശയങ്ങളുമാണ് ഇവരുടെ കൈകളിൽ വിരിയുന്നത് . സ്റ്റാർട്ട്അപ്പുകളെ ഇത്തരം ആശയങ്ങളോടു ചേർത്താൽ വിപ്ലവകരമായ മാറ്റമാകം ഈ മേഖലയിൽ വരിക . ഐടി , ആരോഗ്യം , കൃഷി തുടങ്ങിയ മേഖലകളിൽ സ്റ്റാർട്ട്അപ്പ് സംരംഭങ്ങൾക്കു ശോഭനമായ ഭാവിയുണ്ടെന്നും അദ്ദേഹം പറഞ്ഞു . കേരള സ്റ്റാർട്ട്അപ്പ് മിഷന്റെ സഹകരണത്തോടെയാണു പരിപാടി സംഘടിപ്പിച്ചത് .


നൂറ്റിയഞ്ചാം വയസിൽ തങ്കമ്മ അമ്മൂമയ്ക്ക് രണ്ടേ രണ്ടു ആഗ്രഹങ്ങളെ ഒള്ളൂ . ലാലേട്ടനെ നേരിട്ട് കണ്ടു പൊന്നാട അണിയിക്കണം , പിന്നെ മരണ ശേഷം തന്റെ മൃതദേഹം മെഡിക്കൽ കോളേജിലെ കുട്ടികൾക്ക് പഠിക്കാൻ നൽകണം . മോഹൻലാലിനെ കാണാനുള്ള അമ്മൂമ്മയുടെ ആഗ്രഹം നടത്താൻ പലരും ശ്രമിച്ചെങ്കിലും ഇതുവരെ അതിനായില്ല . കോവളം മുട്ടയ്ക്കാട് കൃപാതീരം അഗതി മന്ദിരത്തിലെ അന്തേവാസിയാണ് മോഹൻലാലിന്റെ കടുത്ത ആരാധികയായ മുത്തശി അമ്മൂമ്മ . പൂങ്കുളം സ്വദേശിനി തങ്കമ്മയ്ക്കാണ് ഈ നൂറ്റി അഞ്ചാം വയസിലും തന്റെ ഇഷ്ട താരം മോഹൻലാലിനെ കാണണം എന്നത് വലിയ ആഗ്രഹമാണ് . മോഹൻലാലിനെ ഒരുപാട് ഇഷ്ടമാണെന്നും കാണാൻ പറ്റുമോയെന്നും അമ്മൂമ്മ ഇടയ്ക്കിടെ ചോദിക്കാറുള്ളതായി അഗതി മന്ദിരത്തിന്റെ ചുമതലയുള്ള സിസ്റ്റർ റിക്സി പറഞ്ഞു . അമ്മൂമ്മയുടെ ഈ ആഗ്രഹം സാധിക്കാൻ പല തവണ ശ്രമിച്ചെങ്കിലും ഫലം കണ്ടില്ലയെന്ന് സിസ്റ്റർ കൂട്ടിച്ചേർത്തു . അമൂമ്മയോട് ഉടൻ മോഹൻലാലിനെ മന്ദിരത്തിൽ കൊണ്ട് വരാമെന്നും നമുക്ക് ഒരു പൊന്നാട ഒക്കെ അണിയിച്ചു ആദരിക്കാം എന്ന് ആശ്വസിപ്പിക്കുന്നത് . 1969 ൽ പുറത്തിറങ്ങിയ കള്ളി ചെല്ലമ്മ എന്ന ചിത്രത്തിൽ താൻ അഭിനയിച്ചിട്ടുണ്ടെന്നാണ് അമ്മൂമ്മ പറയുന്നത് . ഇതിനെ കുറിച്ച് കൂടുതലൊന്നും ആർക്കും ആറിയില്ല . തല നിവർന്നു അധികം നേരം ഇരിക്കാൻ പറ്റില്ലെങ്കിലും ടി . വി കാണുന്നത് തങ്കമ്മ അമ്മൂമയ്ക്ക് ഇഷ്ടമാണ് . നാല് വർഷം മുൻപാണ് ഈ മുത്തശ്ശി കൃപാതീരത്ത് എത്തിയത് . ക്രൈസ്റ്റ് നഗർ സ്കൂളിലെ വിദ്യാർത്ഥികളും അധ്യാപകരും തയ്യാറാക്കിയ പോസ്റ്റർ എല്ലാ തരം ആഹാരവും അമ്മൂമ്മ കഴിക്കും . എന്നാൽ ഡോക്ടറുടെ നിർദേശാനുസരണം ചിലതിൽ കൃപാതീരത്തെ സിസ്റ്റർമാർ നിയന്ത്രണം ഏർപ്പെടുത്തിയിട്ടുണ്ട് . സിസ്റ്റർമാരുടെ കൈത്താങ്ങോടെ മന്ദിരത്തിനു ഉള്ളിൽ നടക്കും . അധികം ആരോടും സംസാരിക്കാറില്ലെങ്കിലും ചോദിക്കുന്ന കാര്യങ്ങൾക്ക് മറുപടി പറയാറുണ്ട് . അമ്മുമ്മയുടെ അടുത്ത ആഗ്രഹം മരണ ശേഷം തന്റെ മൃതദേഹം മെഡിക്കൽ കോളേജിലെ വിദ്യാർത്ഥികൾക്ക് പഠിക്കാനായി നൽകണമെന്നാണ് . ഈ രണ്ടു ആഗ്രഹങ്ങൾ മാത്രമണ് അമ്മ എപ്പോഴും പറയാറുള്ളതെന്ന് സിസ്റ്റർ റിക്സി പറഞ്ഞു . മുത്തശി അമ്മൂമ്മയുടെ ലാലേട്ടനെ കാണണം എന്ന ആഗ്രഹം അറിഞ്ഞ് എല്ലാ ബുധാനഴ്ച്ചയും കൃപാതീരത്തെ അന്തേവാസികൾക്ക് ഭക്ഷണം എത്തിക്കുന്ന തിരുവല്ലം ക്രൈസ്റ്റ് നഗർ സ്കൂളിലെ വിദ്യാർത്ഥികളും അധ്യാപകരും ചേർന്ന് ഒരു പോസ്റ്റർ ഉണ്ടാക്കി സാമൂഹ്യ മാധ്യമങ്ങളിൽ വഴി പ്രചരിപ്പിച്ചു തുടങ്ങിയിട്ടുണ്ട് . ഇത് വഴി ലാലേട്ടനെ അമ്മൂമ്മയ്ക്ക് മുന്നിൽ എത്തിക്കാൻ കഴിയുമെന്ന വിശ്വാസത്തിലാണ് അവർ .


വ്യാപാരികളെ ക്രെഡിറ്റ് / ഡെബിറ്റ് കാർഡുകൾ സ്വീകരിക്കാൻ പ്രോത്സാപ്പിക്കുന്നതിന് റിസർവ് ബാങ്കിന്റെ പുതിയ നീക്കങ്ങൾ . കാർഡ് ഇടപാടുകൾ നടത്തുമ്പോൾ വ്യാപാരിയിൽ നിന്ന് ബാങ്കുകൾ ഈടാക്കുന്ന മർച്ചന്റ് ഡിസ്ക്കൌണ്ട് റേറ്റ് കുറയ്ക്കും . ഇതിലൂടെ കൂടുതൽ വ്യാപാരികൾ പി . ഒ . എസ് മെഷീനുകൾ ഉപയോഗിച്ച് തുടങ്ങുമെന്നാണ് റിസർവ് ബാങ്ക് പ്രതീക്ഷിക്കുന്നത് . നോട്ട് നിരോധനത്തിന് ശേഷം കാർഡ് ഉപയോഗിക്കുന്നവരുടെ എണ്ണത്തിൽ വൻ വർദ്ധനവുണ്ടായെങ്കിലും പി . ഒ . എസ് മെഷീനുകളുടെ എണ്ണത്തിൽ കാര്യമായ വർദ്ധനവൊന്നുമില്ല . 2016 - 17 സാമ്പത്തിക വർഷത്തിലുള്ള മെഷീനുകളുടെ എണ്ണം തന്നെയാണ് ഇപ്പോഴും . പി . ഒ . എസ് ഇടപാടുകൾക്ക് ബാങ്കുകൾ ചാർജ്ജ് ഈടാക്കുന്നതാണ് വ്യാപാരികളെ ഇതിൽ നിന്ന് പിന്തിരിപ്പിക്കുന്നത് . ഇടപാടുകളുടെ നിശ്ചിത ശതമാനം എന്ന കണക്കിലാണ് മർച്ചന്റ് ഡിസ്ക്കൌണ്ട് റേറ്റ് ഈടാക്കുന്നത് . നിലവിൽ 1000 രൂപ വരെയുള്ള ഇടപാടിന് 0.25 ശതമാനവും 1000 രൂപ മുതൽ 2000 രൂപ വരെയുള്ള ഇടാപാടുകൾക്ക് 0.5 ശതമാനവും 2000 രൂപയ്ക്കു മുകളിലുള്ള ഇടപാടുകൾക്ക് ഒരു ശതമാനവുമാണ് ഫീസ് ഈടാക്കുന്നത് . ജനുവരി ഒന്നു മുതൽ വ്യാപാരികളുടെ വിറ്റുവരവ് അടിസ്ഥാനപ്പെടുത്തി ഈ ഫീസ് പല തട്ടുകളാക്കാനാണ് തീരുമാനം . 20 ലക്ഷം രൂപ വരെ വാർഷിക വിറ്റുവരവുള്ള വ്യാപാരികൾ പി . ഒ . എസ് / ഓൺലൈൻ ഇടപാടുകൾക്ക് തുകയുടെ 0.40 ശതമാനം ഫീസ് നൽകണം . ക്യു . ആർ കോഡ് വഴിയുള്ള ഇടപാടുകൾക്ക് 0.30 ശതമാനവും ഫീസ് നൽകണം . എന്നാൽ ഇടപാടിന് പരമാവധി 200 രൂപ മാത്രമേ നൽകേണ്ടതുള്ളൂ . എന്നാൽ 20 ലക്ഷം രൂപയ്ക്കു മേൽ വിറ്റുവരവുള്ളവർക്ക് ഫീസ് കൂടുതലാണ് . ഇത്തരക്കാർ പി . ഒ . എസ് / ഓൺലൈൻ ഇടപാടുകൾക്ക് 0.90 ശതമാനം ഫീസ് നൽകണം . ക്യു . ആർ കോഡ് ഇടപാടിന് 0.80 ശതമാനമാണ് ഫീസ് . പരമാവധി 1000 രൂപയാണ് ഈ വിഭാഗത്തിൽ നിന്ന് ഒരു ഇടപാടിന് ഈടാക്കുന്നത് . ഫീസ് കുറയ്ക്കുന്നതിനാൽ കൂടുതൽ വ്യാപാരികൾ ഇനി കാർഡ് സ്വീകരിക്കാൻ തുടങ്ങും .